text:
2010年1月20日 星期三
雪國漫遊 day 12 2010-01-20
今日我哋會離開東北,返去東京.酒店食在早餐就出發啦.車越往南走周圍嘅樹木就越青綠,真係有d唔捨得白茫茫嘅雪境.我哋下一站係栃木縣既佐野 Premium Outlet,由於路程都幾遠,我哋都途中有停下車休息下.
經過差唔多4個鐘頭車程我哋終於到咗目的地,泊好車我哋就先去food court 食 lunch.午餐食咗簡單嘅烏冬,就開始行 outlet 放血.Outlet面積好大,裡面d牌子大部份香港人都會識,價錢都好低,例如一件x girl嘅薄褸唔使¥5000,一條beams boy既one piece 都係¥3000,但係就要有心機慢慢摷.經過一輪搏殺之後,我哋既收獲都幾豐富,唔經唔覺以經天黑,係時候反東京喇.
由佐野到東京既車程唔遠,不過返到首都圈就有少少塞車,大約1個多d就去到池袋.我哋先酒店卸低行李,由姑媽姑丈去還咗載住我哋11日,縱橫東北既車(有d唔捨得添!).再check in 上房喇.
我哋跟住個兩晚會住晌 The B Hotel Ikebokuro,一間幾新嘅酒店,房唔算好大,不過張床夠哂一家三口睡有餘,而且乾淨企理,又近JR,啱哂我哋哩d行街精,唯一可以講就係浴室無浴缸,只可以淋浴,不過就算有浴缸我哋都未必會浸啦!
安頓好d行李係時候出去食晚餐喇,今晚食又平有好味既 Pepper Lunch,食飽就行一陣食完先晌池袋行下,跟住返酒店休息喇!
(day 12 完)
張貼者: jacqueline 於 上午12:58
標籤: 2010 雪國漫遊
訂閱: 張貼留言 (Atom)


c: text/html

text:
2016年8月8日 星期一
三個月
真係眨一眨眼我就三個月大啦﹗媽媽話我呢個月好似無肥得咁勁,節瓜腳依然但D肉明顯無上兩個月咁實淨,所以叫爸爸幫手將我變做圓眼圓咀圓面喎...媽媽你玩我咋嘛...
我宜家一日食五餐,繼續做全人奶B,三個半至四個鐘食一餐,頭四餐全部埋身食,只係最後一餐用樽餵160ml,爸爸話等我夜晚食飽D一覺瞓天光,佢又可以餵吓我咁啦,不過可能慣咗埋身食,家陣就連飲樽都會側住條頸,對住爸爸個心口飲,搞到狂畀媽媽笑我傻豬,而嘔奶嘅情況亦隨住轉返埋身食而明顯改善咗,但唔知係唔係埋身食個量飲少咗,D肉無之前咁實,濕片都無之前咁爆咁多(不過個數都係合格嘅).
除咗成功轉返埋身食之外,呢個月另一樣叻豬嘢就係成功戒埋夜奶,宜家十一點幾食完最後一餐奶之後,可以一覺瞓到八點幾九點先再食,不過簡中會食完奶唔願瞓,搞到凌晨兩點幾,媽媽頂唔住就塞我埋身食多餐宵夜來整暈我.
生活習慣開始穩定,朝早食完第一餐奶會即刻再瞓等媽媽有得補吓眠,之後幾餐都係食飽玩陣就瞓,多數扭眼瞓時可以咬住奶咀自己瞓唔使媽媽暗(夜晚除外),不過瞓醒又未夠鐘食奶時,就會比較扭要黐人要人抱囉.
名乎其實嘅開心寶寶,就連瞓著覺都識笑,飲完奶同poo poo完時心情最靚,開始玩口水玩到一咀都係,已經識得同人玩,你同我講嘢我除咗識得「un」一聲咁應你之外,仲會自己笑到尖叫一聲來引大家主意,最鐘意同哥哥玩,佢一講嘢我就會望住佢笑.
已經開始玩baby gym,仲識得郁手去搞D玩具,條頸越來越有力,tummy time時可以撐起頭仔一段時間,亦可以墊住cushion坐到一陣,至於對腳同腰都好好力,發忟時可以扭到反起半個身.
媽媽話我宜家大個女啦,唔使再日日著住D初生袍仔,天氣咁熱可以試吓著裙仔,露吓脾吸吓睛喎,但著完一大輪又話人帶埋夾都成個男仔咁,好彩婆婆發現到我D眼睫毛好長,遲吓留長埋D頭髮就會lady D㗎啦﹗
由出世到宜家,最多人話我似哥哥,但最近又多咗人話我似媽媽喎,於是媽媽就搵咗佢細個D相出來做比較,嘻...我哋兩母女似唔似樣呀?
訂閱: 張貼留言 (Atom)

robotstxt: allowed

filter: keep


text:
我一直都用緊bobbi brown 的gel eyeliner,因為佢真係可以keep 到十個鐘都唔會溶
上次約左舊公司d 同事出嚟食飯
佢地見我條眼線咁實色,效果又好於是問我係咩牌子
我咪答佢係bobbi brown gel eyeliner 但係好貴,香港已經加價加到$185,另外枝掃又要成$200
之後有個舊同事話,起英國買好平咋,一set 連掃都折合港幣都唔駛$200,仲話上次佢出trip 去英國好多同事搭佢買,乜原來個效果咁好o家.
但係我個舊同事話佢已經唔會再有機會出trip 去英國,於是我又有少少失望.但係佢最後話佢公司仲有d 同事會去英國,佢話會叫佢個同事幫我地買咁話.
於事大伙兒都話買,我班舊同事仲話我唔識化妝都可以畫到咁好,咁佢地買左實識用喎
事隔兩個月,再約返呢班舊同事出嚟食飯,估唔到答應幫我地買個個同事買己經買左啦.仲話唔係起英國買,係起卓悅買,佢話仲平過起英國買
到收錢時見到個盒的size 咁其怪ge ,似係得兩個eyeliner 唔連枝掃喎,見咁平我自己就無所謂,因為枝掃我都有兩枝lu
返到屋企拆開影相先至發現原來已經連埋枝迷李掃,都只係$248 ,這個set 包兩個eyeliner (分別係黑色 & 淺啡色) 及一枝迷李eyeliner 掃,真係平到你唔信!
迷李掃個掃個大小與長掃是一樣的


text:
2014年9月11日星期四
2014.09.09 {將軍澳} Lunch @ La Piazza
最近太多人話我發福不少
所以我要下定決心, 食少 d 同做運動
趁住假期, 一早就起身去游水
游完返來超肚餓, 但為兔功虧一簣, 所以只係食0左個生果頂肚
之後等0左大約兩個鐘就出發去食 lunch
今日同蝸牛先生出去"探險"
我地去0左 坑口站的 坑口村 搵食
由地鐵站行過去大約十幾分鐘, 唔算遠, 但就好熱
行到入村我已經超肚餓, 所以都無乜心機慢慢揀
最後揀0左呢間
將軍澳坑口村24號地下
鋪位仔仔, 亦都因為無訂位而要坐室外
omg!!! 已經行到身水身汗, 仲要坐室外?!
如果唔係我實在太肚餓, 我一定會去第二間食
但...鬼叫我呢一刻超肚餓咩....
如我所料, 呢餐係滴住汗咁食
Set lunch: $92 +1
set 的款式好少, 得三款
蝸牛先生揀了前菜, 我就揀了餐湯
前菜: 雞肉沙律
餐湯
南瓜湯味道都唔錯
不過大熱天時飲係一個挑戰
蒜蓉包
無乜特別, 唔夠蒜香, 又唔夠脆
海鮮意大利飯
海鮮只有魷魚同青口
味道都唔錯的
西冷扒
一入口有好大陣濃味, 而且塊扒無乜味, 好麻麻
好彩都唔算太山長水遠過來
如果唔係一定好失望
加上個 set 都 over $100, 所以我覺得佢價錢同質素唔成正比
今次又搵食失敗~
訂閱: 發佈留言 (Atom)


text:
2013年11月9日星期六
細佬年度出巡
40 則留言:
方包好可愛, 十足十個小朋友咁雙手搭住你膊頭.......佢個表情丁屎霸氣都矛.....我都好想魚肉吓佢 ....(奸笑 ing)回覆刪除回覆
佢一岀街就變傻仔, 任由陌生人抱, 幫佢做腳底按摩, 冇反抗,刪除
tell me next time when you bring him out回覆刪除
i'll meet him at the street回覆
禾都鍾意睇D惡爺變鵪鶉個貓樣, 任攬任抱, 爽C回覆刪除回覆
佢驚, 但採取不動策略, 任由擺佈刪除
- 回覆
嗰刻佢就只知黏實阿媽最安全刪除
好sweet呢…小鸟依人咁…我唔敢咁抱住佢地出街,怕走猫!回覆刪除回覆
細b 都可以咁抱岀街, 可能細b 1-2歲時成日同我岀街,去超市(以前超市冇咁嚴俾佢坐購物車)刪除
卡樂b反而太精靈, 不敢手抱岀街
我都覺得出街先似波波亞媽回覆刪除
佢好嗲喎, so sweet ~~回覆刪除回覆
只限岀街先咁嗲咋, 在家啋我都傻刪除
咁得閒妳可以抱佢出走廊行吓,又可以抱吓佢回覆刪除回覆
唔得架, 家附近環境佢認得, 叫得好似我虐待佢咁, 好淒涼, 要行遠d佢唔認得d路先俾抱抱刪除
哦...原來細佬係門口貓~~回覆刪除
帶佢出街好型呀!回覆
以貓來講, 細佬算係好叻仔,好鎮定啦, 有d貓一出街發晒癲架刪除
同佢岀街, 好多人走過來影相, 我怕d人放上FB, 有個阿毛好吃力抱住隻肥嘢周街遊蕩, 所以拉拉聲收隊回家, 昨日有人問我可否影隻肥嘢, 我話你影隻肥嘢好啦, 唔好影我
佢個樣好可愛~回覆刪除回覆
好似個黏實阿媽嘅bb刪除
方包出街個樣都唔同 d , 冇哂 d 殺氣 XP回覆刪除回覆
何止冇晒殺氣,直情變成純情小貓刪除
細佬熊抱妳個樣好得意丫,好想攬下佢回覆刪除回覆
契b應該都好肉地,好好攬刪除
細佬出街的確好愛
嘻嘻....方包個樣好驚青回覆刪除回覆
好搞笑, 方包驚到任何人抱佢都得, 定咗格咁刪除
方包掛頸式抱抱,一流!回覆刪除回覆
my favorite, 不過唔想成日要佢受罪, 驚餐飽刪除
細佬出街好嗲嗲啊~回覆刪除回覆
唔止嗲, 係傻傻地刪除
嘩~嗲成咁殺死人咩 ~有啲見暈 ~回覆刪除
唔該call白車 ~車我去搵呢位方包小朋友 !!!回覆
使咩講! 方包勁nei刪除
不過方包一年岀巡一兩次咋
無可能咁樣抱我d毛孩出街,背脊一定開花兼走猫 T_T:回覆刪除
方包,整啖錫下先 =^3^=回覆
方包岀街即成為毛公仔咁, 大失方寸, 冇晒在家的威武刪除
好似抱住個小朋友咁呀! 家貓一定唔得, 發癲都似!回覆刪除回覆
卡樂b 流浪貓來架, 得得地可以咁抱, 不過佢有病, 我唔想增加佢壓力刪除
So sweet! 细佬個樣真嗲!回覆刪除回覆
我好like佢攬實我架刪除


text:
Carol Dweck發現樂於克服難題嘅小朋友有一種獨特嘅思維模式,佢稱之為Growth Mindset (成長思維),Growth Mindset 嘅人好清楚知道 才能係可以培養出黎.
Growth Mindset 嘅小朋友同一般小朋友最大嘅分別係,當佢地面對難題同失敗嘅時候,佢地唔會覺得自己冇用或者蠢.相反,佢地會覺得興𡚒,覺得好玩,覺得有挑戰性.換句話講,佢地唔怕失敗,甚至覺得失敗係一件有趣嘅事.佢地大個之後亦多數係財政能力比較強嘅人.
而一般小朋友嘅思維模式叫Fixed Mindset (定型思維),Fixed Mindset 嘅人相信人嘅基本質素,智慧同才能都係定型嘅,天生嘅.難題同失敗對於佢地黎講只係一啲証明自己無能,一啲証明自己係個失敗者嘅嘢.日積月累,逃避問題就變成慣性.
好消息係,Growth Mindset係有得灌輸嘅~ Carol 有好多成功例子.佢畀小朋友知道我地嘅腦部神經細胞之關嘅聯繫係,係會响我地面對同解決問題嘅時候變得更強更堅固.換句話講,即係更聰明.(佢地有真正嘅研究同IQ指數數據證實真有其事).再加上鼓勵嘗試同教佢地點樣克服難關,經過灌輸Growth Mindset嘅小朋友嘅學習表現都有非常明顯嘅改進,例子係數以千計.甚至倫敦市表現最差嘅小朋友,經過灌輸Growth Mindset之後,幾年入竟然可以變成市內最頂級嘅學生.
Carol 亦都有研究指出,家長响小朋友頭嗰3年嘅教法,可以推測佢地之後5年响學習方面嘅障礙有幾多.點樣會導致小朋友有Fixed Mindset?因數有:
聽到叻嘅人被稱為天生嘅天才 -
如果天才係天生,咁即係代表努力係冇用 ( Carol亦有提到唔同人的確先天有唔同嘅特質,但要成為天才,有堅持同克服障礙嘅能力先至係關鍵);
畀人讚佢地聰明 -
會開始避免做一啲會令人覺得佢地唔聰明嘅嘢,包括任何有機會導致失敗嘅考驗;
佢地失敗或者做錯嘢嘅時候身邊嘅人嘅負面反應 -
如果錯誤對佢地黎講係一樣唔好嘅嘢,甚至係可怕嘅事,要佢地樂於嘗試的確有唔少嘅難度;
只睇當前嘅結果/成績 -
如果佢地覺得呢一刻嘅結果就代表佢地嘅能力,咁就同持續進步嘅觀念啱啱相反;
被人攞黎同其他人比 -
比較其實同放大當前結果分別唔大.
可以做嘅嘢有:
多用”暫時”呢兩個字 - 例如:我做唔到呢條數吖. . . . . . 暫時~
希望每個人都可以享受人生裏面嘅每一點滴,包括挑戰難關嘅過程~
Thank you very much Carol Dweck~ And thank you very much of Brian Johnson, Tom Bilyeu, Talks at Google and TED Talk, here is one of the links~


text:
Boyz Reborn成員因學業原因人數時有增減,現時有 8個成員,全部 15至 17歲中學生,用歌聲將少男心事唱畀你聽;點解冇女仔?因為女仔有心事會同人講唔使唱喎!
爆 Like王
何詩錫晒 下月開騷 最𡃁 band Boyz Reborn:繼續唱社會題
8個十幾歲中學生學人唱歌,你一定會話佢哋發明星夢,柴娃娃,但係 Boyz Reborn去年兩傘運動期間翻唱〈問誰未發聲〉及〈撐起雨傘〉觸動唔少人心,被黃耀明邀請上叱咤頒獎台合唱,何韻詩開騷亦邀請佢哋合唱,又喺多間學校同社區中心表演,嚟緊 12月 23日仲會喺浸大舉辦音樂會添.
Boyz Reborn前身係 Big Boyz Club,由社工 Eddie Sir帶領,歌曲主要圍繞學生哥對學業,家庭同成長等問題,將學生心聲唱畀成年人聽,唔好再話唔知佢哋諗乜!
F:《 FACE》 B: Boyz Reborn
F.點解咁細個就組成樂隊?
B:我哋係喺社區中心玩嗰陣認識, Eddie Sir係社工又識玩音樂,見我哋喺家庭同讀書方面都好多壓力,覺得屋企人同老師唔係好明白我哋,於是作歌畀我哋唱畀屋企人聽;例如讀書好大壓力唔識同屋企人講,〈新辛學子〉有段 rap係講「坐喺度溫習好似同本書唔係好夾」,有時成績唔好唔一定因為懶,其實教育制度係要人死讀書.如是者我哋開始唱出男孩心聲,組成 Big Boyz Club,今年年頭改名 Boyz Reborn.
F.同何韻詩合作感覺係點?
B:好榮耀!我哋有幾個都好鍾意佢啲歌,佢同好多流行歌手唔同,我哋喺雨傘運動嘅時候認識,估唔到可以同偶像合唱,以前我哋係睇嗰個,𠵱家我哋都有份喺台上面,好得意!佢好友善,我哋有 6晚喺伊館表演,晚晚喺後台捕佢.有一晚佢過嚟同我哋影相,仲錫咗 Ivan一啖(點解錫你一啖?) Ivan:唔知佢喎. Eddie:佢好錫年青人,有一,兩晚我哋唱錯歌詞,佢話唔緊要,聽晚再嚟過囉!綵排嗰陣,我哋有啲音準問題,佢冇挑剔反而鼓勵我哋,要保持純粹嘅堅持,因為我哋嘅音樂真係純粹為咗推廣音樂嘅意義
F.點解會唱有關政治嘅歌?
B:隊 band發展咗一兩年後, Eddie Sir開始 share啲新聞俾我哋睇,希望我哋關心社會,我哋亦開始主動了解;有次睇到一個窮人為充飢偷麵包嘅新聞,睇完好憤慨跟住同 Eddie講同埋做咗好多資料搜集寫咗隻〈貧困之家〉,之後到雨傘運動就繼續唱社會題材.雖然學生唔一定做到好多嘢,但希望盡綿力啫!
F.同學,老師點睇你哋隊 band?
B:有少部份同學好仰慕我哋,男仔多;有啲人聽完會 po我哋啲歌詞喺 fb,其他人就有啲妒忌囉,哈哈!甚至乎有啲會嬲,點解你哋有咁嘅機會㗎?嬲嗰啲都係男仔.啱啱升中學嗰陣,好多同學聽到啲歌比較小朋友,笑我哋白痴成個小學雞咁;升中後同啲同學 fd啲,會了解我哋係做乜,甚至有啲認同,講出咗佢哋心聲呀!主動話睇我哋表演咁!老師都支持我哋,有老師會分享我哋呢個例子畀同學聽.我夠膽講,我哋呢個年紀唔會知第時想做乜,只不過日日返學,放學去玩,所以老師係支持我哋咁有目標.
攝影:周倪瑩


text:
和歌山:熊野那智大社和那智瀑布
今日同大家介紹2015年5月去過,位於和歌山縣和三重縣中間嘅「熊野の神域-那智」(link內有那智山地圖).那智位於紀伊半島南部,地理位置喺大阪同名古屋中間.無論由中部國際機場或者係關西國際機場出發,揸車都要大約四個鐘頭.雖然係有啲隔涉,但係真係好值得去,因為可以一次過行晒神道教著名嘅熊野那智大社,同埋日本三大瀑布之一的那智瀑布.
我哋喺2:30pm到達大門坂駐車場.雖然係免費,但停車場好大,我認為任何時間嚟到都一定會有位泊.其實停那智山上面嘅停車場會方便一啲,不過嚟到郊外,當然係要行多幾步呼吸下新鮮空氣啦.
泊好車之後,我哋慢慢由大門坂開始行上那智山,向熊野那智大社出發.一路上左右兩邊都係百年杉木,行得非常舒服.大約30分鐘之後,我哋到咗山上那智大社停車場.挑戰無限石級表參道.一路上都是神道教的信眾,遊客不多.
熊野那智大社樸實無華,在衫木和群山嘅環抱下,有力地表現出熊野信仰崇敬自然力量嘅宗旨.我哋參觀完大社,順路向著那智瀑布走過去.途經青岸渡寺,三重塔,但都係過門而不入.由大社到瀑布,要行30分鐘,都係落斜,很好行.到達那智瀑布停車場後,要落一段石級才到瀑布,大約10分鐘左右.
那智瀑布都係名不虛傳,很美.拍夠照片,我哋沿住車路落山,唔使走回頭路.喺Google Map裏邊,落山嘅路S字形好似好晒時間,其實中間有好多捷徑,可以行得比想像中快.
我哋由停車場出發,再返到停車場,用一般嘅速度遊覽,大約用咗2.5hrs,全程5km.因為由停車場走上大社高低相差有200m,走完全程係要少少體力嘅,大約有香港行山徑兩星左右啦.不過唔活動一下,又點可以食多啲熊野牛呢!


text:
之前係街撞到君君, 知佢搵到份工, 唔會成日係雅麗, 本來約佐佢星期五七點半試衫, 點知佢記錯佐日子, 於是就搵其他人serve我啦. 今次我淨係同流沙包去睇, 而我之前hold起佐既衫淨係留番兩件, 其他全部揀過. 我心目中自己要五套衫, 分別係褂, 婚紗, 三套晚裝. 晚裝我揀佐一套胭脂紅(打算敬酒用), 一套青綠色(打算送客用). 本來想揀套金色, 但係試佐一套啡金色之後覺得唔啱自己, 之後個肥女人就係咁介紹其他我唔多鍾意既顏色比我, 我開到口話想要金色, 佢都好似get唔到咁. 最後介紹佐套深紫色比我, 我其實唔係太鍾意, 但肥女人又講得啱, 我揀既衫真係太類似, 又係膊頭有花花, 鮮艷顏色, 下身好多花花咁. 佢話著番D深色D既衫款, 分別大D, 好明顯你係換佐衫喎. 雖然我唔係100%認同佢既說話, 不過我都怕我揀既衫款太相似, 所以聽肥女人講就揀埋呢套深紫色.
本來我打算一套開席前影相, 婚紗就進場著, 胭脂紅果套就敬酒著, 青綠色果套就送客著. 但肥女人話而家都無咁分喎, 會開席前著晒咁多套衫出黎影相喎. 乜真係可以有咁多時間換衫咩? 換衫就要換埋髮型轉埋妝, 手飾又要轉. 假設我到時淨係換衫都唔轉妝勒, 但到時一定忙到死, 可唔可能開席前換到咁多套(褂, 婚紗, 三套晚裝)衫出黎影相呢...?
褂, 流沙包既禮服, 屋企人同伴娘既衫都仲未揀, 睇下新年果排佢地幾時得閒一齊去.


text:
繼上回經一事, 長一智, 今次我又想下講第二回經一事, 長一智, 而呢次都係關於我家的裝修, 今次講唔係我新居, 係我而家屋企
今次裝修其實我都唔係involve 咗好多, 之不過就出咗好多事, 所以我想在此講下, 等要裝修新居的朋友要加陪小心
今次我地係搵咗呢區的裝修公司, 屋企人之前上網search 過幾間, 呢間comment 都算幾好, 無乜bad comment, 仲有佢係做好多嘉多利山, 界限街一帶的豪宅, 咁當然價錢就唔算平, 我一開佢報咗價就同咗屋企人講貴喎, 不過佢係响屋企附近, 仲有話用料好, 咁屋企人鐘意都無法.
初時睇份contract 覺得好似無乜問題, 但係點知... ... 有以下幾點大家真係一定要注意的
1. 我地係包做傢俱的, 咁佢口頭同我地講佢會所有層板都會有包邊的. 但最後都出來, 佢只係眼見, 無講過所有都有喎, 即係上面, 前面同下面見到先會包邊, 則邊就無架啦, 所以我第一次抺板時有好多木碎跌出來, 我同佢講咩, 佢話佢一定無講過, 唔信叫我去睇下其他工程, 所有都無咁做喎, 我同佢講你同人點做我唔理, 你之前係有講過, 最後唔知屋企人做過D 乜, 佢都最終幫我地做番, 之不過d 柜底就無了, 手工仲差過我地响實惠見到果d. 所以contract 一定所有野都要寫得清清楚楚
2. 呢一個都係我地大意, 又係無响contract寫清楚, 我地見佢全屋牆身用ICI, 以為佢天花都係,但係原來佢無寫到天花會用ICI, 所以大家一定要小心
3. 我地咗旺角買磚, 仲要係意大利磚, 我地一值以為旺角d野一定會平過灣仔, 所以無再去灣仔格價, 但係後來發現原來灣仔係平好多, at least 係平$10一片. 大家唔好以為意大利磚一定係好野, 我地就係一個例子, 自佢係意大利名廠以為係好多, 但點之舖咗上去之後發現唔平, 係咪cf 做得唔好呢, 呢個都係其一, 但係原來d 磚係曲的, cf 舖上去之前又唔理d 磚有無問題喎, 如果一早知有問題我地就退貨啦, 但係係拆過再做
4. cf 手工做得唔好都算啦, 最過份係佢地d 人工好似係賊咁, 我地有d 水龍係新的, 所以無換到, 佢地折咗之後唔見咗又話係我地拎走咗, 問我地點喎, 我地當然唔理佢叫佢買番啦, 洗手盆又係咁, 仲有問我地可唔可以換烏絲燈, 我地當然話無問題啦, 但就拎走曬我地d慳電燈
所以各位, 由簽contract 開始就要好小心, 有時真係要搵屋企人上去睇住cf 做野
希望各位新居裝修可以順順利利!!


text:
迪士尼雪亮聖誕2013 今日就會隆重展開,你感受到聖誕氣氛逐漸變得濃厚嗎?雖然活動今日先至正式開始,但係象徵聖誕歡欣嘅 米奇頭型歡樂汽球,早前經已率先衝出樂園,去到城中與所有人一同迎接聖誕節嘅來臨!
今年,香港迪士尼樂園 再度與位於尖沙咀嘅 海港城 合作,響商場嘅戶外露天廣場展示特別嘅聖誕主題裝飾!不過,響呢個大型佈置正式開放嘅前夕,園方都舉行咗一個特別嘅宣傳項目,更加走遍維港兩邊海岸!
2013年11月6日,米奇,米妮 登上一架雪亮聖誕主題巴士,先後去到銅鑼灣以及尖沙咀呢兩個城中熱點同大家見面!因為中午時段要返學,所以我就冇去到銅鑼灣「追星」,不過放學之後就即刻搭車去到尖沙咀,一睹兩位老鼠明星嘅光采!
睇下!馬路上有一架紫色嘅開蓬巴士,上層仲坐咗好多人,好似熱鬧喎!仔細睇真啲巴士路線牌,冇號碼架喎... 但係就有 香港迪士尼樂園 嘅招牌!冇錯啦,呢架就係 米奇,米妮 所乘搭嘅巴士!
一眾Fans早就已經企響路邊等待兩位巨星!當巴士駛到嘅時候,現場情緒變得非常高漲!米奇,米妮 見到大家嘅反應咁熱烈,佢地兩個都覺得好興奮呢!
整個宣傳項目大約歷時二十分鐘,期間,呢架巴士都重覆沿著廣東道行走,俾更多人有機會見到 米奇,米妮!去到街尾,巴士又要再駛返過去街頭重新行過!
呢張相片可以見到巴士車身底部展示咗樂園景色,中間位置就有 迪士尼雪亮聖誕2013 標誌,「樂園無界 快樂無限」嘅字樣,另外仲有一啲 米奇歡樂汽球 嘅圖案!但講到最引人注目嘅,固然就係上層車尾放咗一大堆實物 米奇歡樂汽球,色彩繽紛!
兜咗幾個圈之後,巴士停咗響一間酒店前面;米奇,米妮 落車入咗去酒店裡面,咁亦都代表整個宣傳項目完滿結束!路上只係剩返一架冷清嘅巴士,哈哈!
今次項目除咗有 米奇,米妮 響巴士上面同大家見面之外,同時間,工作人員亦都響附近嘅不同位置向路人派發 米奇歡樂汽球,實實在在散播聖誕歡欣!其中一個派發位置就係響天星碼頭對出,呢到仲可以見到粉飾當中嘅 海港城 聖誕裝飾!
我同朋友都有去拎到 米奇歡樂汽球,汽球係隨機派發嘅,冇得指定顏色;我嗰個汽球係紅色嘅,都幾靚丫!拎完之後,我地就將汽球集成一小束影返張相!汽球隨風飄揚,再配合日落嘅海邊景色,感覺好柔和啊!
追完星,拎完汽球,搞咗一大輪,係時候要返屋企啦!於是,我就帶住自己嘅 米奇歡樂汽球 橫越維多利亞港!返到屋企,個汽球都繼續響我嘅房間裡面飄浮,為我帶來歡欣!
不過佢嘅壽命唔算好長,第二日起身已經見佢浮唔到... 但唔緊要啦,最重要係佢曾經陪伴過我渡過一個非常開心嘅傍晚,同埋響我間房入面陪咗我一晚!
雖然好快就漏哂氣,但佢都有留低啲小禮物俾我架!首先係一個 米奇汽球飾物,原本係用黎勾住汽球,令汽球唔會咁容易被吹走嘅;但其實都幾靚,可以留返低做收藏!另外,仲有兩張 迪士尼雪亮聖誕2013 招牌,其中一張更加印有 華特迪士尼先生 嘅話語!
"Laughter is timeless, imagination has no age, and dreams are forever."
「笑聲是沒有時限的,想像是不分年代的,而夢想也會永遠存在.」
過咗一晚,黎到2013年11月7日,另一個宣傳項目亦都會響呢一日開始,就係剛才提及 香港迪士尼樂園,海港城 所合作嘅商場佈置!當日嘅黃昏就舉行咗開幕典禮,之後,大型商場佈置就正式對公眾開放!頭先講到,拎汽球嘅嗰日就見到粉飾當中嘅聖誕佈置;就算未整好,都已經覺得好似設計得幾靚,所以我上星期五就決定再次專程去到尖沙咀睇下!
我特別揀咗夜晚先去睇嘅,聖誕裝飾梗係要著哂燈先至靚嘛!只係開放嘅第二日,現場經已人頭湧湧!雖然好多人,但係都無阻我愉快嘅心情,最後仲影咗好多相返黎添!
聖誕佈置,當然唔少得聖誕樹!現場擺放咗好多大小不同嘅聖誕樹,每一棵嘅頂端都有一粒閃爍嘅星星;至於樹身就被彩帶圍繞,發出光芒!行前啲,可以發現樹上掛住嘅裝飾係 米奇頭形 黎架!
一個 迪士尼 有份製作嘅佈置,自然就會有好多 隱形米奇,米奇頭型;不論係掛飾,旗幟,招牌,全部都可以見到 米奇 嘅蹤影!總之就係周圍都係 米奇 啦!
講到招牌,我覺得呢款金色招牌都設計得幾靚!中間有一大個 隱形米奇 之餘,整個招牌亦都充滿華麗嘅風格以及聖誕特色,最頂仲有一個 睡公主城堡 嘅圖案呢!
除咗呢款金色招牌,另外亦有兩款迷你招牌;其中一款同樣顯示 隱形米奇,並且有「Merry Christmas」聖誕快樂以及「2013」字樣,而另一款就有「HC」字樣.咁究竟「HC」係咩意思呢?就係呢個大型聖誕佈置嘅所在地,「Harbour City」海港城!
好啦,等我望向高處先!今年 迪士尼雪亮聖誕2013,米奇歡樂汽球 的確佔咗一個非常重要嘅席位!睇睇上面,一束束 米奇歡樂汽球 從禮物盒爆發出黎,都幾壯觀!
嘩,就連聖誕樹都被 米奇歡樂汽球 侵佔咗!但係... 點解感覺上同 東京迪士尼渡假區 三十週年 嘅風格咁相似嘅?事實上,我覺得園方響近期似乎係有意參考東京嗰邊嘅發展模式,商品,小食等等各方面都可以睇得到;咁其實又冇咩所謂嘅,好嘅野係值得參考嘅!
抬頭望完,又望返地面嘅裝飾先!整個戶外佈置當中嘅一大焦點就係中間嘅七個聖誕波波!每個波波都象徵著一樣值得我地慶祝嘅事情,並且會有 迪士尼朋友 代表自己所屬嘅樂園景點,現身於聖誕波波裡面!
Let's Celebrate Mischievous Fun - Stitch Encounter
為調皮慶祝 - 幸會史迪仔
Let's Celebrate Friendship - Toy Story Land
為友誼慶祝 - 反斗奇兵大本營
Let's Celebrate Imagination - Fantasyland
為想像慶祝 - 幻想世界
Let's Celebrate Achievement - Monsters University
為成就慶祝 - 怪獸大學
Let's Celebrate Adventures - Mystic Point
為探險慶祝 - 迷離莊園
Let's Celebrate Family - it's a small world
為家庭慶祝 - 小小世界
Let's Celebrate Believing - Pixie Hollow
為相信慶祝 - 仙女小亭園
咁多個聖誕波波入面,我比較鍾意 奇妙仙子 所散播嘅奇妙閃粉,閃閃生輝,好靚!同埋,阿拔 都有份參加今次嘅聖誕派對,令我覺得好意外!佢前面嗰個猴紋音樂盒更加釋放出音樂星塵,又係好靚!
一路欣賞聖誕波波一路向前走,黎到商場嘅門口,同時亦係聖誕佈置嘅盡頭;呢到有一個閣樓,而企響閣樓上面嘅,就係我地嘅主角:米奇,米妮!佢地穿起聖誕新裝,邀請大家同佢地一齊歡渡佳節!
閣樓下面係一個華麗嘅大堂,天花上嘅吊燈,左右兩邊竪立嘅聖誕樹,長長嘅階梯,全部都給予人一種堂皇嘅感覺,同時亦吸引咗好多人逗留影相!
整個聖誕佈置都睇得七七八八,最後就睇埋兩邊嘅佈景!去過 海港城 的話,應該都知道佢地條長廊一邊係響海傍,另一邊就有建築物;今次嘅佈置,靠海嗰邊係特別設計到可以見到海景嘅.
另一邊呢就係一啲樂園佈景板,展示五個主題園區嘅景色,分別係 美國小鎮大街,幻想世界,反斗奇兵大本營,灰熊山谷 以及 迷離莊園!
置身於咁靚嘅聖誕佈置之中,心中都變得好溫暖,呢個就係我鍾意聖誕節嘅原因!不過,又係時候要返屋企啦!臨走之前,我去咗海邊露台影咗最後一張相!
其實我就唔太肯定究竟呢兩個宣傳項目可唔可以成功帶動到更多人決定入園玩,感受聖誕氣氛;但毫無疑問嘅係,呢兩個項目都好有噱頭,起碼可以俾更多人見識到 迪士尼 嘅聖誕特色!參與完呢兩個宣傳項目,令我更加期待園內嘅活動!今日,就等我響園內見證雪亮聖誕開始啦!


text:
Friday, June 29, 2007
好嬲好嬲,真係好嬲呀!!!!
直至今朝老公起身,因為佢唔記得閂實度門,所以我鐘響既時候,隻死nic仲好開心咁擺晒尾爬上床叫我起身,因為我都仲係好嬲,所以我冇摸佢就推左佢落床,跟住佢又係痴實個地,我咪又再一次拖佢出房門囉,跟住二話不說我就閂實個門唔比佢入返黎,到我起身時,佢不嬲都會好開心歡迎我架,不過我行左出廳見佢好似好慘咁訓左係窗台,對眼望住我擺尾,不過就係唔敢行過我度囉,都好,佢都知死,都知我真係嬲佢,平時我一起身就會比早餐佢食,今日冇呀,唔比唔比,唔摸佢,因為我真係好嬲,望左佢一眼,我就去左洗手間,我知佢跟住我仲訓左係洗手間門外面
好啦,我搞好晒係廁所出返黎,我又見到佢好似自閉咁,趴左係晾衫架下面,個樣真係慘到不得了,好似比我遺棄左咁,佢唔拍廣告真係嘥晒呀,不過我繼續唔理佢,入房閂門,其間因為老公較左鐘響,響響響佢又唔整熄佢,我聽到nic nic豬係門外面‘um’左幾聲,好似好想入黎咁,跟住老公第一個搞掂d野,跟住一出房,佢就好開心咁行去老公度,不過我都係冇理佢,繼續係房化妝,咁老公出門口先啦,同我搞掂,我行出房,隻死仔冇歡迎我,都仲係靜靜咁係遠一遠望住我,不過我入廁所gel頭,佢就跟左入黎又想拎d襪出去玩,我咪乘機鬧佢,同埋捉返佢出廳囉,跟住一路著鞋一路都仲要鬧,你咁鐘意咬,咬咬咬,咬爛晒屋企d野啦,咬啦咬啦,咩都咬啦,跟住連平時我臨走一定會同佢講既「乖喇,nic nic豬,媽咪放工就返架喇」,都冇同佢講,眼尾望左佢一眼,我就走人,到呢一刻,我都仲係有d嬲
不過老公應承左買過大妹比我,但係宜家被nic咬到變殘廢既大妹都唔會唔要,可能兩隻一齊囉,唔知呀,總之我宜家都仲係好嬲呢隻死仔啦,真係激死我呀!!!!
Wednesday, June 27, 2007
回歸10年
睇到有朋友係自己blog度講10年,令我諗起宜家日日電視都講緊10年呢個話題,我都好想係呢個時候諗下我10年前做緊d咩 1997年18歲,覺得自己真係大個女,自己去拎身份證,因為當時太樣衰,所以張身份證真係好核突,我係十分唔願意既情況下比返我張兒童身份證d職員,真係有d後悔我冇copy一張做留念,因為11歲個張身份證真係幾靚女架,卡卡(好彩因為有智能身份證既出現,我終於可以係上年拎過一張新身份證,仲要影得都ok既,好過18歲個樣,嘻嘻) 97年既上半年我記得係過得好胡混,因為當時係過緊honeymoon form 6,唔知點解以前d人會話form 6係honeymoon架,其實升左上F.6應該仲要比心機過考會考,因為d野真係深好多,難好多,但係我呢d懶人又點會努力讀書呀,考完會考好似就完左咁,升上F.6係我意料中事,一直都覺得可以憑住我自己既小聰明又可以過關,加上我要係pure math上面鋒芒畢露,所以我只專注pure math同applied math,其他既科我真係好冇心機,最終就搞到大學時讀唔到一d想讀既科,同埋係97既上半年,我居然好認真咁暗戀一個同學,佢好叻,佢樣樣野都好突出,係得pure math我係可以好過佢,所以我更加努力讀我既math去教呢個男同學,爭取多d傾計既機會,不過好境不常,雖然我都feel到佢對我都有d野,不過佢F.6尾就話要移民,所以同佢亦都從來冇開始過,不過因為呢個男同學,令到我有努力讀過書,所以由不嬲都係考十幾既我,冇端端考到個第8返黎,仲要係同佢一樣(佢不嬲都係考三甲架,不過因為移民,佢都冇咩心機考最後呢個試),呢次係我中學階段入面考得最好既一次,簡直係奇跡. 亦都因為呢個男同學,我開始成日上網玩,因為我想夜晚都同佢ic蕉呀嘛,點知就係呢個時候,識到我第一個男朋友,唔諗都真係唔記得,原來我同佢識左10年,原來10年係過得咁快,初初開始既時候,大家又點會諗到,10年後我已經嫁左比我深愛既肥豬,而你,我唔知你仲係唔係同緊一個由唔愛變極愛既女人一齊,總係唔知點解曾經心深過既情侶點解分手後一定要變成陌路人呢?不過無論有冇答案都好,我都唔會介意亦都唔會深究,總之宜家我日日都有一個極愛我既老公同我一齊,我就好心滿意足,我係呢一刻,真係覺得自己過得好開心,好幸福,同肥豬結婚係我人生中其中一個成就(因為我將會有更多更多成就,所以呢個係我其中一個,不過無論將來係比宜家好定係比宜家差,我都相信只要有老公係我身邊,我就已經夠了)!!!
至於97既下半年,我呢d懶人先識死囉,覺得好似好快就A-Level但係又樣樣野都好似唔係好識,同埋跟本係唔夠時間教書架,我最叻既pure math,F7先死去教differenation,F5個底已經唔係太好既我,宜家覺得呢個topic好難好難,到真正考既時候,我又因為太想呢part可以好d,所以花左好多時間去讀,搞到algebra個一part好似洗左腦咁,連自己最有信心既一part都衰埋,仲成日妄想自己可以pure math攞B,真係發夢都冇咁早喇,至於applied math,其實不嬲都讀得好好,我真係handle得到,好衰唔衰,升左上F7,教我地個亞sir冇端端轉校,變左個唔識教math既廢柴教,咁死得啦,applied出面好少地方有得補習,你叫我自己讀咩,我連少少background都get唔到,我真係好難自學架喎,下半年就係o係惶恐之中過渡,轉眼間好快就去到1998,1998年係入左地獄BU既一年,呢3年令到我唔想再讀書,亦都令我冇信心再讀書,稱之為夜暗3年,過左呢3年,好似就開始好返少少喇.
Tuesday, June 26, 2007
有驚無險的第一次business trip
不過今日,大家姐又打黎話亞May(travel agent)同佢講,去得到既機會好細,咁就死啦,點算呀?唔可以唔去架喎,大家姐都好醒架喇,叫佢check check check,check下早d呀,遲d飛有冇位啦,都係冇,唯一有既就係JL齋相票,盛惠4630一位,唔計酒店喎,初初我地睇中既package再加多住既酒店,三個人都唔駛12000,宜家實在太貴,於是我又發揮我既小宇宙,操控我兩個家姐同我做野,一個就返tko既旅行社問,一個就去銀行中心問,因為我要做facial,我就set左個budget比佢地,如果唔貴個某一個數就同我confirm啦,我覺得我好似真係做生意囉,於是我做完facial就打比其中一個家姐就聽到個好消息就係機位confirm左,宜家只係等酒店confrim就ok喇,價錢比原先貴左3k,不過都好啦,宜家都仲係11去15返,同我地既schedule一樣,而且仲可以早少少上機,之前book既係9:10上機,宜家坐NW,8:30就上機囉,當早左幾個字要貴d啦,end up係有驚無險既情況下,我既首次business trip總算順利.
(我真係覺得自己係好叻架,係我大家姐仲講緊佢好唔開心同埋唔知點算既時候,我就即刻叫佢去同我搵旅行社同埋叫二家姐去銀行中心囉,我相信過多一日我大家姐都應該會諗到呢件事,不過已經慢左少少啦,我發現做左幾年project manager,我problem solving既skill真係都算ok,雖然都唔算得上好叻,不過至少個腦轉得快囉,哈哈,我又再一次讚自己醒喇,真係唔得我死呀~~哈哈)
Facial
尋日佢打比我,問我可唔可以早d到,邊得呀,我已經book 6:30,叫好早架喇,如果唔係宜家resign左,我都唔敢唔理咁多,6:00即走架,所以我reject左佢既要求,話6:30已經係最早
首先講下個地方先啦,其實就係金都隔離既大廈,好舊個d呀,一入大廈就非常唔鐘意,因為真係太舊,上到個層樓,差不多行左一個圈先見到佢地個單位,我覺得自己好似去左工廠大廈咁,好啦,按鐘入去,一開門我都打左個突,入面好黑,見到亞表姪女同埋佢老板,仲有一個男人,佢地個個都好似好熱情咁,我好驚呀,最得人驚係個男人,雖然佢真係好nice,不過佢既熱情令我覺得好恐怖,後尾證實左呢個男人真係老板既老公,我都估到係架喇,不過身為一個男人,我覺得佢當我透明係最好既,我都幾唔鐘意係d好似係屬於女人既地方見到一個男人,個嚇人度係同我係女廁見到男人一樣咁得人驚,嘻嘻
由於我好急,所以我坐都冇坐就入左toilet,出返黎,老板就叫我揀做咩facial,望一望個價一d都唔平,最平都係290,跟住有d係3xx,有d係4xx,連5xx都有,佢一開始就介紹我做個美白水份facial,不過我驚佢d唔知咩美白,所以唔敢做,跟住我就問個膠元蛋白係有d咩,原來係敷紙個隻mask,我最唔鐘意呢d架喇,我覺得好似冇敷過咁,跟住我話我鐘意敷軟模多d,佢就介紹左個460既比我,話唔知好咩成set,呢個好好,是但啦,我估佢點都會比discount我,所以460都是但啦
一開始係我表姪女同我洗臉,跟住反左一陣,到steam既時候就開始係老板做返喇,其間亞表姪女係咁同我傾計,17歲既小妹妹真係得意,成日都話我好靚(落左妝冇可能係好靚囉,加上我近期有一邊面係勁多瘡),跟住又叫我比隻手佢睇下,一睇就話真係好靚呀,要整幾耐架?要幾多錢呀?2百幾得唔得呀?我就答佢整左3個幾鐘,今次好多石,所以要3百幾,佢就即刻話,嘩,女仔既錢真係好好搵,咁就3百幾,其實我心諗我整都唔算貴架喇,有人估過我要整成千蚊一次架,卡卡
佢睇睇下我隻手,又忽然話:「你d手指好長好幼呀,我個d好粗架」,我都唔知點答佢,我唯有話:「係咩?都唔算好長啦,宜家肥左,d手指都肥左好多架喇」佢又話:「唔係呀,好長架喇,d人話手指長又幼既人係好幸福架」我心諗,係咩?我剩係聽過手掌好肉既人係有錢人囉,肥豬正正係擁有一隻肥手既人,哈哈
跟住再講再講,又講下佢同佢家姐細個時,我地陳家三姐妹有帶過佢地去海洋公園玩,佢覺得好得意,好開心,睇返d相都覺得開心喎,咁又講下佢亞爸有幾鍚佢地(我知我表哥,即是佢亞爸真係好鍚佢地兩個架,雖然唔係大富大貴,冇咩野可以比到兩個女,不過佢真係盡佢做爸爸既責任同努力去照顧佢地同鍚佢地,相反佢地亞媽就好唔生性),再講講下,佢又無端端話好想快d結婚,我問佢點解,佢話好想30歲前結婚,我就話好易姐,不過就千祈唔好因為要30歲前做呢件事而是但搵個人結婚,佢又好似明,又好似唔明咁,我都唔知點同一個17歲既妹妹講結婚呢回事,再講講下,我諗係我影響左佢,佢猛話佢要個好浪漫既婚禮,我話好呀,你比心機呀,跟住又話我結婚時好靚,好開心,好浪漫,我當時即刻“叮”左一下,哦,因為參加左我個夢幻婚禮,所以佢對結婚好有憧憬,我只係同佢講,結婚係好長遠既事,一定要諗清楚,個個人鍚你,愛你,對你好,你先好嫁佢,個人浪唔浪漫唔係最重要,最緊要係對你好,你明唔明呀?佢又好似好明咁,又識得話宜家又冇事業又冇錢,都唔知點結婚,我就再同佢講,你仲有好多年時間,慢慢黎啦,唔駛急,第日你結婚時可能仲開心,仲浪漫架,10年後既婚禮同今時今日又會好唔同架喇,講講下我都唔知點樣終止左呢個話題喇.
我只係知道亞老板好比心機同我針清同埋電眼睫毛,第一針清方面其實都唔算痛,同埋end up整完都唔係好腫,我覺得手勢都ok既,不過係咁既地方用咁既價錢,我覺得好貴,同埋我唔會繼續做,第二,電眼睫毛其實我係好唔想架,不過亞表姪女叫左我幾次,咁就是但啦,反正都好快變返正常,點解我唔鐘意電呢?我就係覺得好假囉,同埋會整短左我d眼睫毛架,因為正常你自己夾,只係個根向上翹,咁你條睫毛係唔會彎到向返住你對眼架嘛,咁當你用埋mascara d睫毛咪好似太陽花咁向看伸長囉,宜家電完之後全部都彎到個尾尾係對住我自己隻眼,咁就算我用mascara增長呀,佢都係對住隻眼,完全冇左向上伸長既效果,真係唔得你死,當我用返mascara既時候就發現對眼冇之前咁大,好唔鐘意,都唔知幾時會直返,等我每晚洗面既時候都輕輕拉下佢,等佢直得快d先得
到最後埋單時,佢比得個9折我,我覺得太少囉,連埋電眼睫毛一共用左我520,好唔抵好唔抵,舒服我又唔可以話唔舒服,不過個環境令我覺得佢係應該值200囉,再加上我問左一次係用咩brand既料,佢又好似聽唔到咁,咁我都冇再問喇
後記: 忽然令我好想join之前係cwb試做過既一間公司,呢間公司環境唔錯,同我做既人都好好,幾細心,同埋唔會太貴,佢唔係join course,佢係買5000既package,好似會送多1000定2000啦,跟住你每次去,佢就睇下你個日應該做咩facial,或者你自己揀facial去做,每次扣數,好似我去做甲咁囉,我覺得都ok架,最緊要係佢真係幾舒服,價錢又ok,同埋我知佢係用咩料嘛,covermark一共仲有23次facial未做,真係好想唔再去做,不過肥豬覺得我好嘥錢,所以我都唔敢話要去第二度開course喇,唉~~~
唔買唔買都唔知點解仲要繼續買
係過去兩個星期入面,我又買多左6件衫,好得人驚,我諗…我想…我應該…我要收手了上yahoo買既oops衫,我睇左呢個人好耐,我見佢d野都幾靚,不過好似貴貴到,但係我終於都等佢到平喇,一件係半價,一件係6折,我仲要request買兩件平d,佢真係平多左少少比我,仲要包我掛號,呢個人真係ok,可以繼續留意上次bv.blu唔鐘意件綠衫top換返黎既唔衫唔裙,其實同之前買既oops蝴蝶結衫好似,不過冇咩好揀,呢件算係最鐘意架喇(好皺唔係因為件衫唔靚,係因為我已經著過洗過,但係又冇燙就影相)
又係去左我好愛既家樂日本衫shop買既,條裙好靚,真係愛不釋手,睇真d個花真係好正架,yen價係14xxx,宜家699仲有9折,真係好抵架.仲有一件oops既top,呢d top好呀,肥一肥都著到,又唔會好熱,返工又得,去街又得,good呀!
係tko既momo house買,話說呢間shop之前係cwb都有,我都有一次同舊同事一次過買左好多件衫,不過我再想去時,發現佢已經唔見左,原來開左去tko,真係奇怪,其實又唔係好鐘意呢個shop,不過真係好想買件衫襯返上次浮誇桃紅裙喎,所以買左一件啦(上圖),不過返到屋企先見到有d問題,想換另一件,再去既時候就見到一件jill stuart既top(下圖),質地唔錯,仲要唔貴,我一心諗住就算唔係真野,呢個價都真係ok呀,所以就買多左一件,不過兩件都比我塞到皺晒,因為我買左返屋企一直都冇放佢入衣櫃,一直都係比d野塞住左,所以好樣衰,哈哈
我的Jill Stuart Collection
買買下,我已經有一堆Jill Stuart既化妝品,成為左我既Jill Stuart collection,我會為呢個collection再添新成員架喇,你地等我呀,哇哈哈
用後感:其實買左一堆野,我都只係開左shadow黎用,個個色都有用,佢最好既地方就係夠閃夠shape,真係好易上色,係非常非常好用既shadow,比起我以前好愛既kp,我覺得jill係超正,又容易handle,仲有塊鏡我都有日日用架,不過都係鏡一塊,我又冇覺得佢會照得我靚d,其他野暫時都仲係收藏,個胭脂個個買左既都話好用,但係因為我係出街先開始化妝,所以我遲遲都未開黎用,不過應該係我出發前,我會用一次,試下係唔係真係咁好,可能我會買埋橙色返黎,哈哈~~
Monday, June 25, 2007
火拼MTM
點知上個星期又收到可靠消息下個月會加價,真係唔得佢死,都已經貴架啦,仲加,點好點好,點都會去買多一次,睇下用得幾耐得幾耐架啦
好啦,擇好良辰吉日就決定今日去,仲要搵埋老公做我friend get friend既人選,哈哈
一放工我就去左mtm先,費時搞得夜啦,老公最終要7點先放工,我都差不多傾好晒我有咩要買架喇
其間Gloria都覺得我左邊面既細瘡真係好多,佢suggest我日日用有少少消炎既水份mask,跟住一個星期用兩次消炎mask,希望快d可以令死人瘡消失,跟住佢都有介紹我最貴既Botimate eye serum,我明明係esd到話左我決定唔買架嘛,因為維尼太話去黑眼圈好,姐姐就話冇咩用,咁我用左三盒eye mask都冇咩用,所以都唔係好想買,但係佢一話可以去眼紋,我就真係好有興趣,係mtm度照塊鏡,其實真係好似Gloria咁講,我黑眼圈其實唔嚴重,反而有少少眼紋,又係喎,又真係有少少喎,不過好明顯,用左mtm半年,眼紋真係冇咁深,所以,所以好啦,買就買啦,反正佢話可以用8個月,都算係一個好長既時間呀,再揀揀下,我又問佢有冇野可以收毛孔,佢就介紹我Botimate既serum,不過呢支會慢d,兩個半至三個月先見效果,但係佢講得真係好好囉,又話真係將底層收緊,所以收毛孔會long last d,如果我只係用面頰位,一支可以用一年,唉~~算啦,試一試啦,如果真係可以收到我面既毛孔,2500都真係要值得囉
經過一輪喪買之後,肥豬老公終於出現,佢係負責填member form(其實係我填)同埋比錢,哈哈
等呀等,等左都有20-25分鐘先blend完我既野,對完貨就走人,等既其間,老公係咁問我點解唔走,跟住我又答返佢,你比完錢見我有野可以拎走咩?走走走,走咩呀,佢都真係short架
用後感: 新既serum感覺良好,好似好快吸收,希望真係有用啦,不過我覺得自己即刻靚晒,哈哈.Re-blend既cream非常好用,簿身左好多,感覺好舒服,同埋好似有一盒新cream用咁,好好呀~~~
火拼mtm既戰績
開晒盒再影多張,死未?
送既靈芝沖涼travel set,個味好香,Gloria話係冇得賣既
Saturday, June 23, 2007
很累的一天
於是我地就去左沙田宜瓜睇下有冇啱既傢俬可以放係nic house,行完宜瓜其實我真係好攰好攰,不過我真係要買支卸妝油(200),所以一定要行去新城市廣場,咁行得過去,又想去西田睇下d日本童裝,於是又行行行啦,途經豬2000見到有見背心都ok,又唔係貴又可以襯底,所以又買左(156),去到西田,睇完要睇既野,行過ans,我發現我真係好需要一把cut uv既超輕遮,所以就揀下啦,揀左一把都幾令又唔會太貴既就買買買(162),之後走既時候見到kose,我就去買埋一直都好想買返既痴黑頭mask(150).上左巴士之後再諗一諗,嘩,樣樣野都係百幾二百,不過買買下原來都買左成700架喇,駛錢真係好快,不得不套用姑姑既名言
「駛錢係光速,賺錢係龜速」真係一d都冇錯~~~
對不起,大妹!!
比人罰都仲要笑既死仔nic
Friday, June 22, 2007
大吉日 – Gucci shopping day
點知事隔11日,老公帶左一個好消息比我,就係佢有成個半月bonus喎,所以即刻拎我想飛去買我既心頭好,適逢今日我早放工,老公又未放,於是…於是…我就自己一個去左landmark喇,行經lv,都有一刻心頭想買monogram mini lin架,不過都係唔好,真係好唔想入香港既lv,我會覺得自己好似自由人,所以算把啦,縱使你問10個人,10個人都會答你lv好用好多,又com用,不過我真係獨愛gucci喎,唔好諗咁多,繼續向我目標出發,一行到入去,首先係睇下飾櫃入面有冇d小包包可以放相機,死啦,居然比我見到,個心即刻寒一寒,我覺得我會買囉,不過都唔好諗呢d住喇,去搵返我個腰bag先,好快,9秒9我就行左去放腰bag既地方,而且好快咁叫人拎比我睇,當時放出黎既只有粉藍,仲即刻問佢仲有冇粉紅色,佢答我冇啦,其實我都預左,之後我又再問佢,咁其他shop仲會唔會有呀?佢又答我,冇晒架喇,全線都冇,呢個都唔係得返好多,跟住我拎住個粉藍色又想要又唔想要咁,望一望塊鏡(其實我今日既衣著係同個袋極唔襯),個心就開始比藉口自己喇,其實…其實…藍色都唔係好差呀,係就係鐘意粉紅多d,不過你已經有個粉紅袋啦,又粉紅呀?唔好啦,試下粉藍啦,粉藍都幾靚呀,就係o係個腦度諗左唔夠10秒,我就同哥哥講,好呀,你比個新我呀,跟住我仲要好似闊太咁同人講,我想過一過個條睇埋野先呀,跟住我又行返去有相機袋既地方,有兩個我都啱既,一個係同我散紙包一樣既全皮包包,一個係粉紅邊既包包,當然全皮既會貴好多啦,個價就係差大概1k囉,個心都有諗過要全皮好,定係布加粉紅邊個隻好,不過個問題係,皮o個個就fit好多,仲要入面有個格格可以比我返多一舊電而布包包就冇呢個格,同埋布既係大d,仲有一個問題係,皮o個個出面有個位可以比我套相機繩入去而布既又冇喎,唉~~~點好呢?擺明係貴既好用好多,又啱我心水架啦,不過真係好貴喎,點好點好?於是我又問左哥哥一個好冇聊既問題,呢係拎住個皮袋問人,呢個袋係唔係放得落一般size既相機架?(我想佢答我唔得,因為咁就唔駛買),但答案係可以,仲要話如果唔係太大個d都可以,跟住我又再問,咁係唔係canon個d應該ok呀?佢就好高興咁講,哦,呢隻一定得啦,於是…於是…我又再一次講,好啦,我要呢個呀!!
就係咁,係gucci留左唔夠10分鐘,但就用左差不多一個星期既人工喇,嘻嘻
再近睇d,其實兩樣野我都超級鐘意,不過我都仲未夠膽比個相機袋比老公睇,我怕佢問我幾多錢,哈哈
Thursday, June 14, 2007
我們的Nic House
越搵資料就真係越覺得日本童裝真係好靚,尋日行times既時候,發現原來都有一間係賣日本童裝既shop,嘩,好多都係我上網見過架,真係好靚好靚呀,不過佢賣得勁貴,一件tee都要3xx,不過佢呢個款好似係要4千幾yen,不過都貴啦,貴過yen價好多,斷估佢一定唔係retail價買返黎賣架啦,佢真係賺好多呀,不過佢係呢個地區,租金又貴咁多,一定要咁做架喇,如果唔係佢點交租,點請sales呀
好啦,好啦,等我post下d靚靚日本童裝啦,唔知會唔會有機會入到呢d貨呢?好緊張呀~~~~
Wednesday, June 13, 2007
由希望變為事實
兩點鐘返到公司,見到老細仲係到,咁我就諗住比自己多d心理準備先比信佢啦,點知一開電腦,就見到佢send mail出黎話佢下晝要去IPT開會喎,真係比佢嚇死呀,於是我唔理三七廿一就急急腳去佢個位(當時好少人,其實真係一個好時機)
我一坐低就同佢講,我要走喇
跟住佢異常冷靜話,係..係..
跟住就開我封信啦,咁睇左一陣就話,11號effective呀?呢個要同HR傾傾喎
我: 哦,好呀 (但我心諗,點解要問HR呀?都係扣錢既姐)
佢: 點呀?去邊度呀?
我: 冇呀,我想休息下呀
佢: 嘩,你就好啦,少奶奶,我都想做少奶奶呀
我: 哈哈,唔好咁講,你宜家養緊個個都係少奶奶啦
佢: 做咩呀?好辛苦呀?
我: 唔係呀,不過真係想休息下
佢: 啱既,慢慢抖夠先再算啦
我: 唔…都係呀
佢: 呀,不如你改過個DATE啦,你寫你11號比信啦,咁就唔駛煩喇
我: 下?哦,好呀 (心入面超級開心,可以扣少我兩日錢,嘻嘻)
真係估唔到,要黎既時候就要interview兩次,要走就只需輕輕一句就已經完結,真係太~~~順利喇,卡卡
Tuesday, June 12, 2007
屬於我的生日
2月27日 熟知週遭世界
2月27日出生的朋友喜歡研究他們生活週遭的.他們會花很多的精神來研究日常生活,比如說,事情是如何運轉的,為何有些人會有這麼做啦,怎麼做會比較好呢…….不過,這只是開始,2月27日出生的人還會把這種精神推展到社會,國家甚至是全世界.也由於那種積極鑽研的精神,所以他們才可以很有自信地運用平常到處收集訊所累積的經驗以及智慧,去達成自己的理想(yes yes yes).
對2月27日出生的人而言,最大的困擾在於他們的感情生活.奇怪的是,這些最瞭解世界也最能在世上生存的人,競然都不太瞭解自己真正要的是什麼樣的感情.他們對愛的需求很明顯,可是他們憑直覺選擇的關係又常常最不適合,所以他們的愛情生活大多是以混亂吵架的結局收場.所以浪費很多精力在羅曼蒂克的愛情生活(矛錯)方面,而沒有去探討他們內心深處真正的需求.而且,在一段關係剛結束時,他們總會很快地就又陷入另一段感情,幾乎沒什麼「空窗期」.
明白自己想要的和真正需要的,是不一樣的東西,對他們而言非常重要.因為惟有滿足他們心底的需要,才能找尋到真正的幸福與穩定的感情生活.所以,若能真正地空一段日子讓自己好好地一個人獨處,會是比較有用的方式.況且基於他們思考及敏感的天性,他們可以不需借助別人的力量就有所成長,這可不是人人都有的能力.
2月27日出生的人喜歡讓思緒無拘無束地漫遊,同時也希望他們的朋友或伴侶一起加入這種思維互動,腦力激盪的遊戲中(係呀,係呀,完全啱晒).這一天出生的人對社會的看法很矛盾,他們既想躋身名流去主導社會,又想起而重整整個不公平的社會.他們想操控的慾望很強烈,再加上他們又極具魅力,所以必須格外小心,別把身邊的人壓得喘不過氣來.
如果2月27日出生的朋友失去了道德觀,那麼可就要小心了,他們有很大的能力可以用各種方法摧毀自己或別人.他們的能力不只是探索事情的真相而已,更可怕的是,還具備了超人的意志力與果斷的行動力,為了實現他們所想要的,這天出生的人會不擇手段,甚至不惜挑戰道德或倫理.
優點 有魅力,有能力,有才華(我覺得自己好有才華,能力同魅力架,哈哈).
缺點 不自覺,傾向苛求(有時我真係幾苛求,樣樣野都想做到係心中所想),情感過於混亂.
Monday, June 11, 2007
Nic House新希望part 2
所以我地決定今日入紙申請,價錢方便,我地足足減左人地20%,唔知得唔得架,不過佢個asking真係幾高下,同埋佢地d雜費係貴過二期架,所以一定要減佢地,希望快d有回音啦,如果一切順利,今個月尾都有d機會可以resign架,咁就可以7月尾去入貨,8月開張,呢個又係一個好完美既schedule囉,真係唔知得唔得,唯有等下啦,in the meantime,我地又搵到一個啱既批發地方,真係要搵日去睇下先得
~講完~
Sunday, June 10, 2007
Shopping魔週未回歸
死啦,死啦,都忍左一個月左右唔買咁多野架啦,點知星期五去bv.blu時,終於都比我搵到條淺色又著得唔係好肥既褲,所以一買就買兩條,仲有一條桃紅好浮誇既半截裙,一試就好鐘意啦,所以就買買買,仲有一件買左返屋企又唔係好鐘意既唔裙唔衫,我唔會要架喇,不過係未換第二件之前都同佢影下相啦,卡卡
仲有架,星期五除左shop左bv.blu之外,仲去左levi’s買牛仔褲,美其名係要同肥豬買,不過佢揀完之後,我就死唔蝕揀左條窄牛喇,um…不過冇得影相,因為肥豬個條要係第二度transfer去cwb,我個條要改長,所以要等等等,我地為左入會,肥豬就買多左一件polo shirt,呢度仲貴過我去bv.blu買野呀,不過mainly係肥豬囉,但係佢一定會入我數架啦
到左星期六,我整左甲甲就去左家樂度行街街,我一心都係想買legging同一條黑色短褲返工架咋,點知… … …變左喪買,我果然係癲架,嘻嘻
去家樂既原因,係因為老公等我既時候過左去行,佢發現有d裝修都真係幾靚,所以同我上去再睇多次,有某一兩間,我地真係可以攞佢個idea去整nic house架,老公今次眼光真係唔錯呀
行呀行,我見到以前我成日去買野嗰間cat fashion(宜家已經改左名,不過都仲係有我識既sale係度)變左賣好多jelly beans,仲好似有好多好靚既衫喎,一心諗住去睇下有冇啱既褲,點之一入去就…就…就出事喇,話說我一入去都係睇下鞋,都有一兩對幾鐘意,想試下架,不過算啦算啦,都係睇褲先啦,其實呢間shop真係好難揀野,因為佢太多野喇,如果唔係sale介紹,其實自己係揀唔到架,不過好彩d褲佢地都放得幾好,幾容易睇,有一條我都幾鐘意,我咪拎埋鏡拼下囉,真係估唔到,以前都同我幾熟個sale居然認得我,佢第一句就問我:「你好耐冇黎喇喎」
我好開心咁答佢:「你…你…你認得我?我肥左好多,同埋真係好耐冇黎喇」
佢話:「我認得呀,宜家都唔係好肥姐,係你以前好瘦,咁你認唔認得我呀?」
就係咁,我地就開始傾起上黎,佢仲介紹多一條三個骨牛仔褲比我試,於是我就拎住兩條褲係一個好細既空間度試,首先試黑色三個骨,yes,我就係想要條呢d褲喇,所以個心一早就決定要呢條,再試牛仔褲,真係估唔到著左上身真係幾靚,好lady,著對高踭鞋真係好正呀,所以就買買買啦
跟住我又忍唔住試下d jelly beans,我自己就揀左兩對,一對紅色,一對小鳳姐蝴蝶結鞋,小鳳姐嗰對好靚,最衰就係佢得返一對s,但係我都啱著呀嘛,你話點可以唔要佢呀,跟住未試對紅色時,sale姐姐就拎左對珠珠鞋比我試,嘩~~~姣令呀,casual得黎又有d野睇,好鐘意呀,再試埋自己揀對紅色,就覺得自己揀d野都唔係好令,比起珠珠鞋,珠珠真係令好多呀,所以決定要晒小鳳姐同珠珠,嘩哈哈,呢個時候我都已經覺得自己好過份架喇,個老公就係出面等我,我自己就係度係咁揀,係咁揀,好似d野唔駛錢咁,試完鞋,姐姐拎左一件佢話會著得好瘦既唔衫唔裙比我,呢件衫一望就知好日本啦,尤其佢隻死人蝴蝶結,係d架人先會咁鐘意蝴蝶蝴蝶而又唔娘架,望一望個價,都好似幾貴,不過姐姐話有折,一定唔係呢個價比我,好啦,要一件都冇妨呀,咁揀左一堆野,我好似由始至終都冇睇過佢d衫喎,於是就慢慢睇下啦,自己又揀中左一條超級靚既裙喎,係15/16底下,我都係戰勝唔到shopping魔,所以決定要埋佢,見自己都好得人驚下,所以就同姐姐講,唔得喇,唔得喇,我要走喇,再唔走唔得掂呀,咁就計數埋單啦,得二話不說就出左門口拎左老公張card黎碌,仲快快手比佢簽名,完全唔比機會佢睇幾多錢呀,哇哈哈
事後佢都有問我買左幾多錢,我一講比佢知,我就已經好內疚咁同佢講,得啦,得啦,我兩個月唔買野啦,你唔好樣衰呀,不過佢都樣衰左一陣,算啦,今次我都覺得自己好過份既,比佢樣衰下啦,我真係會忍手架喇
返到屋企再睇睇我d戰利品既時候發現,原來我買左個兩件衫都係oops黎架,係我近排先識既brand,呢個brand d衫幾靚架,不過都幾貴,跟住我再上網搵下啦,佢d裙下下都過萬yen架,所以我宜家買左個兩條其實仲平過yen價,真係唔知佢呢d衫係邊度批返黎既呢?如果fei e賣呢d衫就好啦,可以批發價買呀,正正正~~~
Jelly beans兩大對,點解對珠珠鞋好似好大咁既,不過我唔大架喎,唔知係唔係我放得唔好,一前一後,同埋對小鳳姐真係細d既,係S碼,對珠珠就係M碼,不過都唔會咁誇張架?真係奇呀
裙裙兩條,不過間房好暗,影得唔靚 左邊條裙其實同呢件衫係一樣既,不過一件係top,一條係裙姐,如果比我見到件top,我會揀top唔揀裙,不過宜家條裙都好靚,我一定會著架
就係死係呢個蝴蝶結手上囉,我真係覺得好日本feel囉,大大個得黎又唔覺好娘,真係好正~~~
呢件唔係今個星期買架,係上個星期係sogo買既泳衣,我一定會係2007年著住佢落一次水架,一定一定會
Saturday, June 09, 2007
夏日新腳甲
好,今次我忠於自己一個月前既想法,最終都係整左french,我初初係想整french加閃片,不過karen幫我揀左french加閃gel,ok呀,好靚,又唔會好單調,好乾淨好整齊咁,著埋我d靚靚涼鞋,簡直係good到震呀,哈哈哈哈
(我左腳腳指尾,終於都生返d正常色出黎喇,我諗再下次整,應該會再生好多出黎但又唔會可以cut晒d瘀,不過都幾sure,下一次就算再整french,都應該可以遮到,yeah yeah,好開心呀)
French+閃gel,好整齊呀
Close up睇下,d閃好低調,不過d腳指好醜,咁大個女都未試過close up影腳指,咁近睇,好核突呀,哈哈
My Memory相簿完成圖
呢頁冇咩特別要改,係將個our串返啱姐
新加既greeting page,個南瓜車同蛋糕都好鐘意呀,佢呢個design都幾好喎
一樣係新加既cheers page,睇得出大家都好開心呀,卡卡
呢版改左幾個人,宜家個個guest都係我地既要好朋友/親戚,總之就個個都熟架啦,唔會有d三九唔識七既出現,哈哈
Friday, June 08, 2007
Nic House新希望
不過唔知點解,今次係肥豬冇放棄過喎,佢好努力咁聯絡唔同既商場,宜家我地搵到兩個都叫ok既位,不過就真係要認真諗下邊個location會suitable多d
第一個係新都城一期,佢一定係冇二期咁多人架喇,不過勝在近酒樓,都應該會有幾多人行過去,但係租金一d都唔平,比起二期個間佢仲要貴少少,可能因為佢大d啦,真係要諗下條數計唔計得掂先呀
第二個choice係南豐廣場,對呢個商場好感就冇咩架喇,間舖都幾大,同埋勝在好近扶手電梯,人流都ok,不過望落就唔係好似一d會捨得用錢既人囉,同埋同場有好多童裝,有一間新開既,直頭同我個idea一樣咁滯,所以有d驚競爭好大
聽日約左睇一期間shop,仲有會有人同我地講下申請既情序,咁就聽左先算啦
Wednesday, June 06, 2007
日本空運抵港 – 食人士多啤梨
上到magic nail,上一輪整既人都未整完,所以我可以好安心咁食dinner同埋睇下雜誌,一路睇一路睇都冇idea架,等Karen做完佢個客,我就問佢有咩好整,佢就suggest我整銀底車厘子,um…其實都ok既,雜誌有個款係白底,紅色french再畫車厘子架,好靚好sharp,不過我又唔可以exactly整到一樣,Karen話銀粉底都好閃喇喎,叫我信佢,好啦,我信啦
到開始整時,Carmen問我決定整咩未,我話車厘子呀,佢就叫我不如整士多啤梨啦, 士多啤梨都好靚呀,或者你整5種唔同生果啦,啱你呀,um…又好似有d見地喎,又係雜誌度見到真係有5種唔同生果喎,都好似幾好,跟住問下畫花既小玲可唔可以咁做啦,佢話ok,不過我同Karen都諗唔同個底用咩色好,因為銀色唔襯橙,諗呀諗,我再睇下本雜誌,終於都見到一隻又浮誇,又可以跟住整既款喇,就係食人士多啤梨加石呀,個圖係3隻手指畫士多啤梨,兩隻用石,個底就係閃粉french,好喇,終於好肯定咁話我要整邊款喇,閃粉都揀好晒,開工開工,整呀整,其實只係整左閃粉french都已經好靚,我始終都係鐘意d閃閃下既野,所以上次既彩色french我一直都唔鐘意,整完一隻手,就比小玲畫,Karen一直都好強調同小玲講,你畫大大粒,好juicy咁就啱晒佢架喇,咁小玲都畫得好靚呀,真係又大又juicy,好正呀,同整另一隻手時,佢仲suggest我,畫士多啤梨既手指可以唔同左手,好啦,我就調下位啦,效果真係唔錯,畫完畫,同返Karen同我加石,嘩嘩嘩,真係閃爆呀,超靚,今個月終於都可以整返一款我滿意既款式喇,哇哈哈,真係好開心呀~~~
左手,食指d石其實我個原意唔係好想咁架,不過唔緊要啦,都好似幾cutie呀,粒粒士多啤梨都好大粒架,好正~~
Tuesday, June 05, 2007
郵購日本商品的代辦公司
幫人bid japan auction既公司/人真係越來越多,以佢地既service charge又真係五花八門,如果你唔介意有少少既差別,其實搵一間好似可靠d既公司就已經得喇,佢地會同你bid野或者買d只售日本國內既物品,一般收費會分以下3類:
1. 匯率計0.08 – 0.09,包括所有手續費,我搵到有一間就對0.076,不過佢另外要加多$25手續費,如果唔係買太多野,呢間都ok既,不過好似唔多可靠(純粹係個人感覺) (例: 買10000yen貨, 10000x0.076+25 = HKD785)
2. 匯計比市價貴少少,比如宜家係0.06365,佢就可能收你0.065/0.066,另外要收10% servicing charge (例: 買10000yen貨,日本銀行手續費250yen,日本郵費500yen,日本寄香港(EMS)1000yen, (10000+1000+250+500+1000)x0.065 = HKD828.75)
3. 匯率係計每日銀行既匯率,每5000yen收HKD50手續費 (例: 買10000yen貨,日本銀行手續費250yen,日本郵費500yen,日本寄香港(速遞)600yen (10000+250+500+600) x 0.06365 + 50 = HKD772)
我今次揀左4件衫,總數加埋係around 15000yen,其實我計來計去,好似最大既different就係$50左右啦,初初我係聯絡第3間公司既,因為佢覆得好快,效率真係好高,跟住計計下,我個case又好似第2間公司會平少少,咁我又send mail比佢啦,點知佢兩日都唔覆我,算啦,今日終於決定要第3間幫我order貨,唉~~點知因為過左兩日,4件衫,有一件就冇左我想要既色,一件就冇stock喇,都有少少唔開心架,冇左鐘意個色個件,好彩仲有一隻色我都喜歡既,咁冇問題啦,咁冇貨個件我就要再揀過第二次喇,其實呢,可以唔買咁多既,不過見買開,咪一次過買多幾件囉,如果下次再鐘意就可能要又要order某一個數先抵,因為你買少少,日本既銀行手續費,郵費都係要比架啦,不如要多一件啦,最終就揀左一件其實一早就鐘意,不過驚自己著得唔好睇既裙囉,希望希望返到黎時,我會瘦左dd同埋會著得好睇啦,因為呢條裙係貴少少架
好緊張呀,唔知d衫會幾時到呢?以前識得個yahoo日本朋友,佢都有幫人係yahoo bid野架,佢就好快囉,一般4-5日就會收到貨架喇,希望我今次呢d衫可以下星期初就有啦,好緊張呀,哈哈
oops雪紡上衣,成件衫都好日本feel,個袖位好靚呀,可以遮住我既肥臂
silent worth唔裙唔衫一件,自從買左第一件silent worth之後就深深愛上,今次專登揀一件同我上次買個件唔同cutting既黎試下,其實佢d衫個cutting好多都一樣架,不過真係好多花款,買多幾件你都唔會覺得好重覆囉,好正,計埋service charge,返到黎都仲平過香港買,仲可以少左一個買左老翻既擔心添,幾好呀~~
silent worth tee一件,呢件就係我鐘意既color,不過冇都唔緊要,下面個件綠色我都鐘意架,揀色既時候,我都係呢兩個色上面諗左一陣架,所以冇左上面個件都唔係好傷心下圖係背面,好型呀,不過我d頭髮都會遮住架喇,哈哈
都係silent woth出品,呢件就係最後揀既,我要左白色,其實係冇色可以揀,黑色已經冇晒,不過如果有,我都係鐘意白多d,呢條裙好靚好斯文呀,希望我會著得好睇啦,我唔想要黎收藏呀


text:
之前好多人都話好返後打算會去邊到玩呀?幾時飛呀?暫時都未得住,或者十月尾啦!不過好耐以前已經好想入去長洲玩吓住吓,而且今年未去過沙灘玩,所以放咗兩日假,全家入去長洲住返晚啊!
我哋搭十點九嘅船,咁啱係快船,所以十一點四已經到嗱!
由碼頭行去酒店要經過好多買手信同海味嘅地方,B女媽咪同大笨蛋就不繼咁比哩啲舖頭吸引住,所以行嚟去都重係條大街上.
由於正值正午時份,真係好熱,所以都冇咩心機影相啊!最後我哋都係食埋晏先向酒店進發.
途經兩間B & B,我都有睇過佢哋啲相,其實都係一個唔錯嘅選擇,不過內裡環境會感覺局促咗啲.
以前讀書時都有嚟過東堤小築,不過而家就冇諗過book哩到啊!
終於行到出嚟沙灘啦!
沙灘好靜呀!冇咩人游水啊!緊係啦!咁鬼曬,想變燒豬咩!
哩隻魚船撐開晒啲爪,好似隻蟹啊!
見到酒店啦!
個門口似酒樓多過似酒店呀!
我哋被安排住三樓,唔知係咪我要求兩張床,所以間房嘅裝飾就普通啲,因為我之前去酒店嘅網頁睇過啲房嘅擺設比哩間新同靚,不過我自己冇咩所為,最重要緊係有個海景露台啊!
浴室設備都OK,之前有睇過一啲BLOG話浴室企缸去水好差,但我哋用浴缸就冇哩個問題啊!
由於我哋係五個人,所以其中一間房要加床.
哩個無敵大海境真係睇極都唔厭啊!
因為真係太曬,我哋落唔到去沙灘住,所以就去泳池游住先!
玩咗一個鐘到,就返上房沖個涼然後去返大街食下午茶.
酒店有個細細嘅燒烤場免費提供比住客用,不過食物,飲品自備.
哩間甘永泰喺長洲好出名咖!佢嘅魚蛋係人氣之選啊!
B女買咗哩條係一啲煙肉包住啲生菜紅蘿蔔絲,都幾好味啊!
魚蛋,四寶丸,炸豆卜魚肉
跟住去咗一間專賣北海道產品嘅店舖 - 富良野
喺長洲都掛住買日本嘢呀!哈..哈..哈!連薯條先生我都買到呀!真係開心啊!
買完嘢,B女見富良野嘅老闆娘食緊碗芝麻糊好正,就問人喺邊到買,咁老闆娘就介紹咗我哋去一間叫開心甜品店,哩間舖都好多人幫襯啊!佢哋嘅芒果最出名,不過我唔好啊!
芒果豆腐花,蕃薯芋頭西米涼粉,蛋白杏仁茶,紫米糖不甩
食飽飽係時候返酒店換衫去沙灘游水嗱!
返到去開始日落啦!
游到七點天都黑啦!又返上房沖涼然後去食飯.
普普通通咁食咗一個晚飯
跟住就沿住沙灘漫步返酒店,雖然唔係一對情人咁行沙灘咁浪漫,但一家人咁行都幾溫馨吖!
當晚成晚都行雷,閃電,後來重落起大雨,但估唔到瞓醒一覺,天氣又唔錯啊!
五點九起身個天都好光嗱!不過間房嘅位置睇唔到日出啊!
早晨嘅長洲
六點幾個天就光晒,嗱嗱聲換衫落去游水啊!
咁早已經有人游緊嗱!
我都唔客氣啦!
游完水先返上房沖涼,然後去酒店嘅中菜部飲茶,其實我哋可以選擇喺房嘅露台享用一個美式早餐,但我爸爸每朝都要飲早茶,而酒店嘅早餐卷又可以轉中式,由一份美式早餐改為兩籠點心,咁我哋五個人就有十籠點心,都唔錯啊!
食完早餐,喺酒店附近行咗陣,又返酒店沖個涼瞓一陣,十二點check out離開,雖然只係短短玩咗兩日,不過感覺好舒服,玩得好開心啊!尤其可以隨時落去沙灘玩,真係好寫意啊!下次有假又再去玩過.


text:
Day 14 Telc > Prague
好~~Checkin完,我哋就攞嘢上房啦~~我哋Book呢間酒店叫Hotel Residence Malá Strana,都幾近D景點,不過就係布拉格市中心嘅對面岸,近皇宮個邊~~我哋間房係 Studio話有廚房嘅,一入到去基本上同間酒店房無咩分別,睇睇下就唔見咗個廚房嘅~~原來個廚房係收埋咗係個櫃入面,真攪鬼,重有就係要落去攞D廚具.我哋係房入面又Hae咗成個鐘,之後就出去行下同埋搵嘢食~~
頭先來酒店個時見都有間中式餐廳,於是我哋就去睇下啦,價錢就唔係太貴,不過款式就唔多.咁跟住我哋就諗住去查理橋個邊睇下有無嘢食啦,行行下見到有個幾大個商場,咁我哋就入去睇下啦.呢個商場嘅頂樓有好多間食店,重要有一間叫Running Sushi係食壽司自助餐添,價錢就係298Kc (Lunch)同埋 398Kc (Dinner).重有好多間食店,有McDonald同埋D西式嘢嘅餐廳,重有間係食中式餐嘅,就排晒隊,最後我哋就係食咗呢一間喇,味道都唔錯~~
食完嘢,我哋就繼續去搵Charles Bridge啦,因為睇地圖其實我哋行嘅路程應該到咗Charles Bridge,但係好似唔多似咁嘅.之後,我哋就問下人啦,原來我哋係行咗相反方向,怪唔之得行極都未見到啦~~不過如果唔係我哋行錯咗方向又唔會搵到呢個商場嘅食店啦.
之後,我哋就行返去酒店嘅方向,見有D攰攰哋,我哋就順便返去酒店到Hae下先.我哋Hae咗半個鐘到,就出去搵Charles Bridge啦,由酒店行過去Charles Bridge,其實15分鐘之內就一定會行到去.去到Charles Bridge個時都幾多人,不過今日又大風又凍,吹到塊面都幾凍,相都唔係幾想影.呢條Charles Bridge上面有好多個人像,但係好多都係黑晒嘅~~橋上面重有人幫人畫人像,又有人表演音樂,重有D係買記念品~~
我哋沿住條橋一路行過去舊城區個邊,順便睇埋天文鐘同埋市政廳就返酒店啦,因為真係己凍下嘅呢~~今日我哋嘅晚餐就係福字麵加蛋,呢到嘅煮食設備真係唔係好得,不過都可以煮到福字麵加蛋~再煮多D嘢就真係唔得啦~~


text:
睇佢係我大脾度瞓得幾舒服
係張梳化度都係瞓得咁舒服
我咪講過,我原本打算比佢哋係屋企幾日,等啲人巡完村就放番佢哋落樓下,但我發覺係唔得,因為啲貓b已經成日周圍爬出o黎,如果我放番佢哋落去,啲貓b走爬晒出個貓竇外,比啲頑童見到o既話,佢哋一定凶多吉少
我 由3月16日星期一攞佢哋返屋企,星期四娟姐上o黎我屋企睇貓貓,我話比佢知,星期五我奶奶就會返o黎,我會星期五早上放返Shadow落樓下,(因為我 唔知道我奶奶佢幾時返,有時我未放工返屋企,佢已經返咗o黎)佢一聽到就話唔好,佢都唔捨得佢再放番出街,咁佢話會星期五o黎攞佢返屋企養住先,就係咁娟 姐就攞咗個籠o黎帶咗Shadow走,(好彩嗰日我奶奶七點至返),Shadow一走,即刻去拖地,係我奶奶返o黎之前Clean-up好晒
咁 係我奶奶返o黎前,仔仔爸已經同我奶奶報備咗話放咗竇貓係屋企,不過會星期六帶走佢哋,都唔敢講之前仲有隻會周圍痾尿o既貓係度,我奶奶一返到o黎,都係 度“依依哦哦”,又話我哋多事,又咁,又咁,都無計啦,都要由得佢“哦”,因為奶奶返咗o黎,咁個竇就唔放得係厠所,唯有放係亞姐房一晚,嗰晚 Chocolate仲上床同亞姐瞓添,我奶奶見啲貓都無“爸打”到佢,都無物點出聲
星期六我要返工,仔仔爸嗰朝車我返工之餘,佢仲帶 Chocolate一家六口,將佢哋帶去仔仔爸間公司個貨倉度暫住,由仔仔爸每日返工去照顧,照顧咗佢哋幾日,都無覺好瞓,唔係因為Shadow喵喵叫嘈 住,而係可能掛心佢哋,瞓到半夜醒咗,去睇睇佢哋之後都瞓唔番,只有係張床度碌到天光,索性早啲起身放佢哋行吓,照顧佢哋幾日又減到肥都唔錯
係 貓b出世之前,娟姐已經話佢個仔有個朋友,會領養佢哋,又話要等嗰個人約咗獸醫就會o黎攞貓,仲會攞埋Shadow去,因為唔想佢哋分開,但貓b都生埋, 到依家咁耐,都唔知係唔係,嗰度又無回覆,我係唔會帶佢哋去ASPCA,因為如果佢哋都係無人領養,佢哋o既下塲,都係好似香港嗰啲咁,咁依家話晒有地方 暫時安置到佢哋,唯有見步行步,無見差唔多一個禮拜啦,我已經好掛住佢哋,每日都係聽仔仔爸講佢哋o既事比我知,無咗貓貓坐大脾都有啲唔慣,睇吓呢個星期 日,“螺”唔“螺”到仔仔爸車我去佢公司睇佢哋
呢兩日我放工係樓下見到天師,我餵佢食完乾糧佢就走,敏姐都叫我帶埋天師走,唔好得番佢一隻孤零零,我都想,不過天師o既性格,有時都好“cool”,鍾意就睬吓你,唔鍾意就越叫越走,我都無符


text:
星期一, 10月 31
冰火
十月通常都係驚濤駭浪, 由第二日既 16250 既低點急速彈回, 前后兩三日既大陰陽燭成千三四點, 仲係大成交咁交易, 咁就先當係中期調整底先. 如以二萬四調整起, 上個交易日已彈到 20100 中點, 如以二萬五計, 則要彈到 20600 點. 如以上月斷估篇所計, 則牛一二既中點都算守得住, 雖則乜死亡都交义哂.
月初萬六個個話要清倉咁款, 要見萬二再算; 彈到二萬又話后悔無係低位追貨, 賺少四五成利潤咁話. 諗吓, 同一張股票, 係月初同係月尾真係有咁大分別嗎? 再睇番海潚前, 都係二萬附近, 個零月低見一萬, 半年多后又見番萬七九, 咁又係咪內值差別咁大呢? 當然筆者唔會武斷話個市唔會再插, 而係用個市個高低嚟測市, 即係用番個市場情緒嚟投機, 識轉身仲還好, 唔賺都唔會上身, 如係口話用嚟投資(雖則內里其實都係投機咁睇差價), 咁就不離追高殺低, 想唔輸都幾難矣.
但睇番自己個兜, 真係跌超過廿十, 係低位真係幾難受, 唔係易頂喎. 經過咁多次大跌市, 咁跌真係唔會再大驚, 難受當然會有. 但最大問題就係低位如再無彈藥, eq 技術點高都無用武之地, 咁唯有將啲低波動轉高, 但又回到時機既問題, 係萬六個刻真係做唔到嘞, 如係現金就做乜都超標嘞. 呢兩年現金最有用時當係兩萬樓下時, 但所佔比例不多, 粗略計應少過一成時間, 所以不動心加耐性先可以食呢兩個波幅, 仲要識係相對高位要減持番啲. 馬后炮嚟講, 呢啲儲備現金放定期已可跑贏哂, 但個市亦都可能會升. 新股今年都死哂, 長期金係高位, 唔怪得啲退休金都要對沖投機, 起碼唔使輸 pace, 主旨唔係要嚟大贏, 低風險, 高過債, 唔太脫腳便可.
訂閱: 發佈留言 (Atom)


text:
2008年8月24日 星期日
2008年8月7日 星期四
我們要影結婚相(下)

7月21日事隔一星期,一個睛朗的星期一,我影第二輯結婚相,這輯是外景的.早前為决定外景地點我們也花了很多時間研究,我喜歡海邊,又想過去伯大尼,最終决定的地點是石澳石灘同馬灣公園,因為兩個地點出來的景色是完全不同.
09:15去到九龍塘整理造型,我嘅stylist仍然係Peggy,呢個我早知,因為佢上次做第二個造型時提我外景嗰日帶喲鮮花做頭花同手花.係整我個造型同時,Ben就係到揀佢今日嗰兩套男裝,佢走出走入嚟問我意見,最終佢選咗一黑一白的衫.同Peggy講吓東講吓西,造型就差不多,佢話比我聽今日都係大Sam影,我話佢上次唔係話一定唔會再同我影,但係我當然開心,因為佢同我影個一輯對於我嚟講唔算陌生人,相對地我會自在啲.今日整完個造型己經成十一點幾,本來話十二點出車,結果司機遲最終成十二點半先出車.當我落到門口見到大Sam,我就問佢乜解又係你呀,佢即時同我開玩笑話攪錯咗,佢今日幫第二對新人影相,唔係同我哋,阿Ben 重問佢有冇筒,佢問點解,阿Ben 話我會激到佢嘔血.
今日我同樣帶咗兩個花球一個係白色朱頂蘭配米柳方架連水燭葉長手把,另一個系粉紅邊玫瑰配,白色百子蓮及其它白色綠色碎花配線色鋁線圖案外框.
先去馬灣,陽光非常好,開始影相比起上次,我自覺經比上次好,但係相對大Sam要求,自然又係不停叫我笑好啲,企直啲等等等等.................唔需要一個鐘,經有兩個水人,一個係大Sam嘅助手阿青,另一個就係男主角啦.早知男士化妝都唔要,因為佢不停出汗,好在我早有準備毛巾比佢,如果唔係多多紙巾都唔夠.Peggy 都唔好得好多,佢簡值以阿媽成日比條毛巾比阿Ben抹汗又要幫我keep住個粧,好彩我係一個唔多汗嘅人所以我同佢都冇咁慘.係每次Peggy整個粧時大Sam唔需要, 佢話點整都係咁(因為太熱),快啲比返日人佢影相.影完lower level 啲地方,我哋就行樓梯去觀景台,見鬼邊個叫我去馬灣,又唔話比我聽有樓梯咁大整古,上到去大家即刻坐下 take a break先,然後開始再影.影到咁上下,Ben 走咗去洗手間回來同佢地講洗手間有冷氣,大Sam同阿青即時話要去走個轉. 影完上面落海灘,幾個男人去到海灘遠佢離見到幾個女子即時有嘢講,阿青打燈打到比我哋笑佢唔好掛住望女仔.影完馬灣海灘就影完馬灣影,但係經已四點,本原本要三點走遲咗成個鐘.四點幾去到石澳,我哋又再開始影相,影吓影吓就天黑,終於影完最後一張相經已七點幾,大家都餓,於是乎走咗去買串燒食,我就食唔落,加上我一身衣式唔想落車.返到九龍塘換完衫已九點先走.8月2日今日約好咗去揀相,啲相較果唔錯,兩批相如我所料外境嗰輯效果好啲,因為啲表情相對第一輯自然啲.室內嗰輯睇見批相就知大Sam 都已經幫我哋out 咗唔少相,因為我上午嗰套係大露背,記得都有影個背面,但係就一張都唔見,最後只係揀咗30張相,其中4張係效果相,而所揀的相都是中午過後影的多.至於外影嗰批相對地我哋可揀嘅相就多好多,當我哋out咗啲表情唔得同唔自在嘅相重有50張有多,跟住再睇咗加咗效果嘅相再重組後都有48張相.因為想輯相靚啲所以空全部入晒兩本相部,其中一比重要係重新再排版,要等到11月至有版睇.晚上給了個電話阿Lo,叫佢幫我同Bosco講聲thankyou,因為佢找了大Sam幫我影相,同埋揀相當日啲sales幫我地改咗個Plan啲item等我地所要啲item平啲.
8日4日今日冇咁忙Lunch 去買了張Thankyou 咭寄給大Sam,多謝他的作品及幫我哋向Peggy 講聲多謝她的照顧,唔知佢地收唔收到.
我們要影結婚相(下)

7月21日事隔一星期,一個睛朗的星期一,我影第二輯結婚相,這輯是外景的.早前為决定外景地點我們也花了很多時間研究,我喜歡海邊,又想過去伯大尼,最終决定的地點是石澳石灘同馬灣公園,因為兩個地點出來的景色是完全不同.
09:15去到九龍塘整理造型,我嘅stylist仍然係Peggy,呢個我早知,因為佢上次做第二個造型時提我外景嗰日帶喲鮮花做頭花同手花.係整我個造型同時,Ben就係到揀佢今日嗰兩套男裝,佢走出走入嚟問我意見,最終佢選咗一黑一白的衫.
同Peggy講吓東講吓西,造型就差不多,佢話比我聽今日都係大Sam影,我話佢上次唔係話一定唔會再同我影,但係我當然開心,因為佢同我影個一輯對於我嚟講唔算陌生人,相對地我會自在啲.今日整完個造型己經成十一點幾,本來話十二點出車,結果司機遲最終成十二點半先出車.當我落到門口見到大Sam,我就問佢乜解又係你呀,佢即時同我開玩笑話攪錯咗,佢今日幫第二對新人影相,唔係同我哋,阿Ben 重問佢有冇筒,佢問點解,阿Ben 話我會激到佢嘔血.今日我同樣帶咗兩個花球一個係白色朱頂蘭配米柳方架連水燭葉長手把,另一個系粉紅邊玫瑰配,白色百子蓮及其它白色綠色碎花配線色鋁線圖案外框.
先去馬灣,陽光非常好,開始影相比起上次,我自覺經比上次好,但係相對大Sam要求,自然又係不停叫我笑好啲,企直啲等等等等.................唔需要一個鐘,經有兩個水人,一個係大Sam嘅助手阿青,另一個就係男主角啦.早知男士化妝都唔要,因為佢不停出汗,好在我早有準備毛巾比佢,如果唔係多多紙巾都唔夠.Peggy 都唔好得好多,佢簡值以阿媽成日比條毛巾比阿Ben抹汗又要幫我keep住個粧,好彩我係一個唔多汗嘅人所以我同佢都冇咁慘.係每次Peggy整個粧時大Sam唔需要, 佢話點整都係咁(因為太熱),快啲比返日人佢影相.影完lower level 啲地方,我哋就行樓梯去觀景台,見鬼邊個叫我去馬灣,又唔話比我聽有樓梯咁大整古,上到去大家即刻坐下 take a break先,然後開始再影.影到咁上下,Ben 走咗去洗手間回來同佢地講洗手間有冷氣,大Sam同阿青即時話要去走個轉. 影完上面落海灘,幾個男人去到海灘遠佢離見到幾個女子即時有嘢講,阿青打燈打到比我哋笑佢唔好掛住望女仔.影完馬灣海灘就影完馬灣影,但係經已四點,本原本要三點走遲咗成個鐘.四點幾去到石澳,我哋又再開始影相,影吓影吓就天黑,終於影完最後一張相經已七點幾,大家都餓,於是乎走咗去買串燒食,我就食唔落,加上我一身衣式唔想落車.返到九龍塘換完衫已九點先走.
8月2日今日約好咗去揀相,啲相較果唔錯,兩批相如我所料外境嗰輯效果好啲,因為啲表情相對第一輯自然啲.室內嗰輯睇見批相就知大Sam 都已經幫我哋out 咗唔少相,因為我上午嗰套係大露背,記得都有影個背面,但係就一張都唔見,最後只係揀咗30張相,其中4張係效果相,而所揀的相都是中午過後影的多.至於外影嗰批相對地我哋可揀嘅相就多好多,當我哋out咗啲表情唔得同唔自在嘅相重有50張有多,跟住再睇咗加咗效果嘅相再重組後都有48張相.因為想輯相靚啲所以空全部入晒兩本相部,其中一比重要係重新再排版,要等到11月至有版睇.晚上給了個電話阿Lo,叫佢幫我同Bosco講聲thankyou,因為佢找了大Sam幫我影相,同埋揀相當日啲sales幫我地改咗個Plan啲item等我地所要啲item平啲.
8日4日今日冇咁忙Lunch 去買了張Thankyou 咭寄給大Sam,多謝他的作品及幫我哋向Peggy 講聲多謝她的照顧,唔知佢地收唔收到.
2008年8月6日 星期三
我們要影結婚相(上)
由年頭决定明年初要結婚至今,只係農曆年期間訂了酒席 ,其他的事在一年後,感覺大把時間未有很積極安排各樣事的心機.
我一向都是一個隨意的人,特別是自己的事,可以的話通常都用太緊張,所以酒店送了影結婚相的優惠卷,我就决定用就算,而事前並沒有做任何比較.到了去間門市睇下喲 plan時,本來都冇想過要點,點知兩個人下講下,就買咗一個室內及一個外境攝影plan,重要系中價同貴價各一,事後想來想去又晤記得點解要這種安排.但世事往往非自己能預計,訂事結婚相啲嘢,同阿Lo講開,佢就話比我聽佢有朋友嘅屋企人在這間婚紗攝影公司做,話幫我問吓點樣安排最好,結果比來諗住叫佢影,點知我影相室內那天公司安排他去婚紗展工作,我影外境佢放假,不過佢話叫咗個好資深嘅同事同我哋影.
係影相前一星期我地去了試衫,本來我們每個plan各有兩套衫,男裝好簡單兩黑加一白一灰色就ok,女裝就可以揀婚紗同晚裝,但點我都接受唔到晚裝的顏色,所以最終選了四件晤同style 嘅婚紗.揀衫嗰日個sales 比了數件好修身同好多花款的設計比我試,結果當然係唔多得,因為我比較喜歡簡單的設計 ,同埋太修身too ladys唔係我的style.
早影相的一天我已製作了兩個唔同style嘅花球,一個係水芋花束另一個係拖尾的百合加玫瑰,不過共通點係都係白色,但係真係大忙忘記了幫我的花球影相,下面張相系其中一個近似的花束.
近似款式的水芋花束
終於到了影相的星期天,一早9:15去到九龍塘,化裝換衫,個stylist叫Peggy,好有心機過程中問我有冇特別喜好,但對於我這種人一向相信人已話好唔等於較果好嘅人,當然只係叫佢唔好太誇張,其他佢可以任話事,講吓講吓,Peggy又問我點解唔話比佢聽我識佢地喲同事,我同佢講,我自己份工都係做service喲客,開口埋口話識邊過好唔無禮,有時重會影响埋你個朋友,所以咪唔講,此外,佢重係我朋友的朋友,更加無需要.經過個多小時,第一個做型就完成,結果我都覺得唔錯.
開始影相,個攝影師叫大Sam,佢係一個好有趣的人,外型十足十一個藝術家(同我個細細妹一種咁嘅style).佢叫我哋笑影幾張試吓較果,結果佢發現今天應該係佢的不吉日,因為我這個女主角最怕對住個鏡頭,叫我笑得自然喲,我自己都唔可以控制.影了後多張宮廷裝修嘅場景,大Sam叫我做啲post都ok,但係佢就要不停提住我笑嘅方式 .哈哈,佢今天應該有排叫.約一點咗右阿Lo 帶lunch來看我,當然想睇下我影相,但係即時比大Sam叫佢上樓上等,等了小段時間,我們影到地下上一樓條樓梯,我個妹同阿Lo就系樓上看,當然有聲啦,大Sam 就話係唔係樓上有污漕嘢,即時聽到有女同事回應佢痴線.影完係樓梯我哋就開始影其他現代場影,終於影到差唔多三點,我開始投訴我耍take a break 同食lunch,佢先至放我哋去食lunch,順便換做型同第二套衫.
換衫後開始影園景,好彩天氣正常,上午我影室內時重落雨,Peggy同我講如果今天影唔到園景就要改期再影,好彩唔需要.下半場開始了,大Sam每次開口就問我驚唔驚,就時我就應佢你驚多啲,因為啲相唔靚咪唔要,到後期我就問佢有冇第二句,悶唔悶.講吓講吓佢知道我在下一個星期一重有一輯外境要影,佢就話佢好彩那天要放假一定唔會係佢影,終於在你一句我一句之下影完第一輯相,走時己是晚上八點.
訂閱: 文章 (Atom)


text:
呢段時候晴晴都肯食奶...
學行進度尚算理想, 初時都唔敢放手行, 係有一日舅父引晴晴由走廊行去廳, 行下行下就冇扶都行到, 依家多數都會用雙手黎做平衡咁行, 真係好得意... 一行就會好開心咁恐龍大叫, 好開心咁
平時鍾意成間屋都要行過先開心, 依家仲要成日入房開櫃, 拎晒o的濕紙巾出黎玩, 玩完又放返入去, 俾佢發現左新大陸....
見到故事書會主動拎黎揭, 但揭兩野就掉落地下, 繼續勁鍾意放任何野入口咬, 勁鍾意o係網床度掉野出黎, 好鍾意同隻大企鵝返摔角, 自己搵玩意
依家都係3奶1粥, 奶食到8安一餐, 粥就食到bb碗3碗, 但唔知點解食極都好似唔長肉咁... 呢個月開始俾牛初乳晴晴試, 希望可以增強晴晴既抵抗力, 一日食一粒, 整碎加入奶, 個味道都唔錯, 晴晴食呢枝奶食得比較快同肯食
第8隻牙 (下顎右邊則門牙) 終於都見影 (又出疹又出牙, 呢次晴晴發燒真係苦過deedee), 每次幫晴晴清潔牙仔既時候都會摸下feel下會唔會有大牙出呢 (初初feel到左邊上下顎各一隻), 原來今次係一次過出3隻呀, 右邊上顎隻小臼齒都出黎喇, 依家晴晴有11隻牙仔喇!!
晴晴加油, 食多o的野, 增肥返呀~~


text:
Ivan Wong Photography
服務詳情
評語 提交評語
我好鐘意佢啲snap,佢好識得捕捉每一個好emotional嘅moment,用相片講故事,唔係好似其他攝影師好standard咁,連一啲好細緻嘅嘢都capture到,例如bride and groom聽speech同埋我嫲嫲望住我喺台上面笑住拍手嘅時候都capture到,我屋企人都好鐘意呢張相,佢好知道點樣去影一個好嘅shot,完全係真情流露.
Ivan同佢隊crew全日都好friendly好有禮貌,好識點樣俾指示啲賓客影相.總括嚟講真係好滿意佢嘅表現,之後一路都有朋友搵佢影,但每次睇佢嘅早拍晚播都係唔同,好有驚喜,佢真係可以將段speech最好嘅呈現出嚟,同埋將個mood帶番出嚟.
一路覺得呢個攝影師同其他攝影師好唔同,佢present既時候根本唔覺得係sell我哋,一路好似傾計咁,聽吓佢share佢啲經驗,傾傾吓都已經覺得佢會同我哋好夾,已經好似一個partner咁.相比婚展嗰啲攝影師,我哋就係唔鐘意嗰個「chur住」嘅氣氛,Ivan完全唔同,好friendly,傾咗好耐仲叫我哋諗吓先決定,我哋考慮咗一排都好快confirm咗pre-wedding同big day喇.
我自己係一個比較執著嘅人,好多好細嘅detail位我都好著重,Ivan就真係不厭其煩,我問咩佢都好仔細咁答.對於影相嘅景點佢都有suggest我哋,佢先了解咗我鐘意咩類型嘅景點,之後suggest埋條路線,又會諗吓啲衫配咩景點靚.我哋去咗石澳﹑山頂公園同埋大帽山影日落,佢真係好熟悉啲景點.最後啲相真係好難揀,好多都好靚好想要! 有一張特別深刻就係大帽山望落去嘅夜景,當初諗住淨係上去影日落,之後開始入夜佢就提議不如影多幾張,個背景就係香港夜景,一開始我係冇expect過會咁靚,無諗過有一張咁有意境嘅相,佢真係好落力咁同我通山跑咁影.
到之後本相簿拎上手個感覺係好sophisticated,造工好靚,好有嗰種 “less is more” 嘅感覺,好簡單但擺出嚟reception 枱都真係覺得好靚,好大體.
多謝Ivan及他的團隊每一位成員,帶領著我和先生兩個傻人,順利完成拍攝婚紗相及結婚當日的攝影.Ivan及團隊非常專業,有效率而且事事講究不馬虎,不怕辛苦從地平線跑到山頂又回到地平線用心炮製我們的婚紗照,還耐心地教導我們這兩個木頭擺舖士,相片拍得很美,不止我們喜歡,也贏得不少朋友的讚賞.結婚當日時間緊絀,多得Ivan,處處提醒我們要好好控制時間,席間播放的兩段短片令人感動之餘,也有十足的幽默感,當中利用航拍拍攝我們家屋外的山巒更是很有創意和心思,短片在席上贏得相當的掌聲和歡呼聲.飲宴的相片收到了,多角度捕捉,非常細緻,我們非常感激,給我們留下美麗的回憶.我們非常幸運找到這樣專業,用心,有創意,經驗豐富的攝影師團隊,誠摯推薦給大家!
Ivan 真係一個好專業又好大方既攝影師,其實之前去朋友婚禮留意到佢都已經覺得佢好好,而到自己結婚可以有佢幫手真係好開心,好感謝佢.
如果要形容Ivan就一定要提佢對新人嗰重無微不致既細心.由開門入嚟嗰刻佢已經好有禮貌地介紹佢total有幾多人,每一位crew member分別介紹佢哋會負責乜嘢,然後就安撫我既心情,話佢好多嘢都會指示我哋點做,叫我哋唔需要擔心跟住個flow就得.過程入面基本上除咗晏晝食飯時間之外佢哋都係跟到實,而食完飯都真係好快番番嚟繼續陪住我哋.
(到宜家諗起食飯既安排都真係覺得唔好意思,事源食lunch本來响酒樓訂咗枱食飯,但突然多咗啲親戚都話一齊食而座位又加唔到,Ivan 隊crew到咗見到冇位都完全無所謂自己去咗其他地方食,一啲都無令我哋難做,當時都覺得好失禮好唔好意思亦都好感謝佢咁大方.)
响影相既時候Ivan都會提住我哋點做,一啲好仔細既提示例如斟茶既時候新娘通常會靠响攝影師嗰邊,又會教我哋側少少身咁斟茶;長輩俾金器我哋嘅時候佢就會教我哋點樣hold住啲金器,同埋影相好睇啲會係新娘hold金器﹑新郎hold利是等等,無佢指導真係唔知點做!
Ivan 佢哋時間安排得好好,因為我哋係Disney擺酒,而Ivan佢哋就自己揸車比我哋更早入咗去做準備.因為當日我哋都幾早出門,咁佢就話反正有時間,不如補番兄弟嘅派利是啲相;又安排老爺奶奶﹑我媽媽同妹妹一齊上去酒店房影,唔會話因為我同新郎係主角就淨係影我哋,會兼顧埋其他家庭成員嘅感受.另外親朋戚友影相方面,佢會安排另一位同事喺我行開換衫嗰陣幫其他親戚自己影相留念.影咗一陣佢就建議我哋休息吓,都好貼心.
另一個好深刻既細心位係當晚佢知道我朝早斟茶比較趕,留意到我哋女家冇影到大合照而只係影咗斟茶同埋戴金器,咁Ivan就提番司儀影相嘅時候嗌番女家親戚先,會去顧及番大家特別係長輩嘅感受.另外就係佢真係好大方,其實交通費我哋都應該俾返的士錢佢哋,但係佢當日就點都唔收,絕對唔係嗰啲樣樣都同你計錢嗰種人,而真係時刻都想妳有好嘅回憶.
最後就係交相真係快,我哋婚後兩/三日都已經俾咗啲親戚嘅大合照我,等我可以即刻send番俾啲親戚.呢點真係知道我哋新人急俾相人,非常體貼.
最後再一次多謝Ivan,到咗呢一刻我哋睇番啲相都會覺得嗰日真係好開心,好“Magical”!
當時團契裡面有位姐妹結婚,我同我男朋友 (宜家喺老公啦) 一齊去,見到晚宴佢哋播返當日既 slide show 同 video 嗰刻就已經好鐘意!我仲記得當時有同我老公講話我哋以後結婚都要搵佢做攝影師!嗰日條片俾我哋最深刻既印象就係留意到 Ivan 响啲 family 相入面特別注重 capture 人最真實嗰個樣,覺得佢好識捉拿嗰刻最真實既神態.
之後我哋都上過佢個 studio 度傾,佢都好詳細解釋佢既服務包啲乜嘢,而最令我印象深刻嘅係佢反而提醒返我哋,同我哋講「攝影嗰時,即係結婚當日呢,記得要提啲賓客盡量唔好伸隻手舉部電話或者相機出嚟影相, 即係教堂嗰條紅地毯 area 呢, 如果唔係一陣影嗰時就會影唔到最靚嗰個 moment 架喇!」聽完佢講真係覺得佢啲溫馨提示唔係為自己,而係希望幫你影到最靚嗰個 moment.(老實講其實我同老公都覺得真係唔駛點聽講解,因為我哋基本上上去之前心裡面都已經係諗住 confirm 架喇.)
到差不多結婚前一個月都再有搵 Ivan,我哋當時 send 咗個 rundown 俾佢睇攞吓意見.記得當時 send 完 rundown 俾佢之後都有問佢 banquet 嗰時有無咩特別係想食呀,或者 advice 一下平時幫人影婚宴嗰時有無話係預備啲咩俾佢哋食咁.佢就好好,好客氣,話預備返普通 crew meal 俾佢就得架喇,平時都係咁嘅.另外,佢一早就同我講定,要叫酒店啲職員放張枱喺邊啲位置,例如台邊,等佢同佢嘅 crew 可以放器材同埋容易啲埋位影相.
結婚當日佢就好準時同佢成隊 crew 都好 nice.咁我哋始終都無影過呢啲相唔係好知點嘅時候,Ivan 都會俾好多好 clear 同 detail 嘅 instructions 我哋.成隊 crew 對其他親戚朋友都好 nice, 又俾到好清楚嘅 instructions 佢哋,例如要企邊呀,擺咩 pose 嗰啲.我記得中間 lunch 有段時間我去咗換衫化妝,啲屋企人又去晒飲茶,佢就好主動咁把握時間幫新郎,兄弟同姊妹嗰啲影相留念.所以我都好 appreciate 佢, 因為其實佢都可以休息一吓,但佢寧願幫我哋影多D相留念都唔 take 個 break.
我哋喺油麻地嘅基督教香港信義會真理堂度行禮.我哋揀呢間教會係因為呢間教堂有好靚嘅彩色玻璃窗.之前我哋睇 Ivan 佢 Facebook 啲作品都見佢有幫人响呢到影過,仲影得好靚!後來佢都有同我哋講佢都好鍾意呢間教會啲彩色玻璃窗,我諗係咁所以佢咁熟悉個場地.嗰間教會其實啲 bookings 都好爆嘅,只係婚禮前半個鐘先可以開始俾我哋用.所以為免啲客人太早到見到個場未準備好就其實都真係得15分鐘嚟佈置.唔單止係佈置趕,就連我哋都要預備好晒所有嘢,例如要預先換晒衫化好晒妝先可以過去教堂. Ivan 真係就算咁趕佢都 capture 到好多細節,就好似我只係响個新娘房度坐咗一陣(真係得嗰一陣!!),佢都有影到一啲片段.
行完禮之後我哋喺教會影相,佢同佢成個 team 都配合得好好,無一個親戚朋友覺得被人趕住咁影,個個都好滿意,但其實我哋係 overrun 咗好多!因為我哋就其實係15:30行禮,但係搞搞吓都成5點幾6點先去座旅遊巴趕去婚宴既場地!當時架車我記得真係好震,我個化妝師都好厲害,佢話時間咁趕點都要開始 set 定頭化定啲妝,就係咁我留意到其實Ivan佢地都好趕咁喺架咁震既車上面開始執相剪片.我哋都覺得佢哋好辛苦,因為我哋啲時間咁趕實在係辛苦咗佢哋,不過多得佢哋成個 team 既配合响咁趕既時間下都將流程掌握得咁好.
最後都想提一提條片,我哋非常之 impress 佢個 video 真係有 edit 到,唔係就咁由朝到晚影完就咁將條片俾返我哋,真係好用心 edit 過.我哋都有啲大學同學當晚睇完片就問 Ivan 攞 card 片,後來仲知道我哋結完婚之後都已經有朋友即刻 book Ivan 影 prewedding,我睇未來應該都會不停咁响我 D friend 既婚宴到見到佢架啦~.


text:
2014年5月17日 星期六
第一次BBQ (二舅父生日)
依篇 Blog 係想回顧返龍BB 第一次參與二舅父慶祝生日既BBQ 活動! 話晒龍BB 都係第一次BBQ (其實係大人BBQ, 佢就周圍走無時停 =.=), 又係二舅父既生日, 所以好想記低佢!
1Y4M30D
一大清早約晒公公婆婆, 姨媽一家出發入元朗(因為我地住得好近所以約埋), 到左元朗再Join 埋大舅父一家去二舅父屋企, 二舅母好細心一早已經預備好食物! 其實當日好驚會落雨, 所以天台亦拉好晒帳篷為免燒燒下落雨! 龍BB 當日有表哥表姐陪佢玩, 我同老公就可以舒舒服服BBQ!
二舅父屋企養左兩隻貓一隻狗, 龍BB 平時係街見到D 狗狗都好大反應, 但係可以咁近距離同時接觸貓狗真係第一次! 當龍BB一入到屋見到佢地已經第一時間走過去摸佢地, 龍BB 真係一D 都吾驚(可能係未識驚先敢自己走去摸)! 佢重係咁追住摸隻貓想同佢玩, 連隻貓都怕左佢haaaaa!
我地BBQ 到大約5點幾再切埋蛋糕就走喇! 其實個日BBQ 中段都落左一陣微雨但好快又停左, 到我地夜晚各自返到屋企時天文台就掛黑雨! 所以真係天公造美, BBQ 時令我地可以好順利慶祝二舅父生日既BBQ 活動!
龍BB: 玩到攰攰地, 坐低抖下先!
龍BB: 我要飲汽水, 我擰擰擰, 得左!
龍BB: 我要扮戰士拎住把劍打怪獸, 嘩哈哈哈......
6 則留言:


text:
三洋伺服电机维修,山洋伺服电机维修,直流三洋伺服电机维修,交流伺服电机维修,三相伺服电机维修,同步伺服电机维修,直流伺服电机维修,主轴伺服电机维修,直流安川伺服电机维修,安川伺服电机维修,松下伺服电机维修,三菱伺服电机维修,多摩川伺服电机维修,欧姆龙伺服电机维修,信浓伺服电机维修,直流信浓伺服电机维修,发那科伺服电机维修,FANUC伺服电机维修,法那科伺服电机维修,神钢伺服电机维修,赛姆伺服电机维修,直流SEM伺服电机维修,直流塞姆SEM赛姆伺服电机维修,艾斯迪克伺服电机维修,ESTIC伺服电机维修,雅玛哈伺服电机维修,雅马哈伺服电机维修,日立伺服电机维修,东芝伺服电机维修,日机电装伺服电机维修,富士伺服电机维修,台达伺服电机维修,中达电通伺服电机维修,kollmor gen科尔摩根伺服电机维修,华大伺服电机维修,CONTROL TECHNIQUES伺服电机维修,CONTROL TECHNIQUES(CT)伺服电机维修,住友伺服电机维修,广数伺服电机维修,GSK伺服电机维修,广州数控伺服电机维修,华中伺服电机维修,拉复尔伺服电机维修,LAFERT伺服电机维修,拉夫尔伺服电机维修,拉复尔LAFERT拉夫尔伺服电机维修,东方伺服电机维修,广州数... [详细介绍
]


text:
呢日晏晝同S去左HKCEC個Wine Fest飲酒, 質素普通啦, 不過幾杯紅酒落肚自自然然好想食紅肉, 即刻諗起上次食唔到嘅Westwood Carvery, 嗱嗱林打去book位, 頭輪6:15有位, 謝天謝地
一去到一檯客都無, 係嘅, 對星期六嘅LKF 黎講實在係太早啦. 兩位女士亦都好有心咁介紹menu同today's special. 過程親切詳盡, 仲安排埋兩個items先後上以防凍晒, 抵贊.
Westwood Cut Prime Rib(Medium) +French Fries
塊Prime Rib 已經細心地分做兩塊方便我地分食, 塊肉嘅色水簡直係逆天咁靚, 我未見過一舊牛肉嘅肉色係可以咁均勻嘅粉紅色, 平時食到嘅, 就算係名店Lawry's 嘅都係外圍啡肉色入面先k粉紅. 肉嘅中間夾住一條小小嘅脂肪, 真係睇見都想食. 未食落口, 係切肉嘅時候已經感受都佢細嫩程度, 基本上輕輕切落去塊肉就分開啦, 放入口輕輕一嚼, 好淋呀! 平時食Prime Rib好多時都會發現脂肪兩邊嘅肉質係有好大分別, 大塊個邊好多時都係較為粗嚡, 而隔住脂肪較幼身嘅一面就較嫩, 但係Westwood Carvery呢到就成件都咁幼嫩之餘都不失嚼勁. 肉身微暖, 每咬一啖都有淡淡嘅肉汁, 唔係牛肉經高溫加熱之後o個種油香, 係牛肉本身好鮮甜嘅肉味. 如果食多幾件開始淡口都唔緊要, 店方仲提供左肉汁點食,呢個肉汁唔係加麵粉煮出黎嘅gravy, 而係一個好濃縮嘅純肉汁, 就咁食個汁係無咩味嘅, 但係點過呢個汁嘅Prime Rib 肉味大幅提升. 好滋味, Best Prime Rib in Hong Kong!!
Sauteed Mushrooms
呢個係店員見我地太多肉建議我地叫嘅,雜菌爽脆有菇味, 鹹香之外亦有淡淡嘅香草味, 好食.
BBQ Short Rib
賣相靚到唔識點形容, 深啡色嘅肉包住一條肋骨, 外層微焦有油光, 總之一見到就好想食. 欣賞完佢原條嘅賣相, 店員就幫我地拎返去切件, 為左保持溫度, 店員特意將肋肉起骨後分成兩大件, 食完一件先切另一件黎食, 另外又將包住骨較多根嘅肉切成bite size, 一條骨都有兩種食法. 肋骨肉比Prime Rib熟但係一樣係粉紅色, 係橫切面上睇到一條條嘅牛肉紋理間處處隔雜住溶化緊嘅脂肪, 可以想像到未燒之前呢件肋骨嘅油花係幾咁靚! 一片一片切黎食, 食落滿口油香,肉質鬆化, 外層微甜有焦香, 好好食. 至於根位嘅肉油份更重而且d根位好爽好有嚼勁,加埋味道濃厚溫和自製嘅barbecue sauce就更為香口. 好食!
埋單1115, 好食, 服務超好, 價錢合理. 我好鍾意呢間餐廳.


text:
Starbucks宵夜XD
唔知幾多個人會咁啦:^)仲係連食三轉
Starbucks轉夏季啦,又有新品可以試
當晚即出即試快快手(月
甘筍蛋糕
份量夠哂大,感覺好抵食先xd
外面既cheese層好香芝士味,不過唔會油膩唔會溜,感覺creamy同埋偏實
面頭不少果仁碎冇欺場架,果仁有各自獨特香味
即使我咁夜先買黎食放左咁耐佢都冇油溢味
蛋糕層濕潤,食到好多甘筍絲同果乾,味道好清新,甜度唔算高
食落係有少少油(通常carrot cake都係咁,因為dense又moist好易係咁),帶肉桂淡香
甜中帶甘香同微微鹹味,其實我覺得都合格架啦,加上性價比都過到關
綠茶紅豆星冰樂
綠茶紅豆呢個配搭本身已經夠正啦xd
綠茶味清新,甜度適中(別忘了還有紅豆泥的甜
紅豆冇咩人工味,甜得黎算自然,又有紅豆衣
(食過有d有紅豆泥既食品有膠味或有鐵味-___)
其實blend得算不錯,唔會成日飲到成口冰咁
三重焦糖星冰樂
呢個作為宵夜一部分真係一萬級邪惡
甜度係一萬分
首先未攬拌飲下先(試到分層既味道),特濃焦糖漿真係超甜
話明特濃,除左味道濃(重甜)之外,個稀稠度都係偏濃
老實講有種食緊溶左既拖肥既質感,smooth但muddy
第二重係Basic既焦糖醬,雖然甜,但稀身d冇咁concentrated
焦糖脆糖好細碎,脆度是有的,但係感覺有d似花生碎XD
撈勻佢,加上大大舊cream……
嘩真係evil!
飲飲下真係膩到……飲完狂灌水……
個人認為甜度都可以keep(畢竟凍野要好甜先出味,而且我係sweet monster
但個用料可能要變下,個特濃醬真係太muddy,再加cream係會好油膩
如果好似以前咁加d sea salt鹹味或者其他新配搭去中和膩感,可能更令人滿意


text:
居里夫人
居里夫人(又叫居禮夫人,全名瑪莉亞·沙洛美亞·斯郭多夫斯卡-居里,Maria Salomea Skłodowska-Curie,1867年11月7號—1934年7月4號)係波蘭物理學家同放射化學家,亦係世界上第一個獲得諾貝爾獎嘅女科學家.
佢攞過兩次諾貝爾獎,一次係化學,一次係物理.1903年同丈夫皮耶·居里(Pierre Curie)同埋安托雲·昂希·碧格希勒(Antoine Henri Becquerel)分享咗諾貝爾物理學獎,1911年又因放射化學方面嘅成就獲得諾貝爾化學獎.而佢之所以得到諾貝爾化學獎,係因為佢發現咗鐳呢一種元素.
佢亦係「居里學院」嘅始創人.
生平[編輯]
居里夫人1867年喺波蘭華沙出世,曾經患咗一年嘅精神病.由於係女性,佢唔可以響任何俄羅斯或者波蘭嘅大學繼續進修,所以做咗幾年嘅家庭教師.最後,佢喺家姐嘅經濟支援下移居法國巴黎,而且響法蘭西大學(以前叫做索邦書院,1896年改名做巴黎大學)學數學同物理,後來重成為咗法蘭西大學嘅第一名女性講師.Pierre Curie),即係佢後來嘅丈夫.佢哋兩個成日一齊做放射性物質嘅研究,以瀝青鈾礦石為主,因為呢種礦石嘅總放射性比佢所含嘅鈾嘅放射性重要強.1898年,居里夫婦對呢種現象提出咗一個邏輯嘅推斷:瀝青鈾礦石中一定有某種未知嘅放射成分,佢放射性遠遠大過鈾.響12月26號,居里夫人公佈咗呢種新物質存在嘅設想.
之後嘅幾年裏面,居里夫婦不斷噉提煉瀝青鈾礦石中嘅放射成分.努力不懈之後,佢哋終於成功分出咗氯化鐳,重發現咗兩種新嘅化學元素:釙(Polonium, Po, 84)同鐳(Radium, Ra, 88).因為佢哋喺放射性上嘅發現同研究,居里夫婦同亨利·貝克勒爾一齊分享1903年嘅諾貝爾物理學獎,居里夫人亦因此成為歷史上第一個獲得諾貝爾獎嘅女性.八年之後嘅1911年,居里夫人又因為成功分離鐳元素而獲得諾貝爾化學獎.出乎意料嘅係,居里夫人喺獲得諾貝爾獎之後,冇為提煉純淨鐳嘅方法申請專利,而係將提煉方法公佈咗出來,呢種做法有效推動放射化學嘅發展.
居里夫人係歷史上第一個獲得兩項諾貝爾獎嘅人,而且係僅有嘅兩個喺唔同領域獲得諾貝爾獎嘅人之一.喺第一次世界大戰時期,居里夫人提倡用放射學救護傷者,推動放射學喺醫學領域裏面嘅運用.之後,佢曾經喺1921年去美國旅遊並為放射學嘅研究籌款.居里夫人由於過度接觸放射性物質而喺1934年7月4號死喺法國上薩瓦省.
後來,居里夫人個大女伊軒·左里俄-居里(Irène Joliot-Curie)喺1935年獲得諾貝爾化學獎;細女伊芙·居里(Eve Curie)喺居里夫人死咗之後寫咗《居里夫人傳》.喺1990年代嘅通貨膨脹期間,居里夫人嘅頭像曾經出現喺波蘭同法國嘅貨幣同郵票上.化學元素鋦(Curium, Cm, 96)就係為紀念居里夫婦而命名嘅.


text:
因為唔想同身邊朋友講,所以就係呢度講出黎,希望大家比d意見,有d長,大家見諒
我同女友一齊左兩年,岩岩一齊開始既時候冇耐,我就發現佢有d唔妥,每個月裡面會有幾日係佢唔係返工時間搵佢會幾個鐘唔覆信息,電話都唔聽,我問返佢就話訓著左咁,但我始終覺得有問題,我直接問佢係咪有事暪住我,""佢話有d野佢講左出黎我地就唔會再係埋一齊,我仲想同佢一齊既話就唔好問了,佢係真心鐘意我""我當時仲想同佢一齊所以當時我就冇再問,但我亦心諗呢個女仔唔可以放真感情,就當得閒有個人陪下咁就算,以後就算分手亦都預左唔會有咩感覺,
但之後我地都好似正常倩侶咁,但因為大家返工時間都長,所以都係一個星期都係見一次左右,有時佢冇覆我信息我都真係諗佢返工攰訓著左冇睇電話之類,其實我一路都呃緊自己,一路到依家一齊左兩年,呢兩年時間我地一齊既時間都好開心,性格好夾,相處得都好好,好小鬧交,慢慢不知覺得真係愛上左佢,我都感覺到佢係真心愛我,想同佢有結婚既打算,但我一諗起佢有一件一路暪住我既事,我好想知係咩,我都有諗過我知道會唔會後悔,係咪唔知好過知,我知道佢係真心愛我就夠?
但終於係前幾日我偷睇左佢電話,睇到左佢同一個男人既信息紀錄,內容大概係個男人問佢幾時得閒同佢見面,又會講好掛住我女友之類既說話,我女友既回覆係好冷淡,一句起兩句止,完全冇加表情符號,佢地一個月聯絡次數唔多,約出黎見面都係見幾次左右,我之後問女友呢個男人係邊個,,
佢老實同我講呢個男人係我同佢一齊前半年已經係埋一齊,個男人四十歲左右有老婆仔女做生意,每個月會俾佢兩萬蚊佢,一個月會見面4,5次,但對個男人係冇感情,只係因為經濟上要靠呢個男人,佢亦從來冇諗住要拆散人地屋企,佢想係我唔知情既情況下同個男人結束,然後好好同我一起再結婚
我女友係單親家庭長大,同爸爸細佬一齊住,佢爸爸年紀大又爛賭唔做野,細佬仲讀緊書,我女友讀書唔多,15歲就返part time 中五畢業出黎就做野,識佢到依家都係做同一份sales一個月搵萬5蚊全屋都靠佢返工搵錢養,
我知佢屋企環境唔好,我都試過俾錢佢想幫下佢,但佢死都唔肯要,話自己搞得店,唔想用我錢,叫我自己儲起d錢,但我都夾硬比過幾次7,8千蚊佢,其實原來佢同我一齊之前已經幫佢老豆還緊四十幾萬財仔數,一個月計埋息要還兩萬蚊左右,佢都有比佢還款單我睇,細佬仲細要供佢讀書,所以佢冇辦法係同朋友吃飯下識到呢個男人,個男人又幫到佢,所以就咁一齊左到依家,一路呃住我
我問佢咁點解仲要接受我同我一齊,佢話我係佢遇到過最鐘意既人,唔想錯過我,但屋企環境又冇辦法,所以就想一路係我唔知情下同個男人結束,好好咁同我一齊,但係始終比我發現左,我自己搵錢唔多都係萬7,8蚊咁,佢知我幫佢唔到,亦都唔想比我覺得佢同我一齊要我每個月比錢佢,覺得如果咁我會同佢分開
依家我知道左,我好傷心好難受,佢冇講出口,但個男人比得錢一定有同佢上床,我諗起都好難受,但係我知道我女友係真心愛我,但因為屋企問題而咁做,佢都知道一個男人好難接受女朋友做人小三仲要係同我一齊之前到依家,差唔多三年,係佢對我唔住,佢仲想同我一齊,但仲要比多半年時間佢還清屋企d數,佢就會同個男人分開,好好同我一齊,但如果我接受唔到要同佢分手,佢都冇話可說
我仲好愛我女朋友,但一諗起佢有同第二個男人上床搞野,我就好難受,我又冇本事搵錢唔多幫唔到佢,我可以點做


text:
2016年3月25日星期五
番茄牛肉湯烏冬
因為用椰菜卷煮出嚟嘅湯頭實在鮮甜到不得了,每次當王子狂食椰菜卷之際,我就會掛住飲湯.
自從買咗製麵機之後,街外嘅乾貨米粉,米線,通粉全部食得好慢,反而就成日去買啲特別嘅,健康嘅麵粉去製麵.
是日整啲幼烏冬.
隔夜湯加啲鮮牛肉,加啲新鮮烏冬,整成番茄牛肉湯烏冬.
加杯咖啡,成個港式常餐就出咗嚟.
21 則留言:
個麵粗幼適中,口感一定很好!回覆刪除回覆
呢個幾好呀,有機會我想買埋其他模具刪除
- 回覆
我以前响香港住,好鍾意叫呢樣嘢食㗎刪除
我試過用麵包機打麵團,打好了要用人手展平切條,嘆!很費時,做了兩次又懶了!回覆刪除回覆
係呀,而且都幾考功夫㗎,好難切到平均,好幼嘅麵更加係切唔到刪除
- 回覆
而且夠快,十幾分鐘已經整好成斤麺條刪除
一碗外賣, 唔該. :)回覆刪除回覆
要等等,無晒湯啦...刪除
常餐都無咁豐富回覆刪除回覆
我諗可能會少啲牛肉,香港鮮牛肉好貴呢刪除
啲出麵窿有無size揀?回覆刪除回覆
有㗎,隨機買有四個size,另外可以再買其他size,但係好奇怪,另外啲size歐美都冇,剩得澳洲有刪除
啲出麵窿有無size揀?回覆刪除
哈哈…呢部機就快連本帶利都賺番啦!回覆刪除回覆
一定會,我哋啲西洋新鮮麵賣得好貴㗎,亞洲新鮮麵直頭無得賣刪除
好耐無食過的配搭,呢幾日整下先!回覆刪除回覆
呢個幾好,感覺上係茶餐廳最健康嘅食物之一刪除
啲麵條好靚呀, 我都好想有部製麵機.回覆刪除回覆
諗下先啦,部機都貴貴地,同埋都大部㗎,但係成品係ok㗎刪除


text:
本來排隊襯墟呢D嘢都唔太啱我,但係今日都有D時間,又見到條龍去得好似幾快,所以就企埋去Feel Feel先,最多唔對路先走咯
排咗5分鐘真係去得幾前,所以再繼續排,點知後競無力排到龍頭都差唔多用咗20分鐘,以為有得入場原來喺門口又一個蛇餅,之後發生咗場公關災難
事源有個印傭姐姐排隊,排排吓有兩個家庭走埋嚟(大家都估到咩事啦),跟住其他朋友就開始不滿,因為大家都排咗咁耐,突然以為就到自己入場,就插多幾個人入嚟,所以就好谷氣
雖然冇明文規定唔可以叫人代排,如果幫1-2個朋友排或者朋友去咗洗手間幫手排吓,我覺得都情有可願,好似排隊買演唱會飛,唔通我又可以幫人排隊咩?但係佢又實在係過份咗少少,一個排就差唔多8個人入!
之後有位先生就特別激氣,同職員理論咗好耐,但係職員(吳先生)只係由頭到尾講同一句「我哋好理解好明白...其實都係想大家開心啫!」
那位先生就跟後面的朋友說「大家唔駛排隊啦,我識得大家,大家係我朋友」
職員(吳先生)「人哋真係家屬代表去排隊,所以就批準佢哋入場」
(傻傻地) 咁即係只限家屬/工人可以代排,朋友就唔俾?
唉...於是我就安慰那位先生「算數吧!」然後入場 (因為那家人都已經入咗場,再爭論落去都冇用)
其實錯又不在那家人,只係在安排上失當,既然知道有咁多人排隊應該要有危機感,預期有這種事發生,結果除了那位先生勇敢走出嚟爭論,其他朋友雖然感到無奈但又唔想攪大嘅件事,唯有乖乖的繼續排隊...
喺門口有一幅LEGO維港景,
仲有幾個招牌吸晴LEGO產品,有甲蟲車,波子
前少少有幅由DUPLO 積木砌成嘅LEGO牆,主題橫跨南北極,大部份係森林動物!不過全部都係唔玩得只供拍照!
發現冇得玩拎唔到出嚟嘅芊芊眼神呆滯...
另一邊有個Play Table,一個小小的DUPLO專用LEGO區,LEGO比較大,適合年紀較細小朋友!
芊芊都好快手咁完成咗佢手上嘅作品...唔知係乜
有個大LEGO工人,砌得好精緻!梗係要同佢影番張相先啦
最矚目都算係呢個超大型的旺角街景模型,由亞皆老街至山東街一帶的彌敦道,西洋菜街及砵蘭街,不過我剩係認到西洋菜街,作品係用咗8個月差唔多70萬件LEGO完成
你又認唔認得以下街景?
條彌敦道又真係造得幾似喎!
除咗幾件招牌模型展出,都有好多其他唔同款式的LEGO產品模型
芊芊都唔執輸周圍影!
呢度有個自助Minifigure Zone!大家可以$99自行配搭3款Minifigure,真係未買就先玩!
唔同表情嘅頭任你揀!
今日真係多人到...飛起!
哥哥最鍾意嘅白兵呀!
最後嚟到收銀處後的Pick-A-Brick牆,係一個自助LEGO零件區,大家可以選擇大杯$199或細杯$119,然後揀自己想要嘅零件,裝滿後蓋上杯蓋就可以去俾錢!
我哋咩都執D好似夾糖咁!如果少D人或者多D時間,就一定會慢慢執同用盡杯嘅空位,不過好多人冇咩公德,一路揀唔同嘅LEGO零件,為咗想用盡杯嘅空間放得滿滿,但係滿到跌咗落地下,攪到一地都係俾人周圍踩,感覺超混亂,好似以前去自助沙律吧咁!
最後幾經辛苦都可以去排隊俾錢喇!
臨走前都過咗另一個LEGO Play Area玩多陣!
呢幅牆都係俾大家可以任砌LEGO,不過實在太多人所以小朋友根本行唔到過去玩
因為我發現好多個Display櫃塊玻璃都有兩個圈圈喺度,所以我最後門咗店員一個問題「點解要有兩個圈喺度?」
原來係想模彷番LEGO的結構!我就覺得有D多餘...阻住人哋影相
在店內個人最鍾意嘅LEGO作品!龍貓同貓巴士
今日辛苦咗小芊陪我排咗咁耐隊,一於請佢食雪糕等佢開心吓啦!
「準備食雪榚前...」
「KO雪榚後!」
LEGO旗艦店 簡介
開放時間
11:00-23:00


text:
2006年1月27日(五)
今日五點幾起身, 發覺有D三文治同飲品放佐係個行李喼上面, 男友話原來係尋晚JAL既空姐派既, 都算係咁啦. 係toilet好簡單咁洗佐面就上去check-in, 我尋晚問佐空姐, 今日最早去札幌既機係朝早六點半, 大約半小時就有一班機. 我地六點上到去離境大堂, 發覺已經人頭湧湧, 我地個stand-by no.已經去到189同190號, 無奈地都要死死地氣入閘死等, 但班班機都已經滿晒, 去到八點幾既機, 都只係叫no.叫到3號, 於是我地諗住搵地方放低兩個喼再係機場裏面行下, 點知入閘後根本就無地方放喼, 航空公司又唔會同我地保管, 於是我地唯有拖住兩個喼走番出閘去番離境同到著大堂行下, 行行下我地見到JR車站路線圖, 又見到有coin locker, 於是便決定將D行李放係locker, 然後近近地去台場行下, 無謂係機場呆等.
去到台場, 其實都無咩特別, 因為我之前都有去過, 加上滯留東京, 根本上都無咩心情行街睇野, 心情跌到落谷底, 於是我地兩點幾就返番機場, 後尾發覺個輪籌號碼已經去到五百幾, D機都有番空席, 於是我地即刻搞手續登機. 上到飛機, 心情都仲好唔安樂, 因為一日未著陸, 真係驚又會因大雪而折返, 好彩最後終於都抵達千歳機場啦~
之後我地搭JR去札幌, 然後即刻去買JR PASS同預約埋全個旅程既指定席車票, 之後去到酒店第一件事就係沖涼, 然後先再出街. 我地今晚預約佐一間叫蝦蟹合戰既餐廳食蟹放題, 我已經一早係香港book佐枱. 但我地行行下盪失路, 越行越遠, 最後我地決定搭的士, 但我唔記得抄底舖頭地址, 淨係抄底佐個電話, 個司機又唔知間野係邊, 正當無奈之際, 個司機好好人咁幫我地打電話去間舖頭問地址, 最後我地都去到目的地(雖然比預約時間遲佐半個鐘).
入到餐廳, 終於都有啖好食啦, 我地叫佐4200YEN/人既放題, 有雪場蟹, 毛蟹同松葉蟹食, 另外仲有三款壽司, 三款天婦羅同蒸茶碗食, 但我未食夠一round就已經食唔到, 一來自己拆蟹實在拆到好攰, 同埋食食下都開始厭, 所以我地未夠90分鐘就埋單走人. 但真係好滿足, 係香港都食唔到啖啖肉既蟹, 好正呀~~
之後我地係薄野同大通果頭行下, 夾下公仔, 但係D夾公仔機呃人既, 我地一D收穫都無... 跟住就返酒店訓覺了. 好大雪, 好凍呀~~~


text:
喺香港出發前睇天氣都知呢幾日北海道會落雨,呢日瞓醒一覺見到天陰陰就知避唔過,即刻放定燒腩仔件雨褸落袋,果然出車無耐就開始落雨,不過旅行嘅嘢就係咁,邊有次次大晴天好風景,好彩上次艾菲同米高來過,要玩嘅出海睇岩石同睇熊人,仲有上山睇瀑布都去晒,今次帶住燒腩仔只係想簡簡單單,hea吓回味吓呢個被列為世界自然遺產嘅地方.
呢日行程嘅第一站係去知床五湖,睇五湖有兩個方法,第一個係畀錢申請入湖行山(只開放部份月份,同有機會撞到熊人),咁就可以慢慢行慢慢欣賞晒五個湖,第二個就係行呢D輪椅同BB車都推到入去嘅高架橋,不過只係會睇到一湖同多人,因為我哋上次已經行過晒五湖,今次又帶住燒腩仔,所以就揀咗後者簡單D,但就超好彩咁一落車就撞到個強國團,嘈到呢...
為咗避開班強國人,我哋唯有摩打腳唔停咁向前行,終於早過佢哋到達一湖,原先以為可以靜靜地欣賞吓風景一陣,點知有幾個先頭部隊嘅強國阿叔到咗,仲堅到對住個山扮雀仔大叫,真係咩事呀?有病唔該睇醫生啦﹗
對住呢D強國人真係乜mood都無晒,好彩小朋友完全不受影響,心情大好咁由一湖一直跑返出去,呢段路超級長佢又跑得勁快,追佢追到我哋氣咳咁滯,出到去停車場幾乎出汗出到全身濕晒﹗
來咗北海道咁多日,終於都喺離開知床國立公園嘅路上見到小鹿斑比啦﹗上次來幾乎周街都係,今次搵得好辛苦先見到三大隻,唔知係天氣影響定佢哋產量下降呢?
下一站去咗知床峠,呢到係知床半島嘅最高點,上次來都已經係超大風同大霧,今次本身落緊雨就更加差啦﹗
如果天氣好係可以望到對面俄羅斯嘅北國四島,今次就只可以勉強提供.
知床峠上嘅路邊野花.
因為時間尚早,所以又落返山去知床國立公園嘅教育中心玩吓,無記錯呢到應該係《非誠勿擾》入面,笑笑佢哋學遇到熊人要點做嘅地方.
夠鐘就去開飯啦﹗呢日米高睇旅遊書介紹來咗間海膽飯好出名嘅鋪頭,碗海膽三文魚籽飯正到無朋友﹗我哋另外叫咗個豚肉生薑燒畀燒腩仔食,好彩佢經過兩餐絕食之後,呢餐都叫做食到半碗飯,而為求令個仔食多D嘢,伍生仲後加咗碟超大隻炸蝦,四大隻長過電視搖控都係港紙一百蚊唔使﹗﹗﹗至衰艾菲來到北海道嘅第二日已經開始生飛滋,個咀痛到唔係好享受到...
食飽去埋知床嘅道之駅玩,順便上吓網whatsapp吓燒腩仔公公婆婆(絕大部分道之駅都有免費wifi提供),呢到有一邊係專門介紹知床嘅保育,有熊人就一定會有三文魚,因為佢哋最鐘意就係食佢哋D三文魚籽,亦之所以北海道呢邊D三文魚籽真係特別新鮮同好味㗎﹗
大家唔好以為燒腩仔瞓喺地下到玩,實情係佢唔知因咩挑動到佢條神經(應該係佢想喪跑唔畀大人拖艾菲唔畀之類啦),就瞓咗喺地下到唔肯起身(佢摞地甚少會喊㗎,只會好得戚咁瞓or坐喺到望住你,當你傻咁叫極起身都唔理,反而夾硬拉佢走知道事敗先會嘈),唉...佢呢十幾日嘅情緒真係好失控,連好耐無再出現嘅摞地都出返來,返到香港都仲係keep住一有不滿就坐喺地下...
離開知床時順路去埋睇呢個知床八景之一嘅瀑布,知床絕對係個好值得一遊嘅地方,咁靚嘅自然景色宜家已經買少見少,夏天來主要都係睇吓自然風景同動物(上次來見到好多鹿㗎,仲見到孤狸添),冬天來就可以玩吓流冰漫步,不過學米高話事頭,呢D地方來兩次已經好夠,我哋應該未必會再來
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2


text:
哩朝早起身望出窗外都真係幾大風,但浪唔算大.睇當地新聞話天兔會喺當日下就兩點至四點最接近台灣南部.
所以我同大笨蛋先去浸三溫暖再去食早餐.由於去三溫暖時唔記得帶相機,所以無相同大家分享,當日朝早全程都無人,裡面有一個熱水池,一個冷水池,一間蒸氣房同一間桑拿房,但係熱水池啲水同蒸氣房都唔夠熱,冷水池啲水又唔夠凍,你間桑拿房叫做合格,不過雖然係咁,但我哋都玩咗個幾鐘呀!
跟住就去食早餐,唔知佢哋平時係咪唔慣一次接待咁多人,場面好似有啲亂.
等咗幾個字終於入到餐廳,位置啱啱向住戶外,出面橫風橫雨,電燈柱亦吹到兩頭搖.
後來我哋問酒店職員,佢哋話佢哋酒店網路有啲問題,所以暫時將佢哋自己職員嘅電話網路放出嚟比我哋用住先,咁我哋先可以check到香港嘅情況,我襯上到網就放咗下面條片比朋友同屋企人睇.
其實當時我以為會取消所有行程留返喺酒店,但當時導遊話海洋生物館係戶內,所以相對唔會有問題,咁我問由酒店去生物館嘅路上會唔會有危險同要幾耐,佢話只須要半個鐘,而且台灣時時都會打哩啲風,司機好多時都面對哩啲環境,佢哋評估過無問題先會出車.咁我哋就唯有照安排出去啦!
不過由於之後再上唔到網,所以屋企人見我放咗上面條片之後話出發,跟住無晒下文真係嚇餐佢哋死呀!
去到餐廳,由於太飽,真係覺得啲餸嘛嘛哋!
食食吓重停埋電,全場黑麻麻!
喺餐廳門口就拍咗哩條片!
眼見風真係好大,有人開始再返酒店,不過導遊話返酒店路線都係先要經過海洋生物館先可以返到酒店,所以大家唯有繼續向目的地出發.
... 續 2.2@三天變四天高雄,墾丁追風遊


text:
Thursday, October 9, 2014
又係大豆的學校生活.....
15 comments:
識寫撩草唔代表叻啲大豆嘅英文勁過佢老師.意大利人啲字我睇唔明.ReplyDeleteReplies
係呀,大豆的英文一定好過老師,連校長都係咁講,哈哈,不過在法國就要學法文Delete
我都睇唔明法國人寫咩,好似老師寫來的野,我都要慢慢睇
佢地小一就開始學拼音, 我見過鄰居仔女D功課, 佢地覺得學識就自然會知道個字大概點寫 (不過我睇佢地FB, 又見好多錯字喎, 呵呵)ReplyDelete
我識嘅人又唔抗拒英文, 不過佢地無咩機會用到, 始終唔係城市人嘛Replies
係呀,大豆學英文時,老師都過學好拼音就會識寫/識串字,依家法文都係,所以老師覺得大豆唔識串字係因為佢拼音未學好...Delete
我認識讀文學和讀法文的人都抗拒外文,還是因為他們知道自己有口音所以抗拒...
佢英文差,自知不如人,咪話學英文無用囉ReplyDeleteReplies
呢個我都覺得係,所以佢話佢不教英文,英文堂只會播video俾小朋友睇Delete
D人真係迂腐 ! 未知個世界有幾大 !你下次同佢講依家全世界人都學緊中文呀 , 懵盛盛 !ReplyDelete
咁多份成績表, 佢肯定冇心機睇哂 ,好快還返俾你 ^^Replies
俾左兩份佢,佢應該嚇親,因為真係好長,剛剛又問要去年那份,我話咪俾左佢囉,剛剛再印多份,譯埋法文俾佢,我都唔知佢想點,依家又話想知大豆係點樣學reading喎Delete
英國比法文難學呀,你由得個老師啦. 大豆在佢手上架,希望大豆找到學習的樂趣.ReplyDelete
小朋友的語言適應力最強,多D同同學仔和鄰居玩下應該好快跟得上,唔駛太擔心!!!ReplyDelete
我諗如果在法國生活,只要學懂日常溝通會用到的法文,能流利聽寫正確法文已經好足夠,除非將來大豆立志要當法國大文豪才有必要深入鑽研法國文學文化吧^^
英語始終係最普及的international language,在全球化情況下一定有必要學好,至於中文也越來越重要,大豆在外地係咪無乜機會學聽寫中文?
唉,可憐的大豆同媽媽,有個咁唔化嘅老師,自己英文唔掂就講英文冇用,我嘅French brother in law 嘅英文,我都需要留意啲聽才掂,佢都住左這裡成廿幾年啦,唉ReplyDelete
呢位班主任係咪未來幾年都會跟大豆果班?ReplyDelete
其實真的不用咁pushy, 初到埗, A&B當年完全唔識中文,現在勁到嚇c你,兼笑c你
小朋友學嘢好神速
你不用同佢急,最緊要大豆零壓力開心學習


text:
2013年5月4日
Duffy迪士尼小熊 X 迷離莊園 預演日
繼上年嘅 灰熊山谷 預演日之後,再一次「有幸」抽中 迷離莊園 預演日嘅試玩資格... 距離上次試玩只係相隔咗一個星期,但係我已經好掛住呢個新園區!終於,第二次試玩來臨啦!2013年4月30日,我帶埋 Duffy 陪我去參加預演日活動,而我地都特別提前半個鐘響門口等候!
試玩前,當然要戴返手帶先,如果唔係入唔到去架!Duffy 話佢都想戴喎!就俾佢戴住影張相啦!
今次嘅預演日同過往兩個新園區一樣,都有派發活動指南,簡單介紹 迷離莊園 裡面各個景點.
專登提前半個鐘去到等候,係希望可以做到呢一日嘅首批 迷離大宅 乘客,可惜發生一段小插曲... 下午1:00,終於可以進入 迷離莊園,我同其他試玩賓客第一時間當然係諗住去玩 迷離大宅 啦! 我地慢慢經過等候區,再細心聽聽 亨利爵士 嘅講解,就當所有人都去到上車嘅位置時,竟然...
首批乘客都未上到車,就出現故障!在場嘅演藝人員就話大約需時一個鐘去重新設定整個系統... 佢地都呼籲賓客首先去到園區內嘅其他景點參觀,待問題解決後先至再返黎 迷離大宅 試玩... 試玩活動只得三個鐘,響到等足一個鐘咪好浪費時間?所以我都決定離開,去食咗午餐先... 唉...
上次試玩嘅時候就未有機會品嘗 大冒險家餐廳 嘅食品,今次我特別留肚,打算黎呢到食午餐!
一入到去餐廳裡面,可以見到四個櫃檯,分別提供印尼,日本,韓國等東南亞國家嘅美食.
餐廳採用自助型式,取餐,付款後就可以拎食物去到以不同國家做主題嘅區域用餐.我最後選擇咗印度區域,而嗰日亦都有演藝人員主動走埋黎幫我拎食物同埋揀位,好好人!
我地坐低之後,Duffy 發現每張餐椅上面都印有 迷離大宅「MM」標誌!好精緻!
是日午餐:三文魚便當,配上藍莓特飲.嗰塊三文魚煎得幾好,不過啲飯就... 有進步嘅空間...
Duffy 見到嗰杯發光嘅藍莓特飲,覺得好得意!睇黎佢對會發光嘅野都好有興趣喎,哈哈!
食完飯,都仲未夠一個鐘,所以就花少少時間去睇下園區內一啲上次未去睇過嘅位置.餐廳旁邊有洗手間,外觀都設計得好有特式!呢到亦有提款機,以後唔洗專登出返大街撳錢啦!
除咗園區兩邊入口,呢邊都有另一道大門,不過呢道門正常都唔會打開,因為係通往後台區域嘅.
講起大門,呢一日我都有走去 反斗奇兵大本營 嗰邊嘅門前望下;一門相隔嘅情景好快就會消失!
仲未有得玩 迷離大宅,就繼續響園區裡面周圍行下,之後就黎到放滿藝術品嘅 奇幻庭園!
咦!點解有三塊分開咗嘅石版?點解會有三尊分開咗嘅銅像?點解地面會有一幅睇唔明嘅畫?
只要響指定位置觀賞,所有藝術品嘅真面目就會呈現出黎!好有趣嘅視覺效果!
睇完藝術品,再仔細睇真啲周圍佈置,都會發現好多得意嘅物件,其中一樣就係呢啲圓形嘅掛燈!
放置響路邊嘅長椅都整得好細緻,刻有 迷離莊園「MP」標誌,Duffy 都忍唔住要坐低影返張相!
另一樣我覺得都幾靚嘅,竟然係垃圾箱!用咗紫色做主色,貼有 迷離莊園 花紋圖案!
經過 迷離大宅 前面,又點可以唔影相呢?事隔七個月,Duffy 再次同 迷離大宅 合照!上次帶佢入園玩,響大宅前面影相,嗰陣都仲有好多工程設備,今次就係完美嘅面貌!
好啦!我地繼續去到 迷離莊園 嘅最後一個景點,貨運火車站!呢到有好多剛剛卸下嘅珍藏品!
呢啲巨型珍藏品有一個共通點,就係有位置俾你伸個頭出黎影相,同 灰熊山谷 西部囚室 幾相似.
整個貨運站亦都佈滿木箱,裝住好多小型珍藏品,當中嘅埃及法老像就吸引咗我嘅注意.
Duffy,你坐響木箱上面做咩?唔通你都想留響 迷離莊園 入面,成為 亨利爵士 嘅珍藏品?
響呢個火車站可以見到好多珍藏品,但同時,只要將欄杆打開,呢到就會變成一個表演舞台!
一個迷你表演將會響呢到上演!開始前,亨利爵士 嘅一位子姪會首先響台上講幾句開場白!
之後佢就隆重介紹五位來自世界各地不同國家嘅貴賓!各位貴賓都著住自己民族嘅傳統服飾!
佢地會逐個逐個表演各自嘅民族舞蹈;雖然整個演出唔算好長,不過我覺得都好有新鮮感!
呢一日亦都有再次細看 貨運火車站 旁邊嘅 香港迪士尼樂園鐵路 路軌,等待火車經過嘅一刻!
火車穿過叢林,繼續向 幻想世界 出發!我仲係好期望終有一日呢到可以變成一個客運站!
一個鐘過去,迷離大宅 回復正常運作啦!但行埋去嗰陣已經有好多人等緊,最後又等咗45分鐘... 其實有一樣野唔係好明,點解遊樂設施出現問題嘅時候,佢地冇向賓客派發特別快速通行證嘅?印象中,灰熊山極速礦車 都會有類似嘅安排,希望園方響開幕後會有更好嘅應變方法啦!
再次踏進 迷離大宅,發現又加咗佈置!一入門口就見到加咗新招牌,印有 亨利爵士 嘅歡迎辭!「歡迎來到 迷離大宅,我們衷心地希望閣下欣賞本大宅為你搜羅自世界各地的珍貴文物.」
另外,冒險家協會 成員合照旁邊,就加咗一個新嘅介紹牌,講述協會嘅故事,亦有放上協會標誌.
等待區嘅畫作繼續慢慢增加,令賓客可以更深入了解 迷離大宅 裡面各樣珍藏品嘅背景資料.
上次可能太興奮,只係掛住去試坐電磁箱車,忽略咗部份畫作,所以今次要再睇清楚啲!
原來等待區內嘅其中兩幅畫作,係向大家講述 亨利爵士,阿拔 成為一對好拍擋嘅因由;阿拔 當時身陷險境,快將被大蜘蛛襲擊,最後 亨利爵士 成功拯救 阿拔,佢地自此就做咗好朋友!
另一幅我覺得好得意嘅畫作,係講述 亨利爵士 響1900年去到巴黎參加世界博覽會嘅;佢展出由自己親自設計嘅電磁箱車,令所有人慨嘆起黎,爵士亦因為咁而獲得博覽會大獎!
再一次欣賞到呢個 迷離莊園 模型,我真係覺得設計得好仔細,整得好貼近實物,好逼真!
穿越等待區後,又係時候聽聽 亨利爵士 嘅講解!阿拔,我地又見面啦,Hello,你好嗎?
阿拔,我知道你見到我同 Duffy 一定會好開心,不過都唔洗咁激動,唔好遮住螢幕啦!
上車啦!上車啦!等多咗個幾鐘,有得玩啦!點知,就黎到我上車嗰陣,又有特別事情發生... 系統又發生問題啦... 點解要咁對我... 我想玩啫... 好彩,今次嘅問題只係用咗大約10分鐘就搞掂咗!
去到登上電磁箱車嘅位置,又俾我發現到,閘門上都有 迷離大宅「MM」標誌!
上車前,又幫 Duffy 影返張相先!上次就係 灰熊山極速礦車,今次就係 迷離大宅!
乖乖坐好啦,我地啟程參觀 迷離大宅 博物館!唔知 Duffy 發現所有展品都識郁嗰陣,有咩感覺呢?
響整個預演日活動期間,我試玩咗3次 迷離大宅!我同 Duffy 仲幸運地坐到「尾班車」添!
出到去 迷離珍藏店,同樣都認真睇清楚店內嘅佈置;原來呢到都有 亨利爵士,阿拔 嘅合照!
而響呢幅合照旁邊,就有幾尊猴子石像!咦,呢幾隻猴子,好似有啲熟口熟面咁喎...
差唔多樣貌嘅猴子,仲可以響店內嘅牆紙上搵得到!猴子夾咗響 迷離莊園 花紋圖案中間!
本身仲諗住呢一日會有多啲主題商品上架,可惜暫時都未有更多新商品登場,惟有等開幕啦!
其實響店內都仲有見到一啲幾趣緻嘅個人化飾物,設計得唔錯!但係我要儲錢去東京,要忍住!
最後淨係買咗嗰條 童裝短褲 返去俾 巨大Duffy!而 Duffy 都有幫忙揀禮物俾哥哥架!
為咗補償返 迷離大宅 延遲咗一個鐘先有得玩,所以園方都特別將預演日活動延長多半小時.呢方面又做得幾好,值得一讚!時間黎到下午4:30,夠鐘走啦!離開前梗係又要影多次 迷離大宅!
但願 迷離大宅 嘅系統響未來兩星期內會變得生生性性啦,加油!迷離莊園,我地5月17日再見!
於 22:20
標籤: 奇妙感覺, 迷離莊園, Duffy迪士尼小熊
訂閱: 張貼留言 (Atom)


text:
到外地旅行, 參觀街市已經成為必然不可缺少既動作, 巴塞隆納 Mercat de Sant Josep
非常出名, 我地當然唔會錯過, 到達巴塞既第二日, 一早我地就去街市搵食, 聖荷西市場果然係一個寶庫, 係裡面真係有好多寶物.
第一樣唔可以錯過既係西班牙火腿 jamon, 面向街市大門右手邊第一間賣西班牙火腿既 係 Marco.
呢間既火腿好好味, 價錢雖然同其他店差不多, 但佢地好好人, 好慷慨大方俾你試佢地既火腿, 買得多野仲會有野送.
佢地三十六個月既黑毛豬火腿 100g 只要10歐羅, 相比起香港City' Super 要400蚊港紙100g, 真係抵好多, 我地都買左好多.
生果種類好多, 排得好整齊, 好靚好似好吸引, 但當您要買嘅時候,佢地就會係後面攞D就黎爛嘅或者唔靚既俾您, 你係無得揀, 而且你千祈唔好多手掂d生果,佢地一定會鬧您! 感覺好搵笨囉,俾d靚既黎引你,但你買時只係俾d爛既你.
呢d 一份份既就可以揀喇, 好抵呀, 咁多個無花果都只係兩歐羅咋.
果汁種類繁多.
蔬菜好多好靚, 不過又係千萬唔好攪, 係唔掂得架.
好多菇菇賣, 呢隻就貴d, 如果普通磨菇就只係要兩歐羅一公斤, 好抵.
海鮮又係極多款式, 好吸引.
鬼爪螺都有.
呢度仲有好多熟食小檔, 每檔以吧檯形式, 坐到十幾二十人左右, 有預先煮好既 tapas, 又有即叫即做既海鮮, 又有咖啡又有酒飲, 我地經過呢檔, 佢地煮既食物真係好香又好靚, 雖然唔知佢地既價錢, 但我地都決定試一試, 食番個早餐先.
先黎蕃茄包, 雖然個樣唔係幾靚, 但就好好味.
呢個香草欖油魷魚青口, 個魷魚真係十個好味, 好新鮮, 質地好好唔乾好軟熟, 可以話係我地全個西班牙最好食既魷魚, 之後都搵唔番呢個味道
呢個青瓜蛋餅又係好正, 好清新之所餘, 蛋味又香, 之後第二度又係食唔番, 早知食多兩件啦.
魷魚仔, 都好味, 但唔及大隻個d.
欖油炒菇, 個樣有d 似我地既秀珍菇, 但質地好d, 簡簡單單都好好味. 我地見到有人食煎大蝦, 不過質地好似唔係好新鮮.
咖啡都好讚呢. 呢餐雖然唔平, 但大家都好滿意.
下次如果再去巴塞, 一定會黎食多次.
因為我地住既係Apartment, 所以我地可以煮野食, 係第三日朝早, 我地去左同人迫街市, 係聖荷西市場買左法包, 磨菇, 豬肉腸, 雞蛋, 生菜, 蜆仔自己做早餐, 當左自己係巴塞人, 哈哈!
Mercat de Sant Josep La Boqueria
聖荷西市場
巴塞隆納地鐵 Liceu 站
星期一下午至星期六


text:
01/08/2009 晴天札幌
哩個旅程要觀光嘅行程大致完成晒嘞!今日只係喺札幌行吓街,同埋去場外市場食海鮮.我哋噚日已經叫酒店職員幫我哋約咗海鮮店啲人11:30揸車嚟接我哋過去,所以今日終於可以瞓晏啲啦! 今朝七點起身去風呂浸一浸,八點食早餐,九點出發.
第一站 - 時計台
九點幾已經好多旅行團停喺到啦!
第二站係行多幾條街就到嘅札幌鐵塔,我問佢哋上唔上去鐵塔上面參觀,B女話佢都唔夠高,比啲大廈阻住晒!所以唔上啦!
咁就喺塔下影吓相啦!嘩! 今日真係勁曬呀!咁早已經曬到好慶呀!
就快變咗非洲黑炭啦!
喺狸小路同激安の殿堂行到11點就行返酒店等海鮮店啲人接我哋嘞!
準時11:30就有人嚟到酒店大堂同我哋會合呀!開頭諗住自己搭地鐵過去,但喺搵資料時有啲blog友話可以叫佢哋搵人嚟接,咁睇過佢哋場外市場嘅網頁亦都話只要係喺札幌嘅範圍,佢哋就可以安排免費接送.咁就緊係好過自己搭車啦!
札幌場外市場 : http://www.kitanogurume.co.jp/
同車另外重有一家三口,佢哋係喺過兩條街嘅酒店.
上咗車司機比咗啲coupon同個label叫我哋貼上身喎!
只須三個字就到咗啦!司機會約埋我哋回程時間,真方便啊!
條街好似二条市場咁,但款式同價錢好似重多選擇呀!有好多食店都係喺市場選咗海鮮就即刻去舖頭煮.咪即係好似鯉魚門咁囉!
好大粒帶子呀!
幾大條八爪魚腳
重有啲好嘔心嘅罐頭呀!
哩到好多都設有試食咖!試過啱先買.
行咗輪又去開餐啦!今餐重錘出擊呀!就喺哩間食嘞!
佢哋安排我哋上二樓,因為二樓有識講國語嘅職員.
流口水啦!
帶子刺身 ¥580 ,又爽又甜呀!
北寄貝刺身 ¥850 ,好鮮甜呀!多喜二真係無得比呀!
牡丹蝦 ¥1,450 ,好食到唔識形容呀!
半份海膽飯 ¥2,200 ,覺得份量好似少咗啲,但好正呀!
海螺刺身 ¥850 ,好爽甜呀!
中拖羅 ¥2,000,入口即溶.
太好味啦!要 Encore個牡丹蝦同埋叫多個大拖羅呀!
大拖羅 ¥2,500,除咗入口即溶外,重要係好肥美呀!
好滿足咁食完哩餐,出去買返嚿夕張蜜瓜就真係好Perfect啊!
準時兩點,又搭返專車送我哋返酒店嘞!你可以要求佢車你去札幌其他地方咖!不過我哋都係返酒店放底啱啱買咗啲嘢先!
抖咗陣又去行街啦!
比遊客坐嘅觀光馬車
重有哩啲觀光單車
本來去行百貨公司,但最後都係行返去狸小路,由於只係行街買嘢,所以冇咩影相啊! 行到差唔多晚飯時間就去噚晚想去食嘅鐵板牛嘞!
又嚟到薄野啦!
食牛前先去Fruitcake Factory買定蛋糕做宵夜,本來諗住去佢地舖食下午茶咖!但真係太多嘢食安排唔到啊!所以買返酒店食先!
我哋就係嚟哩到嘞!
就係哩間呀!
Cairn Annex牛扒屋: http://www.edo-8.com/annex.html
今晚都幾多人,但啱啱有三個位唔使等. 當我哋坐底,個侍應攞咗本日文Menu比我哋,我其實已經譯晒中文咖啦!點知有個大年紀啲嘅侍應攞本英文嘅Menu過嚟,重好好笑容咁同我哋講解,但講唔夠兩句,突然走個西裝嘅男人出嚟,佢應該係哩間舖最高級,問我哋邊樹嚟,我哋話香港呀!佢就好鬼開心話哩到日日都有香港人嚟喎!然後就好嚴肅咁叫頭先年紀大啲個侍應返入去,佢話要親自嚟喎!有啲受寵若驚呀!
佢好詳細講解每個餐有啲咩食呀,有啲咩特色呀,香港人通常食啲咩呀!最後我哋決定叫兩個餐三個人食.一落完order,佢就入叫人入廚房攞咗兩件大牛扒同一頂廚房帽出嚟戴喺大笨蛋頭上,然後佢攞個即影即有相機嚟同我哋影相.
嘩!好意外呀!簡直當我哋係貴賓呀!之後有個女經理重送咗個日本手製萬花筒比我哋做記念添呀!雖然唔係好貴但我哋都好開心啊!
嘢食嚟啦!頭盤係蒜溶包.
牛肉薄片
沙律
跟住師傅好似玩表演咁煮嘢比我哋食呀!
佢話哩個係火山爆發呀!
火熄咗重有煙噴喎!
玩完一輪就平均分三份比我哋呀!佢真係分得好平均咖!
主角嚟啦!250g A3和牛
佢又玩表演啦!
嘩! 真係好味到唔識講嘢啊!
我哋選咗蜜瓜做我哋哩餐嘅結尾呀!
埋單後!西裝經理又出嚟問我哋滿唔滿意,又話師傅係哩到最top嘅!跟住佢哋兩個一齊送我哋走,重要係送到唔見我哋個影先返入去呀!
哩餐食咗¥14,460,價錢唔平但係好滿足同埋都好值得!
路過影吓個塔嘅夜影先!
返到酒店沖好涼,食埋件好味蛋糕就瞓覺啦!今日食咗好多好嘢好滿足呀!
士多啤利蛋糕 ¥500
我至愛嘅士多啤利蛋糕 ¥550,係Fruitcake Factory 嘅人氣 no.1 嚟咖! 好正呀!
哩件係季節限定嘅梨蛋糕呀! ¥450, 味道好清好好味呀!


text:
Saturday, March 17, 2007
Cookie做手術
終於都到左cookie做手術既日子,一陣都好擔心佢唔知會唔會頂唔住個手術,唔知要佢做係好定唔好,不過都book左時間,都決定左做,所以今日一朝8點幾就起身,準備湊佢去西貢喇
去到診所都要等一陣先可以入去,首先就係同cookie探熱抽血,佢都係一貫作風,唔郁唔望就當冇事,我就一直攬實佢,同佢講,叫佢唔好驚
跟住就到亞bob做body check到抽血,佢一邊震一邊碌大隻眼,個樣真係好好笑,都唔知佢咁驚做咩?
抽完之後,我地就要等around半個鐘先知個驗血報告,先可以開始做手術(等左其間,我同bob cook影左幾張相)
報告出左,兩個都好正常,不過都開始要留意佢地既飲食,唔可以食太多protein既食物,一路keep住,佢地應該都可以好健康,非常好
所以cookie既手術可以開始做喇,又係同上次nic nic做手術一樣,我地睇住佢麻醉,個心真係好唔舒服,好似睇住佢死咁,不過冇事既,冇事既,cookie會好快好返架
咁放底左cookie,我地就同bob返tko,帶佢去沖涼剪毛
11點幾,姑娘打電話黎話cookie ok喇,叫我地3-7去湊佢,咁我同二家姐同亞jim就大概3點半入到西貢湊佢啦
嘩,見到佢背脊條痕,真係好痛呀,足足有4吋長,仲有佢隻腳,仲有少少血,好慘呀,一見到cookie,我就係咁同佢傾計,叫佢唔好驚,唔駛怕,好快好返,做完手術就冇事,個背脊唔會再生一舊野架喇,你會好健康,放心
咁我地就問下姑娘知唔知割出黎個d係咩啦,咁佢就比我地睇,背脊個舊野真係好大,只係細過一個兵乓波少少咋,真係慘呀,隻腳個粒唔知咩,就因為要就位,所以有兩條肉都要切埋,真係好得人驚架,好彩天生真係唔係好怕呢d野,總算睇過佢清左d可能對佢健康有問題既古怪野啦
咁返tko時,我地就去湊返好靚仔既bob bob先再返欣明苑,返到屋企,cookie都冇咩力反,一路訓一路訓,好彩,同左第2日,佢都好左d喇,冇齋訓,有野食佢都識食,咁就安落晒啦
Cookie,放心啦,你會好快好返架,好快就唔痛架喇,你同bob會長命百歲,冇病冇痛架~~~
Friday, March 16, 2007
爸爸媽媽!我憎死你地呀
就係因為天氣差,所以我訓得唔好,時時都半夜起身搵野玩,又叫醒媽咪,媽咪初初都唔打我架,只係叫我唔好再搞佢,有時推我落床
不過尋晚我係廳拎左隻臭鞋玩,比媽媽知道,叫醒左爸爸,爸爸就打我,跟住我又諗住tum返爸爸,去爸爸個邊舐佢,點知佢彈起身,打打打我,打到我好驚呀,好彩媽媽阻止佢,如果唔係佢有排呀
咁我比爸爸打完就好似訓左一陣,唔知訓到幾時,我就拎媽媽隻米奇玩,最衰我唔小心啦,整跌左媽媽d相簿,好大聲,整醒左佢,今次連媽媽都好嬲呀,佢又打打打我,雖然佢冇爸爸咁大力,同埋冇打咁耐,不過我不嬲都好驚佢架喇,佢仲要唔比我走,要我stay係床尾,我咪唔郁囉,就係咁,我一直訓係床尾
到爸爸起身時,我都冇上床同媽媽一齊訓,跟住媽媽起身,我又冇跟佢去沖涼,我好嬲佢地呀,佢地就訓訓訓,咁我訓唔著咪叫佢地,一係就自己拎野玩,佢地都要打打打我,我好嬲,我唔鐘意爸爸媽媽喇~~~
Wednesday, March 14, 2007
相機回歸的大日子
唔見左個相機14日,唔知點解一冇左個相機就日日都想影相,又想影下屋企d野啦,又想影下亞仔啦,總之就唔可以冇相機啦
本來打算星期日去買架,不過我又唔係好舒服,所以冇出街啦,等呀等,尋日終於都捉左老公同我去買喇,哇哈哈哈哈
上次我自己一個去買,係用eps比錢,不過宜家好窮呀,唔一次過比喇,做分期,所以要一齊去買
曾經我地都有動搖過好唔好買850個model,因為佢都有3.8倍變焦,但係d button又冇800咁好,佢又有廣角,實質影d野會細左,加上對800既情意結,所以我地都係買返一模一樣
尋日就係咁影影影手指同影個手繒櫃,好開心終於都有返個相機喇,我會好小心,唔會再唔見架喇,卡卡~~~~
(尋日就係影左手繪5桶櫃,靚靚高貴燈同埋買左唔知放去邊用既首飾櫃)
Tuesday, March 13, 2007
新登場 ~ 3月黑白閃爆gel甲
上個月掛住走走走,唔記得左book時間,今次係姑姑幫我book既,所以今日同佢一齊去,我地一齊放工,之後去買小丸子再上magic nail
一上到佢,carman好似好驚我地咁,哈哈,因為佢地吹緊煙,好彩,佢地抽氣都抽得幾好,好快就唔覺有煙味,我同姑姑就坐sofa,一邊揀一邊食小丸子
睇呀睇,我地睇左半本,終於都揀到心水甲喇,姑姑就揀左隻好優雅既雕花款,我就揀左隻好型既黑白甲
今次唔見左個肥妹仔,我就係高高瘦瘦個女仔做,姑姑就係carman
整呀整,因為今次我10隻手指都做色,隻隻都要油幾層,反左好耐,我都只係見到8隻白同兩隻黑既心指,d電視又唔好睇,好悶呀,由於太悶,我一路望住我揀左個甲款一路諗有冇得modify下,終於我決定黑色同白石,有一隻白色就用黑石,比original應該會誇少少
不過整到9點幾,戲肉終於都出現喇,一開始畫黑線,我已經覺得唔錯架喇,好似好型咁,再加埋閃粉線就仲sharp,嘩,好正呀,不過都唔係最正個part喎
最最最勁係加白石係黑色手指度,嘩,好勁呀,我地4個人一齊望住隻手指都猛話,好閃呀,好靚呀,好得呀~~~~係一隻手指上面加左廿幾粒石既效果真係不得了,今次到我100條街都睇到喇,嘻嘻
最後再加埋黑石就完成喇
我一共整左3個半鐘,好攰呀,不過咁靚都值既
因為姑姑知我冇左個相機,所以佢就算早我幾個字整好,佢都冇走呀,佢等埋我整完,影埋相先一齊走,真係好喇,唔該晒,今次仲要影晒兩隻手,好令呀,好閃呀,好正呀~~
我發現我整既甲已經走火入魔,越整越誇,唔知下一次我又反咩喇,卡卡
Saturday, March 10, 2007
大開眼戒的維尼太museum
2點8上車,3點4左右落車再搭的的去維尼太到,足足遲左一個鐘有多,哈哈
一去到維尼太屋企,姑姑,meme,姐姐已經到左,我就急不及待要睇維尼太既收藏,睇收藏都唔係好驚,因為相都見過,不過佢地叫我入房睇佢個衣櫃,一開就‘哇~~~好勁呀’,真係好整齊呀,好得人驚原來有人個衣櫃可以好似做戲咁整齊,再睇‘哇~~’,內衣褲個櫃屧真係不得了呀,好似入左Wacoal咁,真係勁呀,維尼太屋企既所有野,見到同見唔到既地方都好好好整齊,我真係好慚愧,我屋企真係亂到7彩,不過慚愧還慚愧,我諗我點都唔會可以好似佢咁整齊,執還可以,不過一個星期,一個星期就會好似宜家咁,所以執都冇用架喇,哇哈哈哈哈
等到5點幾,心心到左之後,我地就睇維尼太大婚既video,哈哈,維尼好好笑囉,佢全程都係hea hea,hea hea,佢娶到小pp真係開心到傻左,好鐘意佢4萬個樣同埋hea hea,hea hea囉,哈哈
跟住就睇我個video,我都係飛住睇,驚佢地悶呀嘛,佢地個個都話肥豬唱歌好聽,不過我同肥豬睇左幾次呢個video之後,大家都覺得佢唱歌唔得囉,成日都好似想走好走音咁,都冇以前咁好聽,不過第一次聽,又真係估唔到佢唱歌係咁好既
咁最後我地叫左外賣,食完野,再睇下相,傾下計,10點鐘左右就走喇,我同心心一齊返tko,其間傾傾傾,傾左好多野呀,同埋好開心佢覺得我影d相同video都好好,真係影到我地好開心既一面(咁用係my memory既錢都真係值得),返到屋企都12點幾喇,肥豬就同左芝姐食飯飲野,我見nic nic今日好乖,咩都冇搞,所以我就即刻同佢落街,行左一個圈就返屋企,個時都12點9喇,好眼訓又好肚痛,肥豬返黎同佢傾左一陣計就訓喇~~Zzz~~
Thursday, March 08, 2007
好眼訓+好激氣
尋日開始天氣凍左好多,今朝起身好似仲凍過尋日,真係唔得佢死呀,因為晏左起身,所以今日又唔係好趕得切搭車喎,於是老公就話打的的去坑口,一上車佢就大大聲講,坑口地鐵站,人地明明要去街市搭巴士架嘛,我都唔知好唔好改佢好,我只有,我…我…我唔係架,跟住佢先識改返話去左街市先,不過都冇驚冇險,去到街市692都未黎,都仲要等一陣先到,所以今日返工唔算遲,未夠搭一就落車,不過我去左delifrance買早餐
唉~~講開買早餐,我就真係嬲到發火呀~~~明明係我入去先,我只不過係想問下最後個包係咩包姐,啱啱想開口,有個死佬就衝左去我隔離,個死人grace tse(收銀員)就即刻好快夾左個包比佢,仲好得戚咁同個死佬講,知你趕架喇,我初初以為佢可能會有第2 d包唔show出黎,我都唔係好嬲架咋,嬲係嬲個死佬冇禮貌囉,點知到我既時候,我問grace,仲有冇包呀?佢話冇晒,我真係,真係好想鬧佢架,喂,係我排先,我想問野,你就一野比左個包人,但係因為我未訓醒,又真係好想食早餐,我只係好樣衰咁講左要咩,跟住一路等一路就啤住佢,最後我一聲唔該都冇,拎晒d野就走,跟住上到office,雖然個鬆餅都好好味,不過我都仲係好嬲好嬲,我話過,我以後都唔會去呢間delifrance買早餐架喇,真係激死我呀~~~~
Wednesday, March 07, 2007
Grand Hyatt dessert buffet
未夠鐘食之前,我地去左cwb行街,不過因為小pp唔舒服,佢居然唔買野喎,去左bv,好鐘意條電話繩都唔買(注:飲完野,準備去grand hyatt既時候,佢又想買,不過講講下發現bv應該係close左喇,佢要自己去tst買),沿路我地一直魔佢買野,不過佢都冇興趣,咁唯有去飲野,過下d時間啦,一坐低傾計就已經好好笑,係咁講係咁講,維尼太真係太可愛喇
8:20左右,我地出發去grand hyatt喇,第一轉我同維尼太出去拎野食先,我一野就拎左5個唔同既朱力力餅同埋少少cake啦,嘩,第一粒,好味呀,再食第二粒,都好味呀,不過食食食,食完5粒之後,我好飽呀,我冇晒意慾再食野,跟住我地又開始再傾傾傾啦,話題都係講下維尼既野,真係好好笑,維尼太同維尼真係一對搞笑夫妻,全晚我地講野多過食野,反到10:30左右就散lur,不過我同姑姑唔識行去mtr station,應該係兜左路啦,行左好耐先到,我對腳已經好攰好攰,跟住叫左肥豬帶波鞋比我,等我係坑口meet佢同nic nic,順便放埋狗,返到屋企都12點幾lur,洗個面,睇埋電視就訓訓訓喇
(p.s.肥豬好乖,佢自己一個係屋企收左衫同洗左衫,真係抵鍚~~~嘻嘻)
Tuesday, March 06, 2007
CDP化妝班
姑姑為左做份死人appraisal而遲到,所以我就自己一個去左先,上到去,嘩~~好高級呀,果然係貴價野,坐左冇耐,食左人兩件餅,姑姑就到喇,個show都啱啱開始
首先係介紹下spring既化妝品個concept係源自白夜,跟住又有人介紹下d product有咩好啦,跟住就有渡邊先生出黎化下妝,嘩,個兩個女妹model,真係又高又瘦,好得人驚呀,有一個對小腿,應該係我手臂黎架,真係唔得佢死呀
化完model,當然有我地自己反既時間啦,個姐姐就分別幫我同姑姑化妝,我化先,唔知係唔係夜呢?我塊面好黃,就算再上粉都唔靚喎,個shadow又比我想像中淺色,跟住用左支瑩亮筆係眼袋,我又覺得好怪,overall我唔係好鐘意個妝囉,姑姑就好令,可能佢白啦,又唔會好多油,佢都ok架,不過個shadow都係淺囉,化好晒妝,唔知點解會有人同我地影相架喎,我同姑姑影左一張,跟住同carman(係sogo serve我個姐姐)又同我地影一張,佢地話第日會比返d相我地架喎,真係得意喇,反完之後,我仲以為佢地會sell下我地買野,原來唔會架,佢地只會mark低我地今日反左d咩,第日去counter就可以買返囉,走左時候仲有sample送,拎上手都覺有d重量架喇,直到我地坐低食飯時先睇,嘩,d sample都好大支下喎,有cleanser,toner同埋make up base,哈哈,我同姑姑都好開心喎,覺得佢地好重手,唔係比細細支,果然平時係賺我地好多錢呀,卡卡
開開心心,咁又反完一晚,試完個我一直都好鐘意既shadow,宜家唔駛再心掛掛想買lur,因為都唔襯我,好野~~~又冇慾冇求喇,哈哈
冇相機的日子
過完個唔知快樂定唔快樂既生日之後,我就一x不振,28號就因為太唔開心,有dd唔舒服就冇返工,第二日想返啦,nic nic對眼腫到嚇死你,即刻打電話去book時間同佢睇醫生,原來佢係眼潰瘍,第3日,我個胃真係痛到死,一路返工一路痛,終於都忍唔住喊左出黎,所以老公同我去睇醫生,初初都想返下晝架,不過一返屋企就見nic nic係咁痾,我地眼見都痾左4次,直至6點去睇醫生前,佢一共痾左7次,如果個日唔係我病,我怕佢會痾死左囉
唉~~總之冇左相機既日子就好難過啦,好想好想快d有返個相機呀~~~
Tuesday, February 27, 2007
一歲喇
九點幾既時候,一大班人上左我屋企,跟住好多人都比好多野媽媽,好似全部都食得架喎,正呀~~
媽媽將所有我既生日禮物都放晒係茶几仔,爸爸仲好大聲同我講,你睇下,nic nic你幾多人錫你呀,你真係幸福呀,唉~~不過佢地要我影好多相先比我食野呢
我影影下終於都忍唔住,係咁聞個蛋糕,真係好香呀,食啦,食啦,比我食啦~~
爸爸冇幾耐就拎左刀出黎切餅比我食喇,嘩,正呀,真係好好味呀,係花生味蛋糕呀,係咁食,係咁食,我好快就食左半個喇
哇哈哈,呢d就係生日蛋糕,如果日日都生日就好喇
跟住fei e呀,佢仲比左好多零食我食
哈哈,原來生日係咁開心架
爸爸媽媽,可唔可以一個月生日一次呀??我想成日都食蛋糕,同埋要好多好多零食呀~~~哈哈
多謝爸爸媽媽為我開左一個好開心,好多野食既生日會~~
生日快樂不快樂?
跟住去dol拎nic nic個蛋糕,然後出發去小白鷺,一個我一直都想去既地方
一路揸車入去都滿心歡喜架,仲係車前同札花影左幾張相
不過去到餐廳,冇咩人既,個waiter好似啞咁既,我地問佢係唔係自己揀位,佢又唔應我地,跟住如果唔係我問佢有冇湯揀,我諗佢係唔會出聲架,哈哈
小白鷺個景都ok靚既,不過咁遠黎到又唔覺得好值囉,野食都幾好味,咁百多d一個set lunch都ok啦,食到3點左右我地就走喇
我問老公仲有咩野反呀?佢居然同我講,節目完畢,我地諗呀諗,終於都諗到不如去ikea買鏡啦,好,我地下一站就去沙田
行左一陣ikea,我就好急,要即刻去toilet,唔開心既事就發生喇,因為個toilet入面有掛鉤,咁我就放左個袋係廁所後面個位啦,我又驚佢dirty喎,冇成個放好就準備去廁所,跟住'啪'一聲,個袋掉左落地,有d野飛左出黎,我就快快脆執好去就繼續去toilet啦,唉~~我都唔知個相機係飛左去隔離呀,定係我睇唔到啦,當時我係冇留意我係冇執齊野就走左,仲要係返屋企,我想影下札花既時候先知唔見左,唉~~
本來係ikea都好開心買左塊鏡同木相架走架,跟住仲去埋文華拎蛋糕
開開心心返屋企啦,點知就發現唔見左個相機,我喊喊喊,喊左好耐呀,我唔捨得一個陪我地去honeymoon既相機,我唔捨得今日影既相,我唔捨得冇端端又要用多2k幾買過個新既,總之就係超唔開心啦,呢個生日真係難忘喇~~~
生日喇,生日喇
今日超唔想返工架,不過最終都施施然化埋個妝先出門口,今日用左好多新野呀
有新既短褲啦,新衫啦同埋新袋
其實對鞋同褸都係日本貨黎架,今日再次化身東洋魔女,好開心呀~~~
快d同下晝放工啦,好想去反呀,卡卡卡卡
Monday, February 26, 2007
廿七歲的最後一天
仲有就係好期待聽日同nic nic慶祝
係27歲呢一年裡面發生左好多我一直想要/想做既事,好開心又好難忘,最開心係呢一年所發生既事都有一個人同我一齊分享,我知道我將會一年比一年幸福,一年比一年快樂,一年比一年開心,因為我身邊有你~~~哈哈
Saturday, February 24, 2007
日本買不停
姊妹gathering
大家都好準時呀,大概7點到都差不多到齊,老公係o係廚房係咁切野,我就同人反下,又要control下nic nic咁,因為有d人驚狗,最終8點左右nicole先到,咁我地就開始食野同睇video,nic nic就要係廚房,睇呀睇,睇到12點幾先完,小玲佢地11點幾就走左lur,剩返tko友就睇剩先走
唉~~要招呼朋友真係好辛苦呀,又怕佢地悶,又怕佢地餓,又有人驚狗,我又要擔心nic nic好悶喎,好彩,nic都好合作,佢地一走,我就同佢落街,佢都反得好開心,返到屋企好似死左咁,係咁訓,係咁訓
Thursday, February 22, 2007
開工大吉年初五
今日lunch冇人同我食飯,我就去左dol order左個birthday cake比nic nic,仲買左少少生日禮物比佢
跟住呢,我就去左muji買多幾個架,放下雜物,咁係times度買個夾餅返工食就算,不過返到公司都凍晒,已經唔好食喇,是但啦,10蚊又一餐,都幾抵呀
Wednesday, February 21, 2007
年初四
今日除左訓,我都有洗衫同埋upload相架,已經係好好架喇,哇哈哈哈哈
Tuesday, February 20, 2007
大年初三
好彩我地都可以9點前去到圓玄,架車可以泊入去,如果唔係就真係大大鑊喇,唔駛半個鐘我地就拜完太婆同亞麻佢地,跟住媽咪又唔知想點,係度煩煩煩,最終我地就影下相先囉,跟住佢約到舅父,我地就去左梨木樹再去敏玲姨度,兩點幾就完左我地既行程,跟住我地就揸返車去mos,本來想走架,不過因為太眼訓,我地就係mos訓訓訓,訓到6點先走,仲係mos食埋飯先返屋企
跟住就去左jusco食左少少野先返屋企
夜晚同左nic nic落左街好耐,又同狗玩,玩到佢好攰好攰,我地先返屋企
一連4日既假期,話咁快就過完lur,聽日又要返工,真係慘呀~~
Monday, February 19, 2007
大年初二
睇呀睇,睇到5點幾都未完,我地唔得喇,要走先,要訓屋企接爸爸,小鴨,小bear同nic nic去亞父屋企反,咁我地就留左隻碟比佢地慢慢睇喇
好快好快就返到tko,我就訓足全程,nic nic又好乖呀,咩都冇痾,一返去同佢戴帶就行得,跟住去接爸爸佢地,就出發去亞父度
途中nic nic一共嘔左三次,第一次接唔到,好彩唔係好多,之後幾次都接到喇,唉,都唔明佢咁大個仔成日坐車都嘔既,真係冇鬼用呀
去到亞父屋企,佢地三隻野係打到難分難解,到打得邊邊時,就隻隻都比綁,nic就入籠,不過我都有比野佢食架,哇哈哈哈哈
打完邊邊,放返晒佢地出黎玩,真正既大鬥終於發生喇,初初係nic同冬冬玩,玩玩下多多忽然好惡,冬冬又好惡,亞nic就呆左,咁亞哥同亞嫂就捉開左佢地啦
之後我就拎左舊骨比nic玩,我一掉出去,冬冬就拎左,咁nic都唔同佢搶,我又再拎玩具比nic玩啦,冬又搶左,咁nic見冬冬唔要舊骨,nic nic就要左,冬一見nic nic拎左舊骨,佢就追住nic nic喇,初初nic都唔惡佢架,佢又un nic喎,nic忍唔住,佢終於都發火喇,好惡好惡,我從來都冇見過nic發惡架,佢一野就推左冬冬係地下,係咁想咬佢,好彩我同亞哥可以叫得停佢地咋,如果唔係冬冬死緊呀,冬冬自從比nic打敗之後,佢就唔敢再同nic nic玩,nic惡完之後,好似都好驚咁,乖左好多喎,咁我就一邊打牌,一邊睇下佢地仲有冇打得好勁啦,佢地又好似冇咩野,打打打,打左4圈我地就走喇,今年因為冇比jim jim打,所以我win左300幾,哇哈哈哈哈,下年都係唔好比佢反喇,我都話佢加旋我架喇,嘻嘻
Sunday, February 18, 2007
大年初一
跟住就準備返媽咪度,好似4點度返去啦,一返去就派利是比bob & cookie啦,冬冬同多多,仲有比小鴨同小bear,我連二家姐都有比呀,是但啦,開心姐,新年利利是是呀嘛,原來派利是都ok開心架喎,冇收利是咁怪囉
一輪混亂之後,我就同老公坐低係咁食食食,爸爸就係咁煎煎煎d糕出黎,坐係度咩都唔駛做就有得食既感覺真係好開心,我食到飽到嘔先肯收口,卡卡
跟住6點幾,我地就去老公亞婆屋企食飯,約左大家姐佢地今晚過黎打牌
7點前去到,公公仲打緊牌,唉~~又叫人早d到,最終我就悶左兩個鐘先有得食飯,真係悶爆呀,最慘就係d野真係一d都唔啱食,好彩係自己屋企食到飽晒咋,如果肚餓去食呢餐飯,我之後一定要返屋企煮多個麵食呀~~
食完飯,老爺奶奶上左我地屋企坐,睇下我地換左既燈啦,sofa啦同埋鞋櫃,仲有就係終於都見到nic nic喇,老公仲幫nic nic攞利是,幾好呀,今年nic nic收穫都唔錯呀,有我啦,有大家姐啦,有大嫂啦,又有亞婆啦仲有奶奶都比,哇哈哈哈哈.,nic nic可以買好多野食呀
之後佢地想走時,大家姐佢地就到喇,到左都冇打牌,反魚蝦蟹,仲要係睇睇睇,睇左好耐我地wedding個video先開始反,反左個幾鐘啦,我就win左一蚊囉,幾多呀,最多個莊都係win左廿幾,大家得個玩字,3點幾散band喇
Saturday, February 17, 2007
年三十
好啦,7點幾去到奶奶屋企,嬋表姐已經到左,比左d wedding相佢地睇住先,honeymoon同翻晒比奶奶個d,我就好努力入,坐左一陣就有飯食,嘩,食到好飽囉,同嬋表姐傾計都ok架喎,佢個人都好多野講,講下無聊野d時間都好快過,食完飯,佢地又睇相,我就好努力入,一路入我就一路好想鬧人囉,晒到我老公塊面灰色架,我真係唔得佢死呀,較較較,較我張相d色做咩呀,唔較就咁晒出黎仲好啦,呢間野真係好煩架,煩到爆呀,我講過,一定冇下一次,我整整下d相,都好快到12點,大家派完利是之後,我又啱啱整好晒d野,於是我地就出發去行花市喇
本來係尋日行既,不過有d人又唔知點解夜一夜都唔收工,我已經攰到short左喇,一氣之下,我咪返娘家食飯囉,真係嬲到我呀
好啦,兩點半出到去,又可以meet埋二家姐一齊行,仲有見到好耐冇見既小珊爺,真係一見佢就要big hug呀,佢真係一個好nice,好好既女仔
嘩,維園真係多人到癲呀~~~逼逼逼,逼到死,我都冇心機行,檔檔都係吹氣公仔,真係好悶呀,我最後就只係買左一隻豬比nic nic反,一樽香氛石同埋兩盒香蕉糕,我budget係諗住用200蚊架,宜家100都唔駛,我諗出年我都唔會想行架喇,不過出年先算啦
最終,我地6點先返到屋企,nic nic居然咩都冇痾到,洗個面,我地就訓訓訓,訓到點幾兩點先起身.
年三十 (nic nic過年事件錄)
之前好似話亞父10點幾黎,最終就11點先到,一開門,嘩~~正呀,係冬冬呀,我就一支箭撲埋去同佢打過啦,我同佢係門口度係咁打,係咁打,d人好似入唔到屋,於是唔知邊個就堆左我地兩個入廳,大家就睇住我同冬冬&多多大戰,連佢地係我鐘意既莎莉蛋糕我都冇理過,一路打打打,打到12點幾,佢地話落街,我地就一行3隻狗一齊去海濱長廊反,一落去已經有dick dick係度,都唔理咁多,成堆狗打埋一堆,之後又有個姨姨同我反波喎,佢都冇狗既,冇端端又黎同我地反,不過是但啦,總之一路係咁打,打到1點咁,我地就返上屋企休息,冬冬多多就要入廚房,我就係廳,爸爸媽媽就同所有人去食野,佢地好似留低左我地係屋企成4個鐘先返呀,一返黎,執好晒d野又走過,不過今次連冬冬多多都走埋,得返我一個咋,不過我都好攰呀,爸爸媽媽走左之後,我就一直訓訓訓,訓到天光佢地先返,就係咁,過左我狗生第一次既新年喇
年廿九,豬年前最後一個working day
今日一心都冇諗過要做野,不過一開email就見到好多人reply comment比我,死啦,之前死趕出既UR,宜家d comment返喇,不過我真係好唔想理,仲要一早比個死人kenneth wong打黎煩住晒,唔晒我做既野,你就唔好向我投訴啦,次次講完一堆野都話,“我都知唔關你事架喇”,咁你就唔好同我講啦,嘥氣~~~
算啦算啦,今日好想全日寫blog,盡力寫返honeymoon發生既事
尋日好乖呀,終於都拎左d相去晒,成900張,聽日先有得拎,不過都ok啦,聽日一早同東東&多多反,下晝去拎相,入好晒就拎去比99,食團年飯,食完就出旺角轉車,如果想行一陣就行,如果唔係,就返屋企同我既寶貝仔過年,yeah~~新年喇,好緊張呀,今年要派利是呀,卡卡卡卡
Thursday, February 15, 2007
婚後第一個情人節
上年,我一早講左唔要花,不過lunch既時候,因為見到通街都係花,我就扭扭扭話好想要,不過等左一日都係冇花,咁亞jim就黎接我放工,佢就買左Swarovski既花花比我,我心諗,不如你買真花比我啦,我地一齊返屋企去jusco買牛扒同鵝肝返屋企食,嘩嘩嘩,一返屋企就見到張枱好靚,有張新枱布,跟住佢帶左我入廚房,叫我搵禮物,哈哈,係一盒好靚好大好紅既士多啤梨呀,我已經好開心架喇,佢又話仲有一個驚喜喎,一路帶我行去電視櫃,嘩嘩嘩,係一扎花呀,哈哈,好令架,原來佢請左半日假準備呢d surprise比我,嘻嘻,多謝肥豬,上年真係好開心.
今年喇,我都係叫佢唔好送花,又係lunch時都有話佢幾句啦,但係就冇上年咁癲,一早知佢今年唔會請假架啦,咁就講好我地各自返屋企,我就去左街市買打邊邊既野,其實lunch都已經去左citysuper買肥牛架喇,要再去買下菜呀同埋其他配料囉,我好快好快就返到屋企,搞下nic nic啦,我就開始洗野,亞jim都返黎喇,好快我地就食我地既情人打邊邊晚餐,個湯底都幾好味,不過最好味都係o係citysuper買既芝麻醬,嘩,配肥牛真係好正呀,不過唔知點解我好快就飽喇,我就坐係sofa度睇電視,亞jim就同nic nic係咁食,佢地食完我就話要拆禮物
嘻嘻,第一份係一盒心型朱古力,個盒好情人節架,又心,又花,又紅色,食左一粒覺得好好味,我問呢間野係邊架,佢就話係ifc上面,我話冇人排咩,佢話冇呀,可能好貴啦,我就再問,下?好貴架,即是幾多錢呀?佢叫我估啦,我話200幾啦,佢話唔只,我就話300幾呀?佢話係呀,差不多400,嘩,真係好貴呀,得10粒架咋,都要398,我好珍惜咁慢慢再食多一粒,雖然nic nic好想食,不過我少少都冇比佢,因為好貴,同埋係肥豬送比我架,哈哈
第二樣就係gucci,係我自己揀既,不過亞jim買時打比我,話佢睇到第2樣,覺得啱我多d,我就話叫佢揀佢覺得靚既色比我就得,一打開係心心散紙包呀,桃紅色,其實我都係睇過呢個散紙包架,不過一來係zip,二來一定貴過匙扣,所以我都冇扭話要買,我一打開時唔係話好好好開心,亞jim以為我唔鐘意,其實我鐘意架,不過覺得好貴,唔想佢買咁貴比我,因為佢一早講左話買1k內既野架嘛,宜家咪過1k囉,好似好貴咁,所以我都唔知比咩表情佢,sorry呀肥豬,我鐘意架,我會日日用架,我知你都有留意我個散紙包好殘好舊,所以買比我,我知你好細心,我就已經好開心啦,卡卡,多謝老公.
最後反完一輪,我就係sofa訓左,跟住我諗亞jim執好晒d野就叫我入房訓,我地冇帶仔仔落街呀,不過佢尋晚都好乖,今晚最多早d落街,反耐d啦
總括黎講,尋日過左一個又開心,又飽,又warm,又有仔仔既情人節,我已經好滿足喇,哈哈
p.s.個散紙包背面有一條黑色花痕,今日要拎去換,今晚就可以用喇,卡卡
Wednesday, February 14, 2007
終於都等到喇
我已經叫左可以揀多d snapshot架喇,不過多左,都係得13筒,有少少失望啦,我想多d多d再多d呀,不過真係超靚,同埋真係影到大家笑得好開心既一面,yeah,我地真係冇揀錯呀
至於個video都cut得好好,係唯一我想叫佢地改返敬酒個首歌,我想用返be our guest呀,佢地speed up既敬酒process,所以轉左用congratulations比我,唉~~我好憎呢首歌架,好好好老土呀,不過我打算比晒fd睇,我先拎去改,如果唔係,一比左佢改,都唔知搞幾耐先會比返我呀
Tuesday, February 13, 2007
媽媽!媽媽!
我好開心呀,我係咁跟住媽媽,係咁跳,係咁反,就係咁,我同爸爸媽媽就一陣行樓梯返屋企,其間又見到好多狗,本來爸爸都唔拖我架喇,最衰又係個隻黑色狗啦,佢地兩個驚我比佢咬,所以次次見到都要拖住,不過行開左,我又可以自己行
唉,雖然落街好開心,不過一返屋企,爸爸媽媽又唔停咁執野,爸爸就係廚房,媽媽就係房,我陪爸爸,爸爸又叫我去媽媽度,去媽媽度,媽媽又叫我借借,唉,你地兩個想點呀?時時都搞到人地冇地方訓覺,真係激死喇
不過最終,爸爸媽媽食提子,係我最鐘意既提子呀,佢地都比左d我食,媽媽仲要同我去皮去核,好好味呀
爸爸媽媽,你地真係錫我喇,卡卡
2月份反指甲
於是好快就決定畫呢個花,呢個Zoe做野真係好快好快,好勁呀,我居然係快過維尼太,可以畫花先,畫花就係另一個女仔做,得佢一個畫架咋,我畫緊時,維尼太先ready畫,不過就要等我得佢先有得畫囉,有一個時間,我係兩個人同我一齊整,所以超快,個畫花女仔好細心又好快,佢都唔算畫得耐,畫完真係好靚,冇錯,我真係鐘意啡多d,好襯我呀,初初我想同zoe一樣加紅色石,不過冇晒喇,尋日有個客用晒喎,咁我就揀左一粒橙,一粒黃,嘩,出奇地襯呀,真係好sharp
跟住我9點左右就可以走喇,維尼太先畫緊第一隻手,佢最終要10點先走,佢好嬲好嬲,佢話識我咋,如果唔係,佢一定發脾氣
不過以尋日咁多人黎睇,我坐兩個幾鐘就可以走真係好得同好good,真係好彩,如果我要10點先走,我就唔可以同nic nic落街lur
2月係我生日月,真係好運時時有,哇哈哈哈哈
Sunday, February 11, 2007
去街去沖涼又去街
媽媽同我講,話今日去姐姐度沖涼,yeah~~好野,我已經好污jo喇,個身又有d痕,好野,可以去沖涼
今日媽媽同我係草地影左張相,好靚架,佢一路行,一路話我好乖好乖,hehe,我幾醒呀,反下行下,影下相,好快就去到沖涼姐姐度喇,咁我梗係入左去反反反,跟住等沖涼同埋等媽媽返啦
等到6點幾,爸爸媽媽反黎喇,我可以走喇
咁我又可以去多次街,行行行,又行返屋企,爸爸媽媽見到我就猛話我好靚仔呀,好乖呀,nic nic又點呀,nic nic又點呀,好似好鐘意我咁,返到屋企,我好眼訓,好快就訓左,不過佢地又唔知做咩,係咁執野,又放到成屋都係野,唉~~我都唔知訓邊好,最終我係浴缸訓左唔知幾耐,媽媽就入黎叫我入屋訓,我就中中下咁,入左屋,上左床同爸爸媽媽一齊訓喇
唉~~今日好攰呀,做左好多野,終於都有覺好訓喇
執屋的第一天
唔好理啦,於是我地一家3口就係咁訓,係咁訓,訓到12點左右就起身,準備帶nic nic去沖涼,搞搞搞,約左兩點去沖涼,不過就兩點先出門口,是但啦,我地次次都遲架,嘻嘻,nic nic好開心,我地又好開心,佢自從星期四比我鬧完之後就好乖好乖,唔會發晒癲咁,我就同佢影左幾張相,佢真係好上鏡,好令仔架,卡卡
咁放低左佢,我地就放低d床單個d去洗啦,再去太興食野,跟住就去左apm行左一陣,再買左4個大櫃桶返屋企,嘩,我仲以為好易拎,點知好重架,好辛苦呀,好辛苦,好辛苦先拎左幾個櫃桶返屋企,再落坑口接nic nic,哈哈,nic nic真係大個仔,佢一見我地,就好開心,咁我地就一邊反,一邊行返屋企喇,行緊既同時,99就打比亞jim叫我地要快d去食飯,噓,又話8點食,7點9就打比我地話好快d到,次次都係咁,真係比佢反死呀
食完飯,我地就開始執屋喇,首先係我係房度係咁拎d monchhichi出黎掃塵,入袋再入o急,好不容易,我先將所有細monchhichi放晒入一個o急度,跟住就再執窗台既野啦,搞搞搞,搞左好耐,清晒個窗台,就叫亞jim換窗簾,換左之後靚左好多好多,個色舒服左好多,加上我地就好整齊咁放左d櫃桶上去,放間房好似令左好多咁,不過我真係好攰喇,一時間都唔知放咩入櫃桶好,所以是是但但,整到好整齊,我地就訓喇,nic nic都好眼訓,因為我地執野時,佢又冇位訓,訓左去浴缸,跟住到ok,我就叫返佢入房,佢就好嗲咁,我左我地一齊訓,嘩,好好訓呀,因為實在太攰喇
Saturday, February 10, 2007
AIA嘉年華
所以係問左維尼太多唔多人既情況下,終於都揀左星期五放工去
好興奮,好興奮
一入去就反左d冇咩野既野,都ok啦,咁好反,不過好嘈,第二樣就反自己坐係度跣落去個game,好驚好驚,以為會好快,又以為會成個飛出黎,全部都唔係,我仲要比亞jim快過我,真係唔開心呀,明明係我落先架嘛,噓~~
再反,再反就係一個轉轉game,又係佢自己話佢反得,呢個好好反呀,不過佢反完之後就好似想嘔咁,面青唇白,真係幾掃興架,我都諗住走架喇,不過佢又肯陪我,咁就等一個好耐既game等佢休息下啦,不過等呢個game時好嘈,連我都好辛苦,anyway,反完呢個之後就反攤位,攞左隻都ok靚既mickey,都幾開心啦,咁都反下d低b game同埋跳樓機,再反埋有剩既代幣,我地就走喇
Yeah~咁又一day,雖然又唔叫得好好反,不過都ok啦,總算去過,都還左我一個心願架喇,同埋又有公仔拎走,真係好好架喇
多謝老公同我反左一晚,同埋掉到公仔比我,哇哈哈哈哈~
Friday, February 09, 2007
偷走上山坡
不過呢件事,我一定要記得呀
星期四,爸爸媽媽去左食團年飯,食完返黎就同左我落街,一如以往,我都係行返同一條路,不過今日唔知做咩,我學d流浪狗爬山坡,爬第一次,媽媽都嬲嬲地架喇,不過我都唔識驚,我行行下又爬,跟住媽咪好惡呀,佢捉返我落黎,要我sit埋一邊,仲要我stay,不過佢自己行左佢,我好驚呀,佢仲話唔要我,爸爸又企到好遠,我一跟住媽咪行,媽咪又鬧我,叫我sit,叫我stay,我真係好驚,唯有媽咪行一步,我就慢慢跟佢一步,好彩,媽媽唔係真係唔要我,佢都比我跟住佢,不過佢都仲係好嬲,唔彩我,我唯有一路跟,一路跟囉
返到屋企,媽媽都肯同我玩,好彩咋,如果媽媽唔要我,我就要做流浪狗,可能會變nic nic餅架喇
Friday, January 12, 2007
瘋狂蜜月之旅 – day 14 (再見東京,再見日本,再見honeymoon~~~)
行行下,我就買左一個Jill Stuart既化妝袋,貪佢細細個,方便我有時用細袋用既,yeah~可以退稅喇,退完稅就早早地食完個lunch先再去OIOI,今日食左個喬麥麵,又再一次證明係日本,是但食d野都可以好好味架
食飽飽我就好興奮咁去OIOI,呢個地方我應該一早就去啦,差不多有齊晒我鐘意既野,下次黎我就識喇,第一個mall就行呢度,買唔到既野先再慢慢搵,首先上去睇black label,睇下有冇老公鐘意既jacket,不過都係冇喎,於是我就再去睇鞋,嘩,真係睇到我眼都花呀,好多都好令架,不過都幾貴,d boots下下都過2萬5架,我唔想再買咁貴喇,哈,行到得返10 min我要走喇,比我發現一對又令,又唔過2萬既boots,唔理喇,問下有冇size,我就即試,試完ok,我就比錢,我諗全程我只係用左5 mins去買咋,買完我就跑去退稅,退完就跑去JR站準備返hk,返到酒店lobby,我地拎返晒自己d行李,我就執好個袋同對鞋係d hand carry度,我個心一直都好驚overweight,等左一陣,好快就夠鐘上車喇,真係要再見日本喇
一路行一路都好唔想走,不過冇法喇,上左車我就訓左一陣,好快就去到機場喇,居然唔駛排隊就有得check in,d野一上磅我就好驚,死,一件都廿幾kg喇,再上,死~~再上,再死,想寄既野total係65 kg,咁我唯有好快咁話我pick up返d野出黎啦,其實pick up左d野都只不過係50幾kg,佢比我上機架,不過佢又唔比我拎得多hand carry喎,搞左一大輪之後,佢話要charge我8 kg,我問佢幾多錢啦,要15700 yen,好啦,都係千幾姐,比啦,比啦,唔好煩喇,不過睇睇個銀包,我已經冇錢,我得返14000 yen咋,咁佢都好好,佢自己減左我1kg,收左我13700 yen姐,唉~~好醜呀,我諗住留返萬既yen係機場買下野架嘛,宜家冇啦,冇啦,真係用晒全部錢喇,仲有千幾yen散紙囉,搞完一輪,去搵埋tokyo既pin就夠鐘入閘喇,行都冇得行,上機喇,bye bye japan~~~
BYE BYE~~
後記:落機既時候,大家姐同二家姐都比我地一共9件既行李嚇親,其實人地都唔係買左好多野之嘛,咁去14日,係咁上下啦,卡卡卡卡
當晚反行李,反到4點幾先完,大家都滿載而歸,我就攰到死左,是但執返d野入o急,我就訓喇,聽日仲要去湊nic nic呀~~~
一連14日既瘋狂蜜月之旅終於都完畢,呢次旅行真係我最最最開心既一次,由結婚同去旅行都係我最想要,最開心既事,我會永遠記住呢d開心,將來同肥豬又鬧交,又唔開心都好,只要一諗起我地結婚係咁開心就咩事都冇lur~~哈哈哈哈
Thursday, January 11, 2007
瘋狂蜜月之旅 – day 13 (TOKYO DISNEYSEA)
入到去sea,我地都覺得新好多,唔知係唔係因為係hk反左好多次disney入面d野,所以去到land又唔係特別開心喎,係大左,靚左,多野買左,其他都冇咩特別
反而去到sea,成個主題都唔同左,好似開心d,同埋我冇咩買野,係咁玩,係咁玩,真係好開心呀,我地由左到右開始反,第一個想反既就係心心介紹我既跳樓機,不過好多人喎,攞左fast pass,我地就繼續去反,除左美人魚d小朋友遊戲冇玩,我地都差不多反晒所有野,仲要樣樣都係排10幾分鐘咋,跟住我又見到有攤位玩,係我最鐘意既chip & dale,係5週年架,真係真係好想要,就叫肥豬同我反啦,不過我地反左2000 yen都反唔到,唉~~~我放棄喇,去左食飯,今次係食咖哩,嘩,估唔到都幾好食喎,仲要平過尋日食既野,食飽飽之後,肥豬都仲想去win chip & dale比我架,不過又未行晒成個樂園,我唔想嘥時間玩,所有就算幾鐘意我都冇表現出黎,玩左其他野先再算啦
係sea入面,有個過山車係勁好玩,真係好刺激,仲有仲有好多其他都好ok既games,玩到我頭都癲埋,到左4點幾,我地就返轉頭去反跳樓機,嘩,雖然開頭要聽佢地講一堆唔知咩既解釋,不過坐低玩時真係好好玩,又有野睇,又有d驚,正呀~~~反完一次,見唔多人,我地又反,好啦,反完之後,我終於都扭要chip & dale喇,肥豬唯有同我去啦,我都預左反多3次都冇,我就唔要架喇,好緊張好緊張,終於都到我地喇,肥豬第一個就已經中左喇,我真係好開心呀,不過其實我係想要dale多d架,但係我講左要chip喎,個心入面諗,如果中多一隻就好喇,不過肥豬反完4個波都冇再中喇,我諗住佢再玩埋我個4個波啦,不過個姐姐唔比佢反,要我反喎,死啦,死啦,我唔得架,不過我都有盡力反架,第一個唔得,肥豬叫我再直d,唔好咁大力碌出去,好啦,我又再試,哇哈哈哈哈,我…我…我居然中左呀,哈哈哈哈,比起肥豬中,我仲開心呀,佢都好開心,最終我就拎埋dale返屋企喇,係我仲有兩個波可以反時,肥豬仲叫我中埋去,不過因為已經中左,我就開始亂黎,當然冇中啦,中左一對我都已經開心到不得了喇,居然比我夜晚晚時中晒兩隻,卡卡
就係咁,我帶住兩隻chip & dale,好開心咁離開disney喇,真係要走喇,唔知幾時再黎過喇,bye bye disney
出返市區,我地就去左二家姐強烈推介既無敵家食拉麵,真係好多人,不過又真係好好味喎,我諗我地等左半個鐘啦,不過一入去見到自己碗麵就知道等下都抵喇,可惜今晚已經係最後一晚喇,冇機會再食,下次去日本先再食過啦
返到酒店我打左比家姐叫佢聽日黎接我,之後就上房執執執野,唉~~~真係好驚overweight呀~~~救命~~~
Wednesday, January 10, 2007
瘋狂蜜月之旅 – day 12 (TOKYO DISNEYLAND)
一早好興奮就去啦,點知去到先知,搭mickey車要比錢既,點解唔係好似hk咁,唔駛錢架,不過是但啦,唔通唔搭咩(原來真係可以唔搭架,可以只係行入去,總之就唔比個400 yen啦)
一落車我就好興奮,係咁跳係咁走,一入場就見到我既最愛chip & dale仲有個隻女仔,不過影左出黎,個女仔好醜好得人驚,哈哈
影完chip & dale,我居然唔記得左影花圃呀,不過算啦,好似hk個花圃令d,好啦,首先我地就去tomorrow land,我最想就係去space mountain,噓~~~死咩,維修,亞jim就話想反巴斯啦,哈,冇人排既,唔知點好,睇3D個度又好多人喎,我地唯有去第二度啦
第一個反既game就係馳車天地,唔好反既,好臭同埋慢,又唔可以撞車,所以有d失望
Anyway,我玩下又影下相,又買下野,都可以好開心架喇,最開心就係買左beauty & the beast入面個tea pot同杯囉,真係好靚架,um..仲有就係買左好多accessories,耳環呀,扎辮呀,同掛飾我都啱呀,仲有仲有,仲有一樣好開心好滿足既就係同左7個小矮人影相仲有木偶呀,呢d公仔hk都係未架,同佢地影到真係超開心呀
Um…玩完一輪就去左食野啦,冇咩特別,都係一d又貴又唔係好好食既野啦,食完野又反一輪,好快我地想反又有開既game都反完lur,咁就出返大街一間連一間既shop再行行行,不過已經冇咩好買喇,野食我又唔啱,只係買左d好令既相簿囉,400 yen一本,都ok啦,放下平時d相都幾令架
我初初仲以為tokyo disneyland係好似hk咁,有煙花,原來佢地只係有夜晚巡遊,不過我地冇睇呀,大家都冇興趣,反完,買完,我地就走走走
夜晚返池袋去左餃子城同雪糕城,d餃子好好味呀,不過食下食下都幾貴,食下幾百蚊都唔係好飽,再去雪糕城揀雪糕啦,不過我揀個d唔係好好味,我又咳,冇食晒就走lur,拎左上酒店,不過佢地既命運都係冇人要,到最後一日時就比我地掉左lur
Tuesday, January 09, 2007
瘋狂蜜月之旅 – day 11 (台場)
好不容易,我地先搵到間citibank,好彩佢地d機有plus咋,我先成功拎多10萬yen出黎用,卡卡
拎完錢,成個人都開心晒咁出發去台場喇
我時時都以為台場只係有彩虹橋睇,係好悶,冇野反,冇野買架,初初去到,我都覺得係冇野買架,因為個mall冇咩人,好似10年都唔會有人黎咁
不過行行下,比我見到有間好大既jelly beans喎,好鬼開心呀,不過亞jim話要搵路去影左相先比我買野,所以我好唔願意咁離開左jelly beans,周圍行去沙灘影相,好彩都唔係好難搵
嘩,去到沙灘,好死大風又好死凍囉,我又唔覺得好令好浪漫,係我一路鬧一路行又一路影既情況下,我地又好好彩見到有鬼佬經過,叫左佢同我地影左兩張相,嘩,鬼佬真係唔同d架,d日本人真係唔識影相,次次都懞架,個鬼佬影得好之外,仲好醒咁同我地影左一張大頭,一張全身既相,哈哈,真係開心呀,影影影,影完同凍完之後,我就衝返去jelly beans買鞋喇
今次我就買左一對黑色boots同一對spring collection既高踭鞋,對boots其實我麻麻地鐘意架咋,不過見平同埋聽日就去disney,我真係冇時間再睇鞋喇,所以點都要買一對走架,就算個size係大左,我死都要買對鞋墊,令到我啱著對鞋,哈哈哈哈
買完鞋就去左disneystore睇野,應該係啱啱出左情人節既精品賣啦,比我係札幌見到既多左好多野賣,我當然係忍唔住買左好多野,不過多數都係相架囉,同埋有d公仔我都好鐘意架,不過真係拎唔到喇,同佢地影下相留念就算喇
買晒野,我地就去搵野食,今日食呢餐唔係好好味,不過亞jim見有銀雪魚,所以諗住同我食囉,是但啦,食完我地就出發去sega反喇
一入sega就好興奮,雖然佢已經開左好耐,不過我未去過嘛,一見滑板我就衡左埋去反,嘩,連我呢d反開轉轉轉都唔怕既人,呢個game居然反到我想嘔囉,真係好癲,好彩亞jim冇事咋,反完兩個game,我覺得要拎住大大小小既袋真係好煩,所以就將所有野都放入locker再反過,期間有間鬼屋亞jim好想入,不過我真係好驚,個女仔仲同我講just walking,不過問問下,佢話會有鬼走出黎,我就即刻唔敢入喇,經亞jim講左好多次,我都係唔敢入,最終我地就跟左一班日本仔去左只係聽野個間鬼屋,雖然係聽,不過都ok恐怖架,呢d野試過就算啦,我真係好怕要自己行既鬼屋架,下次有機會,jimjim你先同第二d人一齊入啦,我真係好驚呀
反完sega都差不多5點喇,我地就去搵pet city,未到pet city就去左車展到影左幾張相,好彩我呢個老公又唔係真係好好好鐘意車,佢睇左一陣就走喇,如果唔係,我會悶死囉,去到pet city,佢已經好攰,我就叫佢坐出面等我,我自己就入去買野,d野都唔係好平咋喎,大阪個間犬平好多,所以我都唔算買好多野,不過d野都重架,係回程既時候,有d人就發脾氣,最終當然係比我鬧到半死啦,同埋發脾氣咪又係要拎野,唉~~發都冇用架啦
佢拎住一袋袋既戰利品返酒店,我地諗住係sunshine食dinner啦,點知好多都收左,同leaflet d時間都唔同既,咁是但入左一間係拉麵,都ok既,唔會話好好味,不過一定唔係唔好食囉
食完之後就返酒店,準備一連兩日既大戰迪士尼
Monday, January 08, 2007
瘋狂蜜月之旅 – day 10 (原宿+上野+池袋一日遊)
好,所以一早去原宿,一出街,都有幾多著和服既女仔,唔知係唔係因為成人日,仲多過新年喎,有d係幾靚架,不過有d就好唔得囉
好啦,去到原宿,我仲以為自己冇野買,不過都買左d野呀,一出發我就去左gap諗住同二家姐買褲啦,點知佢就買唔到,我自己就試試試,買左條skinny牛仔褲,好型,好fit,著到好slim,正正正,雖然我一直都唔想買太貴既牛仔褲,不過真係好令喎,又唔係好貴姐,都唔駛一萬yen,所以就買左喇
再行啦,睇左puma,亞jim好鐘意,不過佢又話唔買,咁就再行再行,行行行,去左black label,佢想搵佢鐘意件jacket,不過一樣啦,都係冇3碼喎,佢又再次失望,到我,我又上去blue label,呢間好大呀,我都冇打算買野,不過見到有個好特別既袋,又唔係貴喎,我打算買返hk賣架,不過宜家大家姐就要左囉,個袋真係好令架,係深藍色,不過條皮係閃藍黎架,好令,我估hk人一定鐘意,不過算啦,家姐鐘意就讓比佢啦,咁行完一條又一條既街,都冇特別野鐘意,咁啱見到有anna sui,我就入左去買左少少野送比朋友,跟住就走喇(宜家有d後悔唔買多d anna sui野,原來係hk買係貴好多,唉~~勁死),再去puma,亞jim終於都買左對鞋,佢話好舒服架,雖然我好想買,不過算啦,佢有就得啦,我都係唔要喇
我地就難開左原宿,去上野食零食,仲食埋魚生飯,fei e又話d 魚生飯好好味,一d都唔好味,凍冷冷,食到我地兩個咀都Y埋,不過算啦,都叫食過啦,同埋又真係好平既,500-600yen又一碗,去到二木果子都真係有d興奮,真係好多人同埋d野又真係平喎,買買買,買左兩大袋,成18000 yen,真係唔得佢死,亞jim話重到想死,所以我地就返酒店放低d野,再休息一陣先再出發
今次就行下池袋囉,去左seibu,死囉,一d都唔好行既,賣d野又唔靚,再行再行,去左tabu就好好多喇,見到有jill stuart同vivienne westwood既counter,不過居然冇買野,真係奇喇,唔知係唔係買左好多化妝品,唔好意思再買呢?
跟住就再行多左一陣pacro,買左幾對耳環同扎辮辮,好鬼靚架,我揀既多數都係蝴蝶/花囉
好快又到8點既喇,跟住好似去左松屋食飯,就返左酒店反執野lur,咁又一日,又用左好多錢,所以我聽日一定要拎d錢先可以再去台場,如果唔係,去disney唔可以買野架喇
Sunday, January 07, 2007
瘋狂蜜月之旅 – day 9 (東京,我來了)
好啦,好快就去到東京喇,都係同上次一樣,坐內陸真係好辛苦,隻耳仔好痛
係東京落機,又好好彩,仲有10分鐘我地架巴士就開,所以唔駛等都有車去酒店,一去到酒店就check in啦,放好晒d野,我同亞jim就換新褸出街,好興奮呀,終於都到東京喇,係人都話好正,好多野買,我好緊張呀,我仲未買小仙女個袋架
好喇,我地出發喇,去左新宿先,不過去緊池袋站時,我已經好緊張,唔知點咁,又想睇,又想快d去新宿喎,不過我好快好快都係池袋買左個voilet hunter袋,快到嚇死人,唔夠5分鐘就比錢,跟住就搭JR喇
去到新宿,第一站就係去小田急,係小田急都想買blue label比二家姐同大嫂架喇,不過又好似去伊勢丹好d喎,but沿途我都去左my lord既as know as買左一大堆野,好開心,試試試,試完一堆都係out左一見咋,買左一條褲,3件衫,跟住行行行,又有一間買jelly beans架喎,好想揀揀揀,不過都係行多一陣先啦,但行左一個圈,我都係好想買,就試試試啦,好快好快我就買左一對boots同兩對鞋,卡卡卡卡,於是行完my lord.
就去去去第2度啦,去到伊勢丹,嘩,好多港燦,又逼,d sales又冇禮貌,所以一邊行一邊就鬧鬧鬧,blue label d野又唔啱啦,我就同亞jim去左black label睇,買左條tie,跟住就走走走
再戰小田急,再左小田急blue label,揀左一個袋係幫二家姐買既,一個係買比亞嫂既,跟住我自己又鬼鬼鼠鼠,買左個心心key chain,哈哈,好開心比完錢,就跑去退稅,就係咁,係新宿度起碼放低左10萬yen呀
Saturday, January 06, 2007
瘋狂蜜月之旅 – day 8 (再見札幌)
返酒店check in左先,噓~~呢間房唔係package包架,即刻由有偏廳兩張大床既房變左做得一張兩人床既房,好細呀,點放野好呢?真係有d難度呀
唔理啦,今日都要出去行下架喇,下晝去左食吉列野,好好食架,一人都好似唔駛100蚊,上次係hk食,一人好似要成200架,係日本食野都唔係好唔抵姐,都幾好呀,食個lunch要100係貴左d,不過去旅行就係咁架啦,平過香港就得啦
我都唔記得為咩又鬧交,總之就係嘥左我一日啦,噓~~~
食飯就面左左,跟住我想行街呀,又樣衰衰,仲要係loft度自己行開又唔出聲,又唔認錯,人地想係loft買相簿同貼紙架,冇啦,冇啦,掛住嬲,又冇揀,又冇買,唉~~激死我呀
我都唔知由幾時開始就好返,跟住去左買左個1980 yen既o急,超輕好似就散咁,跟住放左一早係gap買比ann ann個女既衫仔啦,同埋放左我地d羽絨入去,跟住行呀行,我一直都好想買jelly beans,不過又唔知邊度有,行行下,嘩,好大隻jelly beans既舖頭名呀,我好緊張,係咁睇,係咁睇,試試試,試左兩三對就決定左買對金色,唔知點解冇端端隻腳又細左,明明平時著23cm架嘛,宜家要22.5cm先啱,真係奇呀,其實仲好想揀架,不過都係個句,去到東京再買啦
Um…仲有就係去左as know as買左條褲啦,好似係咁上下喇,跟住就去左食拉麵,今次係去好似拉麵橫丁既地方,有幾間,我就揀左一間,好開心,一入去有d坐地下既位,我地就梗係扮下野,坐下地,食完就返酒店,乖乖執野,聽日準備去東京喇
Friday, January 05, 2007
瘋狂蜜月之旅 – day 7 (登別篇)
10點幾我地就搭酒店車去車站,不過尋日講好左,我地今日再去整音樂盒同埋買多個相架比99,點知原來行好遠,我地行行行,行左好耐先到,其實已經冇時間,好驚趕唔切出返札幌坐車去登別,因為唔坐酒店車,自己比錢,要3980一個人架,所以肥豬都算整得好快,同我求其,不過都總算整左個豬豬音樂盒比我同埋用左我另一首鐘意既歌,就係make wish upon a star喇,嘻嘻,豬豬都係為左我,先快快快整架咋,同埋都總算買左野比99,唔駛再時時掛心
我地已經係搭的的出返車站,不過都知係遲架喇,所以亞豬就睇左好多次本書,佢發現除左3980個隻車之外,仲有一架巴士係1900 yen,咁我地就搭呢架啦,一出札幌站,我就好快好快將係小樽買既野放入locker,第日先拎返,之後就去搵車,都好易搵姐好彩,同埋當時係點半,一日先得一架車,好彩係兩點咋,我地仲有半個鐘時間,於是就去左麵包舖買左d包同野飲上車食
一路上登別,架車總係好似好凍咁,唔知係唔係我坐窗邊,d風走左d入黎,我一路都係蓋住羽絨黎訓,訓下
到左登別,一落車就好凍,不過咩都唔好理喇,好彩間酒店都好近車站,我同肥豬一支箭咁入左酒店,跟住上房,放好晒d野,我地就係溫泉街睇下野,影左幾張相,同埋我買左少少手信就返酒店浸溫泉
男同女要分開浸,一早我都話悶架啦,不出所料,雖然有好多種唔同既溫泉,又有露天,不過我真係覺得好悶呀,又冇令既東洋魔女睇喎,我反左半個鐘就上左房訓覺,肥豬就反左好耐先上黎,佢一上黎就話好好反,我就唔理咁多,一邊睇電視一邊中中下,咁佢休息左一陣就去食飯,車,酒店d野又話好食喎,都唔好食既,又多人,又唔知點咁,我地是但食左d野就返上房睇電視喇,我都唔記得肥豬仲有冇去反多次喇,呢日我就好早訓啦,第2朝因為男女既地方調轉左,所以我一早叫肥豬再去反多次,我就冇興趣喇,我係房執下野,準備走好過呀~~~
Thursday, January 04, 2007
瘋狂蜜月之旅 – day 6 (小樽溫泉酒店篇)
餐飯又係傻架,係有專人serve啦,仲要係食好西餐既西餐,由湯,starter,主菜同甜品,一樣一樣上,樣樣都好精緻又好味,連d包都好味過人架,我地每食一樣野都好似食神咁,個頭頂有花架,真係好好味,好開心,好滿足,卡卡卡卡
食完之後,我就行下間房,影下今日既戰利品,跟住休息一陣,我就沖涼,浸溫泉,嘩,一坐低係泉水入面,我就開窗,嘩,個頭好凍呀,不過個身好舒服呀,仲有呀,仲有呀,個夜境好令呀,真係好嘆,好開心,我大大聲叫埋肥豬入黎浸,我浸一陣就出去訓下,訓完又浸多一陣,就係咁,過左我地第一日既溫泉日,係房浸,真係好開心,又可以傾下計,又可以睇下夜境,真係人生一大樂事呀~~~
瘋狂蜜月之旅 – day 6 (小樽篇)
10點幾,我地係酒店食左早餐,又放低左d大舊行李,只係拎住出前一丁o急就展開我地一連兩日既溫泉之旅,第一日就係小樽,拖住個o急行去搭JR,上左一架特快既車,我唔理咁多,一上車就訓訓訓,訓到咁上下,肥豬整醒左我,我就見到滿地雪既景象,唔知我地係唔係到左小樽呢?好似好令,好似好浪漫喎,不過見d人又好冷靜,都唔多人落車,我就再訓,肥豬就影影影(唔知佢影咩),到好似差不多,我就聽到廣東話,於是我就同肥豬一句野都冇講,就行行行,行出車站
我一早估小樽點都會凍過札幌架啦,好彩叫亞豬袋多一件外套,凍起上黎都有得著咋,我地係JR站買左兩支熱既綠茶上路,又幾好味喎
基於我地唔識路去酒店,所以就打的的去,原來要上山,不過就都幾近,係呢段咁短既路程,都搭左我地差不多2000 yen的士,真係唔得佢死,我諗係香港,應該係30蚊內囉
唔緊要啦,上到去已經覺得好令架喇,不過未有得check in,又夾唔啱佢地shuttle bus既時間,所以佢地又call左的士比我地落返運河行街
首先去到就去左咩海鳴樓個度睇野,本書明明話有得整音樂盒架,不過都好似冇咩人咁既,行行行,有得整喇,d野都唔令既,一d興趣都冇,唔緊要,好似有間大d既shop架,我都仲充滿希望架
跟住我地再去運河,嘩,死咩,好死‘sin’呀,真係唔得佢死喇,我一路行就一路鬧,死咩,浪漫浪漫,一d都唔浪漫呀,好驚呀,好驚成個訓低呀,是是但但咁影左幾張相就算
影完相,我就發下脾氣,又話肚餓,又話凍,又話悶,咁肥豬一定係安撫我,同埋同我去食野架啦,去左小樽運河食堂,行左一個圈,有一間拉麵店好似好出名,好多人排隊,唔係好想排,於是就去左一間都坐左好多人既拉麵,一入去就見到4個港燦,講野大大聲好失禮呀,我同肥豬又係一貫作風,唔出聲,唔想比人覺得我地同佢地呢d港燦係一樣既,呢碗麵又幾好食架喎,d味濃過我地係大阪食既麵,都唔錯,係日本,真係是但一間拉麵都好味架,d蛋又正呢,係糖心蛋,連埋d麵一齊食,真係好好味架!!
食飽飽,我就話我要去整音樂盒,沿途有好多咩咩哨子店既舖,入第一間覺得,嘩,好靚喎,不過我唔會買返屋企架,只係睇下,不過成條路實在太多,又好死悶,我又一路行,一路um heat heat,肥豬都冇我符,唯有比我扭,同埋話比我知好快到啦,好彩中途有間朱古力店,我就入左去買左d朱古力去,係入面都試食左好多,真係貪心,哈哈.
行行行,真係行左好耐先去到整音樂盒既地方,我唔理咁多,一支箭咁跑左上3樓,係咁除褸,手套同頸巾就話要整,咁肥豬就同我睇野,我就去揀揀揀,揀下d材料啦,嘩,真係好開心,呢度d野令好多,我初初揀左對結婚公仔架,不過睇睇下又好似唔係好令,所以最終就揀左chip & dale喇,我既主題係森林,有樹有草咁囉,音樂就揀左beauty and the beast,卡卡卡卡
揀好就比錢,比左錢就開始整,我整到好混亂呀,反反反,原來我反左一個鐘囉,不過呢個鐘,係我暫時係小樽最開心既一刻,我一直都好想整音樂盒架,終於都整到喇,整完之後要等半個鐘先可以拎走,所以我就落返樓下睇下野,最終我就買左個相架比姑姑同埋買左兩個相架同一個飾物盒比自己,哈哈,都算有收穫,又唔係貴,全部加埋好似都係6千幾yen,ok啦
好快就半個鐘,我地就去拎返個音樂盒啦,咁想走架喇,不過肥豬又話想等到5點影下個蒸汽燈喎,因為天黑晒又凍,我唔同佢係出面癲,我就繼續睇下人地d音樂盒,哈哈,對於一個shopping魔,比我再行,我當然又買野啦,比我搵到個好啱小仙女既裝飾,佢一早比左1000 yen我,叫我幫佢買d令既野,好啦,呢個係out bud,不過佢結婚我都冇買野比佢,多左出黎既,我送比佢囉,於是就揀左呢樣野啦,再睇多兩睇,點解有monchhichi架,再睇真d,嘩嘩嘩,係我好想買既北海道版音樂monchhichi呀,我係hk見過一次,不過肥豬唔比我買,跟住我想買,已經冇再見喇,上網就買左個冇著衫既,宜家終於都比我搵到喇,唔理咁多,買買買,比錢時,肥豬就返黎湊我,買完,反完又影完,我地就打道回府喇.
Wednesday, January 03, 2007
瘋狂蜜月之旅 – day 5 (魚生飯驚雲)
好,休息完畢,我地就出去食dinner喇,今日係去食和牛呀,不過行行行,行左好耐都搵唔到係邊,好down呀,問人,有人指左我地去一個方向,不過都搵唔到,又再問,今次係三個小妹妹,佢地好好,一路帶我地行,行左一大個圈,又返去我地問佢野既地方,跟住佢地就幫我地打電話去問,好野,終於都搵到喇,真係好多謝佢地,日本人真係nice呀,佢地都用左over 15 mins帶路,好好好好,多謝晒 入到「禪」,我就比左張coupon佢,問佢有冇優惠啦,原來都只不過係食和牛既價錢送多碟壽b你食,是但啦,我決定要第二高級既黑毛和牛放題,一order左,好快就黎喇,個女仔仲同我地放好左d蔬菜係個爐度,d水一滾,我地就食牛喇,只係睇個樣都覺得好琳,好好味,黎喇,黎喇,我食喇,嘩,一放入爐就已經熟喇,再放入口,um….真係好好好好好好正呀,又有牛味,又琳,又滑,真係好食到不得了,本來亞jim仲係咁影我架,唔得喇,我叫佢唔好影,快d同我一齊食食食啦 就係咁,我地食食食,一共食左人地6碟牛,我諗我地都返本架喇,嘩,好飽呀,好開心,好滿足呀,哈哈 返酒店途中,我地就再去影時計台同大通公園既夜境,ok,禮成,返去執野,聽日準備去小樽!!!!
瘋狂蜜月之旅 – day 5 (札幌shopping日)
今日既行程係周街行,不過lunch就想去二條市場,順便去下時計台同大通公園影下相咁
好,未夠10點我地就出發,go go go!!!
由酒店行去大通公園條路,一定會經過大馬嬲同埋西武架,咁我都唔打算去行街住架,不過行過大丸,見到有人排隊等開門,我咪又排下囉,又唔係多人,又唔知佢地等咩,好似好得意咁
當時係就快10點,有d staff走出黎,開門啦,不過d人都唔入去架喎,個staff講講講,講左一輪野,跟住佢就向後行,示意d人可以入喇,嘩,初初d人都冇野架,一可以行,佢地就衝衝衝,唔知衝去邊,我同亞jim就係咁笑,又係咁跟人行,原來好多個門口都排緊隊,四方八面都有人衝上電梯架,我地仲拍埋movie,真係好好笑
好啦,我跟d人衝衝衝,真係唔知衝左去邊,上上下,上左去童裝,我就唔啱睇,所以落返下面啦,最終我冇同佢地一齊搶衫,不過我搶左一個anna sui既斜咩袋,白色,d皮好軟架,原價係3萬幾,宜家折左退埋稅就2萬都唔駛,都ok啦,又唔係好好好抵,不過都值,d皮真係好靚,本來想揀下絲襪架,不過我又一早將個袋將單退左稅,絲襪又揀唔夠1萬,所以唔買住,gogogo,下一站西武.
未入西武就比隔離座loft吸引左,行左入去就見到我好想買既日本甲甲貼紙呀,石呀,珠珠呀咁囉,跟住我就揀呀揀,係咁揀,揀左一大堆,咁又因為我地兩個都覺得個頭凍,所以就去左揀冷帽,係咁反,係咁反,我就買左一頂黑色懶令既,亞jim就買左頂黑灰色,帶左成個二世祖咁,哇哈哈哈哈.
跟住就過去西武,一行就見到有間agnes b,我就叫亞jim問下有冇退稅,有得退我就買買買喇,一問就知有啦,仲講埋係幾多樓,我二話不說就拎住要買既袋同sale講,我要兩個,一個黑色係幫人買,一個啡色係亞jim既,不過out of stock喎,我地都有d失望架,不過個sale好醒囉,即刻拎左個連display都冇既new color出黎,係杏色,ok,幾令,就買買買,唔駛5 mins就買左兩個袋,幾勁呀,跟住就去左退稅,之後就繼續去時計台方向出發.
途中又跟過間丸井今井,其實係好國貨架,不過見凍凍地,咪入去睇下有冇絲襪賣囉,嘩,點先呢度好多款,揀揀揀,揀到多過1萬yen,於是就比錢喇,好開心,買買買,反反反,拎到一手都係野,哇哈哈哈哈.
買完一大輪,終於都去到時計台影相,影完再行過d就係大通公園,又影影影,好鬼凍呀,影左好鬼耐,我開始唔耐煩,所以我地就繼續出發去二條市場睇魚生.
都唔係行左好耐就去到目的地,當時大概12點幾1點啦,好多crab呀,不過好似冇人買,冇人食咁既,我地好驚,不過都行行行,睇下見唔見魚生飯先,行行下終於都搵到,不過又係好似唔係好多人,我地好驚,企左係門口好耐都唔入去,我叫亞jim決定食唔食,因為我又唔係真係好好好鐘意,如果驚,我係可以唔食架,佢本來都話唔食喇,走啦,不過當我地想走時,就有個香港女人同我地講,食啦,唔驚,好好味,好新鮮,d海膽好正,帶子都好好味,黎到就試下啦,咁比佢講一講,又真係好想食下,臨入去之前,個女人仲同我講,你地係唔係住keio plaza架,今朝好似見過你地呀?我就話係呀,我地都係住個度架,咁同佢say bye,佢就走左,我地就入去食,其實我心諗,好驚呀,我都好似冇見過你,點解你會望到我架,唔通我真係咁靚?哇哈哈哈哈
Tuesday, January 02, 2007
綿綿頭上飛花的rera outlet (瘋狂蜜月之旅 – day 4)
首先行左男裝先,我一眼就睇中左件橙色外套,好型呀,我二話不說就叫亞jim試,佢本來唔想要架,又話貴又成,我唔理佢,一手就放左落個籃度,我同佢講,拎住先啦,一陣唔鐘意先唔要啦
跟住再行,見有件白tee啱’爸爸’,又唔係好貴,就買呢樣比佢啦
再睇再睇,鞋又唔係好靚,咁我就睇女裝喇,d女裝都唔係好得,不過o係唔係好得既情況下,我都揀左一件米白+藍既外套,呢d款我想買左好耐架喇,不過一直都覺得貴貴地唔買之嘛,宜家好似200多d一件,ok啦,就係買左3件野喇.
跟住我地一出去就見到落雪喇,真係好開心呀,落雪,係我真真正正第一次見,好靚,好靚,好浪漫,我地兩條港燦就係咁係度影相,係咁笑,d人唔知會唔會以為我地係傻既,哈哈
再戰edwin,入去係因為想買牛仔褲比小鴨,不過未見童裝時,就發現有件橙色sweater好啱二家姐,佢話幫佢買架嘛,咁度一度啱身,就拎走喇,再去睇牛仔褲啦,好快就揀左兩條slim比小鴨,又平又靚,抵抵抵呀
再行,再行,都唔知係咩舖頭,不過我就買左一件白色毛毛背心,好平,2100 yen咋,靚過big six個d好多,跟住又買左一件Cinderella tee比自己同埋一件Donald tee比大家姐.去到levis,好想買條牛仔褲,不過試來試去都唔啱,又唔想係outlet買d唔係平既野,所以都係走走走
第2間令亞jim癲左既shop就係nike,佢一入去就好開心,就話死啦,有好多野想要呀,我就叫佢慢慢揀,唔好急,衫,佢就唔啱架喇,係鞋囉,佢睇左好耐都唔知要邊對好,我就同佢揀左一對啡底白tick既,仲同佢慢慢試size,終於都有一對好fit喇,咁就買買買啦,本來我都睇中一對架,不過睇睇下又唔係真係好鐘意,費時拎喇,所以冇要.
係nike出黎,好似仲大雪左,又啱啱日落咁,真係靚到不得之了,咁我地又係咁影相,又叫人同我地影,我地發現d日本人係唔識同人影相架,佢地影得好怪,不過是但啦,叫多幾個,都有一個係正常既,嘻嘻
影影影,買買買,反完一輪,我地就返機場拎返d行李去酒店,我初初仲以為去酒店d巴士好密,原來我地要等9個字先有車,不過都冇法啦,等啦,反正就算宜家即刻有車,去到札幌都係冇野行架啦,當時已經係6點幾,出得市區都7點幾8點架喇
係等既時候,我就出動埋個出前一丁o急仔,死啦,我地係outlet買既野都裝滿一小o急喇,宜家d o急真係好full,都唔知仲可以點買野,唉~~
我見有時間,我就打比二家姐同佢傾下囉,一陣係酒店唔駛再打呀嘛,咁反下,又食下,又傾下計,好快就有車喇
嘩,一上車,一車都好似有病咁,後面個亞伯係咁咳,係咁咳,搞到我對札幌既感覺好差,一路搭車又驚喎,又唔知去到邊,又黑麻麻,總之我就係訓下又醒下,又好擔心咁,不過坐左個幾鐘,終於都見到d好似樣既野,有百貨呀,有d大d既酒店呀,咁我先安心d,我地酒店係直接有個機場巴士站架,所以一落車,就有人幫我地拎d野去check in喇.
哈哈,呢間酒店d人好勁呀,d英文好好,好易聽,好易明,大家溝通得好好,咁bell boy就帶我地上房,嘩嘩嘩,間房好大,有偏廳架,個bell boy一走,我就癲左,係咁打開d o急,係全部可以打開晒,唔駛一個個開,好good呀,不過我都係反下姐,反完一陣,我好快就著好衫,話要出去食飯喇
原來我地酒店行出去,話遠唔遠,話近唔近,都要凍一輪架,今晚就是是但但係地下街求其食飽就算,聽日就係我正式係札幌shopping既一天喇.
瘋狂蜜月之旅 – day 4 (拜拜Osaka,踏上北海道之旅)
雖然只係留左短短兩個full day,不過都好似好好反,好多野睇,好多野買咁,唔知去到札幌會點呢?我總係覺得會好悶
我除左係大阪買左一堆野之外,我去universal個日就已經唔見左kelly送比我對手套,係唔見左一隻,好唔捨得,不過就是但買左一對1000 yen黎用住先囉,嗚嗚~~bye bye Osaka, bye bye手套
嘩嘩嘩,我地入左閘,坐係度等上機時發現,點解個個去hokkaido既人都好似鄉下婆咁架,好恐怖呀,我地一路等,一路睇d人,又一路笑,我仲係咁同亞jim講,死啦,死啦,好似返鄉下咁,都唔知有冇野買架
坐呢架內陸機真係好辛苦呀,唔知佢係細呀,定點啦,坐個幾鐘,我有一半時間隻耳仔係超痛,所以我係訓又訓唔到,坐又坐得唔舒服
嘩,一land左就見到有雪呀,我唔係第一次見,不過亞jim就第一次,佢好似好興奮,不過我都覺得好開心,咁先夠浪漫,先似honeymoon架嘛
落機時,經過冇暖氣既通道都感覺到好似凍過大阪喎,我就唔驚喇,因為我著左好多衫,係亞jim有衫又唔著,真係激死人
好,拎完行李就去問下sammi介紹我去既rera outlet有冇人識去,如果冇人識去,我就唔去喇,一問information,佢就即知我地想點,仲教我地有free shuttle bus去,比埋個map我地,真係好呀,咁睇黎,好似都幾出名喎,睇下個map,都好似幾多識既牌子,ok,去啦
Monday, January 01, 2007
瘋狂蜜月之旅 – day 3 (新年喇)
新年喇,新年喇
Happy new year呀!!!!
今日係大阪最後1日,我要買,我要買,咩都買一餐
不過一早都知好多百貨今日都唔開架喇,即管去心齋橋度行下啦
嘩嘩嘩,一去到條街,雖然唔係好多舖開左,不過都好似幾開心,幾熱鬧,佢地嗌嗌嗌,唔知嗌咩,尋日買波鞋間shop又有開,有福袋賣,不過我冇興趣,一陣返轉頭先同家姐買波鞋
再行行行,行行行,嘩嘩嘩,終於都有賣衫既shop開喇,仲要好似有好多人排隊買福袋喎,我就入去shop行行行,視察一下先,因為佢個門口,佢地有幾個唔同牌子既福袋賣,所以我要好仔細睇下我鐘意邊個牌子既野多d先,好緊張呀,好緊張呀,行左5 mins,我終於都有決定喇,好,就呢間啦,於是係唔駛講野既情況下,我就用左10500 yen買左我平生第一個福袋喇,好緊張好開心,唔知入面有咩呢?
不過我地都決定行多一陣先返酒店開袋,哈哈
行呀行,見到我地係city super買過既甜番薯呀,又係二話不說就買左喇,um…好味呀,好甜,好好味,一路行一路食,行行下,行到去難波喇,難波應該係一個都幾多野行既地方,不過好多都冇開,所以我地就打道回府開福袋喇
其間我都有買左d野食同野飲架,食得既,係我係零食物語買過既餅,成30蚊盒,係日本買,估唔到係168 yen一盒囉,10蚊多d,唔理咁多,買左先講,就咁就買左4盒喇,哈哈.野飲,就係我地一路上路既飲品,唔知咩咩汁,都幾好味既,大大支都係10蚊度,真係平到笑呀
好野,終於都返到酒店喇,亞jim仲要拍埋我開既過程,真係好~~~緊張呀~~
開開開~~~嘩,一開就好開心,係一件白色有帽既綿褸,正,好鐘意
再黎,係一條啡色短裙,都ok啦,都會著既
再黎,係一件黑色樽領,ok呀,呢d一定會著(不過打開左,原來好細件,送左比人lur)
再黎,嘩,係一個黑色冷袋,嘻嘻,我係呢個shop度都有玩過個袋架,我覺得都幾得意,都有少少想買,不過都係睇定d先,所以冇買,估唔到,我宜家得到喇
再黎,一件黑色反領短袖tee,其實好型架,不過又係好細件,我又送左比人lur
再黎,一件唔知咩,我都唔識形容,總之就係唔知點著啦,宜家就比左nic nic反喇
再黎,一件黑色孖襟褸,嘩,都幾型架,返工著啱晒
最後,一件彩藍樽領,都ok啦,不過未試,唔知啱唔啱著
1,2,3,4,5,6,7,8,8件衫,只係兩件褸同個袋都值回票價啦,抵抵抵呀
開完呢個福袋,我地休息左一陣又再戰shopping mall喇
今次去左好近酒店既OPA,一入去,我就要去dou dou買過福袋先,真係唔好講笑,話晒都係it牌子,d款都好啱我架,買買買,又用左10500喇
再行,再行,見到小仙女個袋個牌子呀,嘩,個sale又係咁同我講野,好似好熱情,我好想買架,不過opa又冇得退稅,雖然係好想好想即刻買,不過都忍左一忍,再上,再上,嘩,上面好熱鬧呀,好多野買呀,不過我行來行去,都係買多左一件黑色閃閃蝴蝶結衫姐,好靚架,我仲以為佢係4千幾yen,原來有discount,比錢時先知係唔駛3千yen,即刻又覺得好開心呀,呢年衫,有係can can度出現過架~
其實行行下,有件褸我都幾鐘意架,好多間shop都係近似既款,不過當然有d係靚d,有d係cheap d啦,靚個d都要萬幾二萬一件,又好似唔係一開始就買貴野好喎,所以唔買唔買,咁行行行,行晒成幢opa想睇既野,就返酒店lur,其實個福袋好重,要放低佢先
跟住放低左就出去食野,去左笑笑度食,其實即是和民姐,又唔係貴,d野都ok好食啦,係間間shop都close既情況下,食左呢間,都算唔錯架喇,ok,咁又一餐
返到酒店就開dou dou福袋喇,一開有一條牛仔褲,都幾靚,唔錯唔錯,亞jim就話好日本喇
再黎,就係兩件背心,一件就好斯文既,一件就普普通通,咁兩件都幾靚架
最後,登登登登,就係我一直都好鐘意件褸呀,仲要係我想要既黑色呀,其實我從來都冇試過有黑色褸架,真係好好好開心呀,就算冇其他既野,就咁一件褸,我都覺得個福袋超抵呀,哇哈哈哈哈
今晚有同我既大阪戰利品影相,跟住就好努力咁執野,準備聽日去北海道
Bye bye, osaka ~~~


text:
落機時,兩人一路行一路有講有笑,仲講到手舞足蹈!
探熱針
機艙黐埋坐 雙宋香港拍拖
韓劇《太陽的後裔》熱爆亞洲,兩位主角宋仲基同宋慧喬人氣高企!今個星期開台嘅 ViuTV押中寶,立即重金禮聘「雙宋」來港宣傳,實行打響頭炮!
集合到兩位主角宣傳機會少之又少,加上戲假情真嘅新聞鬧得熱烘烘,「雙宋」合體可以話係全世界都望住!喺韓國影唔到兩個人一齊上機,落機又行到離行離列,其實飛機上難掩興奮心情,今次可以行孖咇出埠,話唔定微服出街拍吓拖呀!
落機即刻彈開
宋仲基宋慧喬旋風式訪港宣傳, ViuTV非常大手筆,除咗有指酬勞高達七位數之外,所有配套都要係最高級,包括來回頭等機票,入住六星級四季酒店,用房車接送等等. 4月 4日雙宋坐 KE613由韓國仁川機場飛往香港,據知兩個喺頭等嘅第一排一齊坐,不時有講有笑,講到落機都唔肯停.
本來並肩一齊行出機艙,不過一見到大班機場職員喺出口用手機影相睇熱鬧時,宋慧喬立即煞有介事彈開,仲超前宋仲基行到幾丈遠,低頭㩒電話扮唔熟!明明傾得好哋哋突然被冷落,就好似劇集入面嘅情節一樣,戴黑超著皮褸嘅宋仲基雖然保持笑容,都難掩失落,唔通真係要保護戀情?
記者會打情罵俏
到埗第二日雙宋著到靚靚出席記者會,喬妹一條灰色及膝連身裙,非常斯文,而宋仲基就寶藍色西裝配開胸恤衫,型格十足!佢哋喺合照環節不時咬耳仔,宋仲基仲輕輕搭住喬妹膊頭,好有默契!兩位先打招呼,喬妹成日嚟香港,用廣東話打招呼梗係無問題,而第一次嚟香港宣傳嘅宋仲基就用普通話:「大家好,我係宋仲基,見到大家好高興.」已經足夠令到所有女 fans尖叫.
之後大會安排十個幸運 fans上台同兩位主角握手,本來都好有秩序,後來有 fans開始同佢哋傾偈,傳紙仔,合照完之後仲有 fans要求抱抱,難得宋仲基好親民,攬咗兩個!講到佢哋喺戲中嘅角色造型,著軍服同醫生袍,喬妹大讚緋聞男友一百分,宋仲基用普通話回番「漂亮,真的漂亮」,公然打情罵俏!
續集難產拍唔成
《太陽的後裔》氣勢如虹,韓國播到最新一集,收視破紀錄收 33%,做多兩個星期,播埋最後四集就大結局,好多人都睇好《太》劇可以打破最高收視, 2012年金秀賢主演《擁抱太陽的月亮》嘅 42.2%,超越《來自星星的你》!由於劇集已經一早拍好,無得添食,於是電視台決定喺大結局播完之後, 4月 20至 22號一連三日推出特輯,重溫精彩片段以及公開幕後花絮,希望可以延續收視神話!
對電視台嚟講,最想都係拍續集!賣埠賺到盆滿鉢滿,海外好多買片都好想有第二輯,劇集監製就話佢都想拍,不過如果要拍嘅話,一定要原班人馬.男女主角宋仲基同宋慧喬而家片約不斷,工作排到密密麻麻,要度期拍絕對唔容易,睇怕好難成事,各位劇迷要失望喇!
撰文,攝影,攝錄:娛樂組


text:
Not So Nice | 玩下好唔好
「駛唔駛咁認真呀.」
中學既時候成日有人捉校服唔整齊.其實係人都知根本你越係要捉,就越唔會著得整齊.有一次比人周個髮型太誇張,係學校門口比個呀sir捉住.佢地諗住學校門口多人,可以羞辱下你,又警戒下其他人.講講下,有個friend行過,佢一見到個呀sir即刻調頭走.通常如果嗰日守門口個呀sir係惡既,好多人會係門口出面等到打左鐘,個呀sir走左,寧願當遲到先返課室.我見到佢,我即刻指住佢話:「佢都有染頭髮喎.」個呀sir即刻的埋佢過黎.
我篤佢出黎唔係因為我憎佢,因為我知佢啲頭髮一向都係天生有啲啡,佢一早寫埋家長信,根本奈佢唔何.「佢啲校服好多問題架佢.」佢未行到埋黎個呀sir已經轉移左視線去佢身上.同時我大大聲講,周圍行緊入學校既人都望左過黎,有啲仲笑埋出黎.我見個呀sir冇望住我,我都忍唔住對住個friend笑左出黎.跟住嗰十分鐘,我同個friend就互相係度篤大家,個呀sir就好認真咁聽,但係周圍經過既人就時不時偷偷地笑.
即係好似你會攞支原子筆,上上下堂,靜靜雞伸隻手去隔離畫花人地本書,然後到個呀sir擰轉頭你已經變返個抄緊notes既乖學生.
我鐘意扮乖,亦都鐘意扮跩.
Imaginary Perfection | 冇得輸
你要想像你有一個對自己不離不棄,隨時都可以返去佢懷抱既女人.
佢係任何情況之下都唔會令你感到自責,唔會問你發生咩事.
但係千祈唔好搞錯.呢個女人係絕對唔需要你既可憐,因為佢同你自己都知道佢係仍然充滿吸引力.係咁既情況之下,你同任何其他女性之間既相遇都會保持係友誼賽關係.無論過程同結果係點,你都唔會有落空既感覺.因為即使你被拒絕,你只係嬴唔到你張六合彩,唔係冇左份工,你仍然可以繼續一日三餐,下期再買過.呢種額外既獎賞根本係玩票性質,冇諗過要長期擁有,又點講得上失去呢?最多只會令你可惜,唔會令你可憐.你冇權因為咁而覺得寂寞,因為你仲有個對你不離不棄既女人.
佢唔會放過你,你亦都唔會放過佢.
但係要記住,千祈唔可以係真實世界度比一個咁既女人存在 – 一個咁既女人只可以係一個幻想.
Dream Eater | 青春食糧
每晚佢著住套貼身cutting既西裝行入同一間酒吧既同一張枱,嗌一杯凍滾水,坐係度等.每次見親佢都會有個女仔同佢傾緊計,每一晚都係新既臉孔,同樣都係青春活力.呢個男人好似有講唔完既話題.講既時候帶住微笑,但係唔會指手畫腳,佢雙手永遠都係疊埋一齊,兩隻手肘放係枱上面.就算過女仔因為聽佢講既笑話笑到眉飛色舞,又或者佢既故事感動到個女仔要比佢一個擁抱,佢仍然會好似佢嗰杯凍滾水咁坦蕩蕩,等個女仔期待佢既目光再次出現,然後拋出一啲說話去令個女仔繼續著迷.佢享受住同呢啲女仔傾計既過程,完全唔會因為其他人既目光而有壓力.成間酒吧好似係佢屋企既後園,對佢黎講有一種親切感.甚至乎成個籣桂坊都只不過係佢屋企既其中一件傢俬.呢個地方既歷史只係佢既歷史既一部份.即使每晚一次又一次經歷寂寞同歡愉, 佢仍然保持年輕.佢唔需要打botox,更加唔需要拉面皮.因為佢每晚都青春活力既女仔做佢既食糧.
Unintelligible | 不能理解
On the surface, an intelligible lie;
underneath, an unintelligible truth.
– Milan Kundera
美麗的謊言 – 呢句野本身都係個謊言.
如果你唔係心入面唔舒服,你駛鬼重新包裝你個謊言咩.講真,大家都係搵啲野講,唔想dead air唧.
如果你將所有野都要加個道德界線,你聽落會好似好合理,但係未必合乎人情.當一家五口剩係食得起塑膠漢堡包,你估個老豆真係唔知食有機芥蘭加地中海橄欖油健康啲咩?你會話,唔係喎,可能佢盲字都唔識多隻,可能佢真係比人呃左喎.咁呀哥你都讀好多書啦,你每人製造幾多污染,地球仲有幾長命你又知唔知呀?唔通我又話你係度慢性自殺,蠢個豬頭炳呀?
我冇話我明,但係我睇唔過眼你扮明唧.
Attractiveness of the shadow | 蠱惑
陳世美 黑超 男人敷mask 網名 Charm 你估下? 灰色 插水 蘋果 賭神 marketing 小姐你… 或者/maybe/可能 笑騎騎放毒蛇 西裝 摺櫈 床下底 唔出聲 三個人 大霧 襪入面 密碼
How about lust? | 玩弄感情
當一個人「春心動」既時候,當中其實包含左好多唔同既情感.
細個既時候見到女同學啲校服裙吹起左少少,周圍啲男仔就會你眼望我眼,同一時間發出一種輕微既歡呼聲.呢啲聲音比平常既歡呼聲低沉少少,主要唔係要比其他人聽,係用黎響應一種低俗而純真既歡愉.當觸及到一個大家唔敢直接講出黎,但係又係人都知係咩既禁忌,就會有呢種會心微笑既聲音.
到大個啲,有時會見到自己心儀既異性,或者自己鍾意既偶象明星,如果你同佢咁啱有眼神接觸,佢又對你表示友善,好自然會有一種「觸電」既感覺,令到人繃緊身體,縮起膊頭,手腳好似輕微抽筋,有啲似輕輕比人用針拮既痛快.口會自然張開,發出一聲好輕既呻吟.有啲似當你搖住隻紅酒杯,用性感而磁性既聲線係度同個啱啱係吧枱度識既型男/索女傾緊計既時候,聽上黎會有啲似深宵電台節目主持既聲,呢種語氣有一種懇求既感覺,同時亦都展露左關愛既溫柔,經常見到rock star會濫用,最出名係Marilyn Monroe.
淫笑係咁多種入面最輕既一種,包含住一種爽快既動感.不著邊際既淫笑有一種令人充滿幻想既生命力,傻得黎有啲天真.而若忍若現既淫笑就好有神秘感,有一種高高在上既驕傲好似Don Juan既氣勢,令人想睇下佢底牌.
而最令我有興趣既「春心動」情緒係:怕醜
因為怕醜你會變得暴力;因為怕醜你會扮傻扮冇野;因為怕醜你會有無限意志.


text:
香港飲食文化
香港飲食文化係東方文化同西方文化嘅交匯所在,發展出咗一套揉合中國菜(主要粵菜)同西餐嘅飲食習慣.日本菜,韓國菜,台灣菜,越南菜,泰國菜同印度菜等餐廳喺香港成日見,因而有「美食天堂」之稱.
喺香港文化發展中,飲食佔有重要而有趣嘅一環.以往嘅大牌檔同大笪地等街頭食檔,老字號嘅酒樓食肆同埋各類地道醬油,糕餅同特色嘢食,都成為咗香港人嘅集體回憶,並且繼續傳世.過去百幾年來香港經濟同香港社會急速發展為香港人嘅飲食文化帶來新嘅風貌.到咗今日,飲食由過去嘅只係填飽個肚,發展到對色香味美嘅追求;食肆亦由樸實簡陋,以至講求裝潢華麗;菜式由地道口味,到世界各地美食共冶一爐,足以反映香港人飲食態度同生活質素嘅轉變.
此外,根據綠色和平講,香港係全球人均食魚量最高嘅城市[1].
目錄
傳統中式飲食[編輯]
本地菜[編輯]
香港家庭大多以華人嘅中國菜為家庭菜.佢哋大多保留咗自己民族傳統飲食特色.喺華人社區內,以廣府人,客家人(尤其係香港新界嘅原居民),潮汕人,蜑家人為主.因此粵菜,客家菜,潮州菜等都視為本地菜色.盆菜係香港新界原居民喺節慶時嘅傳統菜.西貢市,南丫島,流浮山同鯉魚門就以海產聞名.古漁村好似長洲同大澳重有傳統食肆營業.
喺第二次世界大戰之前,香港中上環一帶遍佈供應點心同茗茶嘅中式茶樓同二厘館,例如石塘咀至西環一帶嘅三元樓,燕瓊林,中上環嘅冠南茶樓,三多茶樓,雲來茶樓[2],高陞大茶樓,平香茶樓,得男茶室,得雲大茶樓,蓮香樓同埋陸羽茶室,灣仔嘅龍門等.由於茶樓客人差唔多全部係男人,茶樓名多數用「多男」,「得男」寓意開枝散葉嘅傳統思想.早年嘅茶樓分為樓座同地廳,樓座嘅風景好一啲,茶價係七厘,地廳嘅茶價係三厘六,而二厘館嘅茶價當然係二厘.三四十年代,茶樓競爭進入白熱化,茶樓開始喺夜晚開設歌壇,表演粵曲.後來附設歌壇嘅茶樓多達三十幾間,例如如意,富隆,平春,添男,大觀,蓮香,高陞等[3].當年高陞大茶樓請過女伶梁瑛演唱粵曲,並且另聘樂師伴奏.
除咗茶樓,當時重有主要舉辦筵席嘅中式酒樓,例如杏花樓,鏞記酒家,南園,西苑,文苑,大三元,宴瓊林,聚馨樓,探花樓,觀海樓,桃李園.杏花樓係香港嘅第一間酒樓,1846年喺西環水坑口開設.1900年,酒樓已增至三十幾間[4].香港人鍾意飲早茶,中式茶樓每日喺清晨約五點開始供應點心,到中午為止.戰後,中式酒樓亦開始兼營茶樓嘅業務,供應多款新式點心.喺經濟起飛嘅八十年代,香港夜生活越來越繁盛,因此到咗九十年代,部份酒樓新設夜茶服務.
齋菜方面,一般嘅寺廟,好似寶蓮寺,圓玄學院,觀音寺會供應正式嘅齋菜.由於早期交通唔方便,有商人會另經營齋菜館.香港第一間齋菜館就係喺1935年成立,喺半山區堅道嘅小祇園.齋菜館亦會賣埋佛經,佛珠,木魚等佛教用品.素菜館就會供應一啲仿葷嘅素食.
避風塘原本係船隻避風地方,由於大量東南亞食材經呢度進口,一啲灣仔嘅餐館就乘勢推出帶有戰後避風塘特式嘅小菜.避風塘菜式一般以海鮮為主,辛辣同味濃係佢特色,好似避風塘炒蟹.另外,喺香港仔避風塘嘅珍寶王國亦係非常出名嘅海上食府,並且係香港主要旅遊景點之一.隨住香港經濟起飛,香港人對飲食要求越來越高,以海鮮為主嘅高級食府相繼出現,好似阿一鮑魚,阿翁鮑魚,新同樂同海都海鮮酒家等.
早餐方面,白領香港人比較鍾意飲早茶;但對於要出賣勞力嘅人,米就係每餐嘅主要食糧.佢哋嘅早餐主要係白粥,油炸鬼同香港特有嘅炸兩.
中國人喺秋冬食野味嘅風俗,喺香港亦曾大行其道.蛇羹(尤其係太史五蛇羹),果子狸,穿山甲,禾花雀一度係成日見嘅野味.後來,好多野味受到法律保護,要品嚐野味就要返到中國內地.
外江菜[編輯]
隨住第二次世界大戰前同埋國共內戰,唔少中國內地各省移民湧入香港,當中上海人,寧波人為數唔少.佢哋帶到香港嘅上海菜,寧波菜,徽菜被統稱為外江菜.
上海人促進咗香港工業,上海菜式亦同時漸受香港人歡迎,例如粢飯,豆漿,上海粗炒,大閘蟹,賽螃蟹,螞蟻上樹,高力豆沙等.出名嘅上海菜館有老正興同三六九上海菜館.
香港川菜以麻辣為特色,雖然喺用辣椒方面已經受到咗亞洲各國嘅影響,但加入新嘅烹調方法,令香氣更甚.而家好多川菜館都喺菜牌上顯示菜餚嘅辛辣程度,以資識別.
特色飲食[編輯]
大牌檔[編輯]
- 內文: 大牌檔
大牌檔曾經係非常普遍嘅食肆,但係由於嚴苛嘅衛生條例以及政府唔再向公眾發出有關嘅經營牌照(許可證),大牌檔喺港已經面臨絕跡嘅命運.大牌檔慢慢將茶水檔搬到室內,並結合以菠蘿冰,雜果冰同紅豆冰作招徠嘅冰室,演變成今日嘅茶餐廳.茶餐廳主要提供即食麵,雲吞麵,米粉,煎蛋,糭同粥等廉價嘢食.部份大型茶餐廳會供應炒粉麵,好似乾炒牛河,福建炒飯,星洲炒米.有啲好似太興燒味茶餐廳兼營燒味業務.當日本料理喺香港受歡迎嘅時候,茶餐廳亦開始供應部份日本熟食菜色.早餐方面,就供應牛油麵包,多士,雞蛋,腸仔,咖啡,奶茶,蛋撻等.雖然呢啲嘢食名喺每一間茶餐廳都係一樣,但真正嘅製成品會因唔同嘅茶餐廳而有少少唔同.
絲襪奶茶[編輯]
喺殖民地時期,香港慢慢吸收咗英國嘅飲食文化,其中英式下午茶逐漸本地化,成為茶餐廳嘅主要部份.當中最出名嘅就係「絲襪奶茶」.「絲襪奶茶」用多種茶葉沖泡,用好似絲嘅綿網過濾,再加入淡奶.「鴛鴦」就係香港另一特色嘢飲,以淡奶,紅茶同咖啡混合調製而成.喺餅店同茶餐廳可以搵到蛋撻同菠蘿包呢兩種中西文化混合而成嘅香港特色嘢食.及後,其他創新嘅嘢飲出現,好似檸啡同埋檸賓.
街頭小食[編輯]
- 內文: 香港街頭小食
街頭小食係香港飲食文化嘅一部分,魚蛋,雞蛋仔,腸粉,碗仔翅,砵仔糕,格仔餅,狗仔粉,涼粉,豬紅,牛雜,馬仔,龍鬚糖,脆麻花,蛋散,煎釀三寶都係好受歡迎嘅街頭小食.大部分街頭小食都係來自廣東,但亦有少數來自其他省份,例如薩琪瑪係滿洲小食.香港其他嘅鹹甜小食亦充滿傳統風味,有啲更係香港特有嘅,好似元朗嘅老婆餅同老公餅.客家人嘅茶粿就喺離島地區比較受歡迎.
車仔麵出自1950年代,當時大陸內地難民湧入香港,謀生困難,所以湧現咗流動攤販.流動攤販為咗運輸方便,將所有廚具嘢食放喺細細嘅木製手推車度上,車仔麵因而得名.由於顧客可以隨意揀選擇麵條,配料,湯汁,而且價錢實惠,所以受到大眾歡迎.
港式甜品[編輯]
港式甜品選擇繁多,傳統嘅有糖水(北方稱甜湯),包括紅豆沙,綠豆沙,芝麻糊,杏仁糊,燉奶,西米露,合桃露,麥米粥同甜品涼粉等,糕點嘅有千層糕,紅豆糕,馬拉糕,桂花糕等,西式嘅有芒果布甸,芝士蛋糕等,重有中西合璧嘅西米布甸同近年出現嘅楊枝甘露,西米撈等.
涼茶[編輯]
香港天氣炎熱潮濕,能夠解暑消毒嘅嘅涼茶成為民間常用嘅中草藥飲品,例如廿四味,五花茶,雞骨草,火麻仁,菊花茶,酸梅湯同竹蔗茅根水等.涼果方面,就有嘉應子,山楂餅,話梅,陳皮梅,飛機欖等.
私房菜[編輯]
1997年亞洲金融風暴後,香港經濟下滑,私房菜成為飲食業界一種新嘅經營模式.中國嘅私房菜原本係達官貴人喺生活安穩後,飲食上不斷有所追求,產生偏重主人口味嘅特別菜色.香港人將中國各省份嘅私房菜移植到香港,以比較隱蔽嘅樓上舖方式經營,地點遍佈港九,好似名門私房菜,囍宴,活色生香等.後來,除咗四川私房菜,潮州私房菜,順德私房菜,重有法國私房菜,意大利私房菜,日式私房菜,素食私房菜等.
外來飲食文化[編輯]
作為國際美食都會,香港匯聚咗各國菜色,成日見嘅有:日本菜,韓國菜,星加坡菜,馬來菜,泰國菜,印尼菜,印度菜,尼泊爾菜,俄羅斯菜,越南菜,英國菜,美國菜,法國菜,瑞士菜,德國菜,意大利菜,中東菜,南非菜,甚至阿根廷菜.香港食肆主要集中地包括銅鑼灣,九龍城,蘭桂坊,尖沙咀,跑馬地同中環蘇豪區,其中九龍城以東南亞菜色為主.
酒吧同餐廳[編輯]
赤柱嘅居民以僑居香港嘅外國人為主,故此而家區內擠滿大量歐陸餐廳同海邊酒吧[5].然而,香港嘅酒吧好早已經喺中環嘅蘭桂坊同灣仔嘅駱克道同謝斐道出現.因為早年洋行集中喺中環,而英軍喺當年嘅添馬艦海軍基地上岸後喺附近嘅灣仔留連.後來,酒吧遍佈咗尖沙咀嘅廣東道,諾士佛台,寶勒巷,尖東,旺角太子地鐵站附近,甚至大埔.外國酒吧常以富歐洲國家特色嘅裝潢為賣點,售賣嘅啤酒產地亦會相配合.由於香港係前英國殖民地,英式同愛爾蘭式嘅酒吧比較多.英式酒吧一般座位比較少,愛爾蘭式酒吧會供應愛爾蘭咖啡,美式酒吧就比較富現代感.呢啲外國酒吧嘅顧客都以外國人同喺外國生活過嘅香港人為主,集中喺中環,灣仔同尖沙咀.自1991年起,為咗推廣同宣傳,慕尼黑啤酒節每年喺廣東道舉行.另外,一啲平民化嘅酒吧就集中喺旺角,太子地鐵站附近同其他地區,常有啤酒推廣小姐喺呢類型嘅酒吧出現.
二十世紀初,香港已開設咗多招待高等華人嘅西餐廳,好似中環嘅華樂園,威靈頓餐室,馬玉山餐室等.
快餐店[編輯]
六七十年代起,大家樂,大快活,美心快餐相繼開業,同時來自美國嘅肯德基,麥當勞亦相繼來港,標誌住香港快餐文化同連鎖式飲食集團嘅開端.其後,登陸香港嘅重有來自日本嘅吉野家,迴轉壽司,美國嘅雲迪斯(Wendy's),哈迪斯,漢堡王等等.除咗香港市民容易接納外來嘅飲食文化,香港本地嘅連鎖式飲食集團亦擅於吸收各地飲食文化嘅精粹.當中美心快餐,大家樂,大快活亦會提供中式食品.其他例子包括為數眾多嘅迴轉壽司店同韓國菜館漢陽苑.
一個失敗嘅例子係「馬里奧餐廳」.佢本來係一間標榜意大利菜嘅餐廳,但由於佢所走嘅中價路線得唔到認同,再加上其他標榜正宗意大利菜嘅高檔餐廳嘅競爭下,被逼先後兩次轉手賣畀兩家本地飲食集團大快活同煜湛集團,並改名為「新馬里奧餐廳」.但煜湛集團喺餐牌中加入嘅港式飲食,並未有為餐廳帶來起死回生嘅轉機.結果全線餐廳喺年幾之後執笠.
咖啡文化[編輯]
雖然香港人本來鍾意飲茶,但係隨住茶餐廳嘅興起,咖啡亦漸受歡迎.尤其係喺下晝3點至6點,茶樓午市同晚市嘅空檔,就成為飲咖啡嘅黃金時間.最平嘅就係「街市咖啡」(市集咖啡).雖然衞生情況差啲,亦無冷氣,又用即溶咖啡沖調,冇乜特色,但係港幣7至8蚊一杯對低下層市民來講,價格好吸引.快餐廳售賣嘅係即磨咖啡,價格高一啲,但環境比較衛生,成為市民另一選擇.如果想配搭要豐富一啲,可以到茶餐廳,咖啡配蛋撻或菠蘿油.除此之外,香港各區重有好多咖啡店.一般來講,佢哋都會推出西式餅點來配合咖啡.佢哋嘅顧客主要係大學生或上班一族.隨住美國嘅咖啡好似星巴克,太平洋咖啡嘅連鎖店登陸香港,咖啡連鎖店迅速遍佈香港.2002年起,迎合年輕人口味嘅樓上咖啡店喺油尖旺同銅鑼灣等區嘅舊式商住樓宇如雨後春筍開設.由於競爭劇烈,咖啡店為咗生存,有啲充滿咗個性,有啲強調文化氣息,有啲充滿人情味,有啲就提供特色咖啡.較有名氣嘅有呼吸咖啡館,Dream Cafe同Quando Cafe等.喺香港最早售賣咖啡嘅地方係西餐廳,會所同酒店嘅咖啡閣.由於環境安靜舒適,座位舒服,一杯咖啡就要40-50蚊.
潮流飲食[編輯]
好多傳入香港嘅飲食成為咗一時潮流,例如珍珠奶茶,沙冰,葡撻,日式薄餅,日式章魚燒,芝士蛋糕.葡撻來自澳門,1990年代末期風靡香港,頓時成為熱門商品,甚至令雞蛋價格上揚,以致供不應求.芝士蛋糕亦差唔多喺同時期風靡香港,促使唔少人學整芝士蛋糕,重有相關嘅書出版.來自台灣嘅珍珠奶茶同沙冰喺1990年代登陸香港,台灣嘅連鎖店好快喺香港各區開業,譬如休閒小站,快可立等.
參考[編輯]
- ↑ 綠色同平希望號訪港 周六起開放 《明報》 2012年10月19號
- ↑ 舊地重遊:二十世紀嘅鴨巴甸街
- ↑ 魯金,《粵曲歌壇話蒼桑》,三聯書店,1996年,16頁
- ↑ 塘西風月夜夜笙歌 緬懷百年香江老茶樓
- ↑ 香港食肆
睇埋[編輯]
- 香港文化
- 廣東菜(粵菜)
- 台灣菜
- 客家菜
- 潮州菜
- 上海菜(滬菜)
- 香港茶文化 - 飲茶葉茶嘅考研
- 港式西餐
- 港式快餐
- 私房菜
- 大牌檔
- 茶餐廳
- 打冷
- 酒樓
- 飲茶
- 粵式茶樓
- 香港燒烤文化
- 港式火鍋
- 香港街頭小食


text:
今日phoebe 約左我一齊去發叔度買花,本來都已經好想再買多一盤,因為返工太辛苦種下花可以調劑下情緒.今日由旺角入去粉嶺,本來約左2:30點知早左半個鐘,不過科技的發達,只要有部電話真係唔會怕悶,可以打下機上下網,好快又過左半個鐘...
成年無見過phoebe啦!好開心今日可以一齊去買花及食飯.我今仲特登帶左我盤286+入去比發叔切十字,我種左年幾都係第一次拎盤花去切十字,希望分左家後我同phoebe個盤都可以健康成長及可以繼續開返十字花啦!
自從第一次去過發叔度係見過好多唔同品種開花,之後每次入去都係無乜花開,所以買花時好難揀,因為相同實物個顏色或多或少都入少少出入,我今次只係買左兩盤咋,其實都係無得揀的情況下才揀了這兩盤,分別係 S720 ($100) 及 S666 victorian treasure ($150),仲買多左$20泥,希望經過今次發叔的教授,我個幾盤萎縮中的紫羅蘭可以好得返啦!
S720
S666 Victorian Treasure 都係發叔介紹我買,佢話鐘意噴點一定鐘意佢,我見就快開花所以帶左佢返屋企先
今次帶左我盤286+入去比發叔切十字,發叔手起分落不消一會,我中心位就由母體分左出嚟,而分出嚟個個主體就送左比phoebe
發叔見我種左咁耐都唔係好識種,所以將這個表送左比我,等我可以更了解紫羅蘭的狀況
今次發叔又送左包花肥比我呀,可能佢見我成日唔落肥以為我無,所以送比我啦!
呢盤係S742+ 超靚,可惜發叔又話未有多出的花出售,所以唔賣得比我,佢話我下次再去就可以賣比我啦!期待中...


text:
第六天(續)
短短五日既北陸旅程已經近尾聲,而家要起程離開呢個充滿雪既童畫世界白川鄉,返到屬於我地既現實世界,白川鄉...有緣再見!
由白川鄉去大阪要先坐巴士去金澤,再轉火車到大阪,巴士票係香港已經訂好,早幾日已經拎左正式車飛,睇岩時間上車就得
巴士一路穿過雪地向金澤駛去,全條路都好多雪
估唔到連金澤市區都有積雪,呢幾日北陸地區應該都有落大雪?如果今日去兼六園就可以見到傳說中既雪掛,可惜要趕住走無得睇啦...
今次臨開車先去換指定席,排到櫃位時已經無晒相連座位,即刻上月台排隊上自由度仲好,又好彩成功搵到位坐
開頭好長一段路都鋪上雪,係訓下醒下之下唔知去到邊開始無雪lu,今次冰雪之旅完滿結束
經過兩個幾鐘車程,返到大阪一落車突然有種唔習慣既感覺,呢道真係好多好多人!之前係高山下呂呢啲小城市夜晚人影都唔多個,就算係北陸最大城市金澤都唔係好多人,望住咁多人行黎行去一時間適應唔到
好耐都未見過咁多高樓大廈,有得比我揀既話我都唔想住係大城市
出左大阪站直接行去位於「肥後橋」地鐵站附近既「Ark Hostel」,黎緊我會係呢道連續住8晚,我從來都未試過旅行期間係同一個地方住咁耐,今次無計啦自己懶搬黎搬去,住同一個地方就唔洗煩
差唔多九點,放低啲野就出去搵食,係大阪就算幾夜都唔怕無野食
上次係福岡食過好好食既一風堂拉麵,今次黎到日本又有機會食啦,行左去大阪站附近既分店
餃子先到,新鮮熱辣好難唔好食
拉麵都好快到,今次食上次都食過既赤丸,朋友食白丸;今次呢個拉麵雖然都係好食,不過就冇好食到有種「嘩」一聲既感覺,算係不過不失啦,係有小小失望,不過都ok既,福岡個間總店好食好多
肚餓加多個「替玉」,上次大鄉里唔知替玉咩意思,今次知道啦
第一次坐大阪地鐵
朋友浸溫泉浸上癮,搵左個近近地既溫泉比佢過下癮;時間唔早,浸完溫泉要趕坐尾班地鐵返去,今日又由朝玩到晚
每一日既旅程都好似好豐富,係時候好好休息一下
第七天
今日係北陸旅程最返一日,朋友今晚會返香港lu;所有北陸行程都完滿結束,今日無咩指定地方要去,只係等夠鐘上機,所以今日可以話係無行程
早餐係松屋搞掂,牛肉飯只係¥290咋,仲唔係平靚正
¥290同¥390牛肉飯既分別
今日無特別目的地,所以都無點影相;第一站去左大阪站上面既Pokemon Centre朝聖
大阪啲地鐵站睇落好似好舊,但啲車超準時
去左可能係全大阪最旺既地方「心齋橋」,每個旅客幾乎一定會到
黎得呢道都係想行街買野食野,我行左Disney Store﹑Sanrio Gallery同GU;係GU買左唔少野,哈哈^^真係好平
標準影相位
無目的四圍hea下
「道頓堀」成條街有N咁多章魚燒攤檔,基本上檔檔都有好多人排隊,求其揀左檔小人既排下
鴨仔八達通
搵左間餐廳食我鐘意既烏冬;日本好多烏冬店都同呢間一樣先揀好烏龍同配料,最後先比錢,上次係京都第一次食唔知咁複雜,好彩遇到一個好心姨姨教我,今次我識叫野食啦,日本既烏冬特別好食
返到香港睇返相先知呢間烏冬店就係當年第一次係京都食過個間
食完坐地鐵返hostel拎行李啦
今次旅程經過好多次郵局,每次都想買明信片,一路諗住最後個日先買,但最後個日入左郵局完全唔記得左呢件事...
大阪站好大
去到大阪站,坐關空快速去關西機場
去到T2送朋友入閘後,兩個人既北陸旅程完結啦,今次係北陸白川鄉真係玩得好開心,欣賞過好多美景,又體驗過好多第一次,今次係一個好開心既旅程,希望朋友同我一樣都覺得開心啦
第一次送朋友機,而且仲要係外地,感覺係好特別,希望將來可以一齊再去旅行!等朋友入左侯機室,我過返T1行下,又見到小精靈啦
睇岩時間返去火車站,我自己一個坐火車返大阪市中心
今次坐特急HARUKA出去,座位舒服過關空快速好多(頭先關空快速好多人,差唔多企足全程),當然價錢都貴一啲
今日開始我用呢張「關西廣域鐵路周遊券」,坐呢部車唔洗另外比錢架;張pass係香港先係網上訂好,去到大阪再比錢,價錢係¥8500,可以用五日咁多好抵玩
關西廣域鐵路周遊券可以係呢道預訂
http://www.westjr.co.jp/global/tc/ticket/pass/kansai_wide/
HARUKA去到新大阪站,要坐返一個站到大阪站
落左車直接行返hostel休息lu,呢間hostel張床好大好舒服,而且仲好平,大約150港幣一晚,岩晒我呢啲冇咩錢既人住
北陸白川鄉旅程結束後,我既旅程仲未完架,聽朝訓醒將會開始另一個新旅程,關西中國一人獨遊之旅即將開始!